Huttuvaafai vanikoh form lumakee corruption ge amaleh gai baiveri vun: Ali Hussain | Mihaaru\nހުޅުމާލެ އިން ގޯތި ދޫކުރަން ހުޅުވުމާ ގުޅިގެން، ޑައިރެކްޓާ ޖެނެރަލް އޮފް ޓްރާންސިޝަން އަހްމަދު ލަތީފް، އޭސީސީގެ މެމްބަރުންނާ މިއަދު ބައްދަލު ކުރައްވަނީ. --ފޮޓޯ/އެމްޑީޕީ\nހުއްޓުވާފައި ވަނިކޮށް ފޯމުލުމަކީ ކޮރަޕްޝަންގެ އަމަލެއްގައި ބައިވެރިވުން: އަލީ ހުސެއިން\n08 އޮކްޓޯބަރ 2018 - 06:06 36 comments\nހުޅުމާލެ އިން ގޯތި ވިއްކުން ހުއްޓާލަން އެންޓި ކޮރަޕްޝަން ކޮމިޝަން (އޭސީސީ) އިން އަންގާފައި ވަނިކޮށް، ހައުސިން މިނިސްޓްރީ އަށް ފޯމު ހުށަހަޅައިގެން އެ ގޯތި ހޯދަން އުޅުމަކީ ވެސް ކޮރަޕްޝަންގެ އަމަލެއް ހިންގުމުގައި އެނގިހުރެ ބައިވެރިވުން ކަމަށް ބެލެވޭނެ ޖާގަ އޮންނާނެ ކަމަށް ގާނޫނީ ވަކީލް އަދި ކެންދޫ ދާއިރާގެ މެމްބަރު އަލީ ހުސެއިން ރޭ ވިދާޅުވެއްޖެ އެވެ.\nހުޅުމާލޭގެ ދެ ވަނަ ފިޔަވަހިން 1،000 އަކަފޫޓުގެ 400 ގޯތި ވިއްކުމަށް ހައުސިން މިނިސްޓްރީން މިއަދު މެންދުރު ފަހު ނޫސްވެރިންގެ ބައްދަލުވުމެއް ބާއްވައި އިއުލާންކުރި އެވެ. ހަވީރު 4:00 ގައި ފޯމު ދޫކުރަން ހަމަޖައްސާފައި ވަނިކޮށް، އެންޓި ކޮރަޕްޝަން ކޮމިޝަން (އޭސީސީ) އިން ވަނީ، އޭގެ ކުރިން އެކަން ހުއްޓާލަން އަންގައިފަ އެވެ.\nއެކަމަކު ފޯމު ނަގަން ހެދި ބޮޑު ކިޔޫގައި ތިބި މީހުންނަށް، އޭސީސީގެ އެންގުމާ ޚިލާފަށް ހައުސިން މިނިސްޓްރީން ވަނީ ފޯމު ދޫކޮށްފަ އެވެ. އޭސީސީގެ އެންގުމަށް ހައުސިން މިނިސްޓްރީން އަމަލުނުކޮށް، މިއަދުން ފެށިގެން ފޯމުތައް ބަލައިގަތުމަށް ވެސް ވަނީ ހަމަޖައްސައިފަ އެވެ.\nމި މައްސަލައާ ގުޅިގެން އަލީ ހުސެއިން ކުރެއްވި ޓުވީޓެއްގައި ވިދާޅުވީ ކޮރަޕްޝަނަށް ތުހުމަތުކުރެވޭ އަމަލެއް ބަލަމުންދާތީ، ހުއްޓާލަން އަންގާފައި ވަނިކޮށް، އެނގިހުރެ ބައިވެރިވުމަކީ ކުށުގެ ބައިވެރީން ކަމުގައި ބެލުމުގެ ޖާގަ އެބައޮތް ކަމަށެވެ.\nACC in huttaalumah angaafaivanikoh form laigenegoathithah hoadhumah ulhumakeeves corruptionge amaleh hingumugai engihure baiverivun. Kushuge baivereen kamugai belumuge jaaga eba oi. https://t.co/R1tcfG8qjC\n— Ali Hussain (@AleeVoice) October 7, 2018\nގޯތި ގަތުމުގައި ބައިވެރިވުމާ ގުޅޭ ގޮތުން އަލީ ހުސެއިންގެ ޓުވީޓް.\nގޯތި ގަންނަން އެދި ފޯމު ނަގަން ހައުސިން މިނިސްޓްރީގައި މިއަދު ބަޔަކު ކިޔޫގައި. --ފޮޓޯ/ސޯޝަލްމީޑިއާ\nކޮރަޕްޝަން ހުއްޓުވުމާއި މަނާކުރުމުގެ ގާނޫނުގައި، ސަރުކާރުން ކުރާ ކަމަކާ ގުޅިގެން ރިޝްވަތު ދިނުމާއި ރިޝްވަތު ހިފުމަކީ ކުށެއްް ކަމަށް ވަނީ ކަނޑައަޅައިފަ އެވެ. ސަރުކާރުން ކުރާ ކަމެއްގައި ނުވަތަ މުއާމަލާތަކާ ގުޅޭ ގޮތުން ވަކި ފަރާތަކަށް ލުޔެއް، ފަސޭހައެއް، ހެވެއް ނުވަތަ ވަކި ފަރާތަކަށް ބުރަ ޖެއްސުމަށް، ގެއްލުން ދިނުމަށް ވެސް ރިޝްވަތު ދިނުން އޮތީ މަނާކޮށްފަ އެވެ.\nއެއާއެކު އެންޓި ކޮރަޕްޝަން ކޮމިޝަން (އޭސީސީ)ގެ ގާނޫނުގެ 27 ވަނަ މާއްދާގައި ވަނީ، އެ ކޮމިޝަނަށް ލިބިދޭ ބާރެއްގެ ދަށުން ކަމެއް ކުރުމަށް ނުވަތަ ނުކުރުމަށް އަންގާ އެންގުމަކަށް އަމަލުކުރުމަކީ ދިވެހި ރައްޔިތުންނާއި ގާނޫނުއަސާސީގެ ބާރު ހިނގާ ސަރަހައްދުތަކުގައިވާ މީހުންގެ މައްޗަށް ލާޒިމް ކަމެއް ކަމަށެވެ. އެފަދަ އެންގުމަކަށް ތަބާނުވެއްޖެ ނަމަ، ނުވަތަ ކޮމިޝަނުގެ ގަދަރަށް އުނިކަމެއް ލިބޭ ގޮތަކަށް އަމަލުނުކޮށްފި ނަމަ އެފަދަ އަމަލެއް ކުރި މީހެއްގެ އަދަބަކީ އެއް މަސް ދުވަހަށް ޖަލަށް ލުމެވެ. ނުވަތަ ތިން މަސް ދުވަހަށް ގޭގައި ބަންދުކުރުން ނުވަތަ 3،000ރ. އިން ޖޫރިމަނާ ކުރުމެވެ.\nމި މަޝްރޫއު އިއުލާންކުރައްވަމުން މިނިސްޓަރު ޑރ. މުހައްމަދު މުއިއްޒު އިއްޔެ ވިދާޅުވީ ހުޅުމާލެ އިން ވިއްކާ 400 ގޯއްޗަށް ފައިސާ ދެއްކުމަށް ވެސް ސަރުކާރުން ނިންމާފައި ވަނީ ވަރަށް ލުއި ގޮތަކަށް ކަމަށެވެ. އެއީ އެއްފަހަރާ ފައިސާ ނުދެއްކޭ މީހުން ޑައުންޕޭމަންޓުގެ ގޮތުގައި 25،000ރ. ދައްކައި 10 އަހަރަށް ބަހާލައިގެން ބާކީ ބައި ދެއްކުން ކަމަށް ވެސް ވިދާޅުވި އެވެ.\nބޭނުމަކީ، ތޮއްޖެހިގެން ދިރިއުޅޭ މާލޭގެ ރައްޔިތުންނަށް ވަރަށް ބޮޑު ލުޔެއް ހޯދައިދިނުން ކަމަށް ވެސް މިނިސްޓަރު ވިދާޅުވި އެވެ.\nހުޅުމާލެ ދެ ވަނަ ފޭހުން މީގެ ކުރިން ވެސް ވަނީ ބިން ވިއްކައިފަ އެވެ. އެކަމަކު އޭރު ފެށޭ އަގަކަށް ހަމަޖެއްސީ އަކަފޫޓެއް 3،000ރ އަށެވެ. އެ އަގުން ބަލާ ނަމަ 1،000 އަކަ ފޫޓެއްގެ ގޯއްޗެއްގެ އަގު3މިލިއަން ރުފިޔާއަށް އަރަ އެވެ. އެފަހަރު ގޯތިތައް ވިއްކީ އަކަފޫޓެއް 3،000ރ އަށް ވުރެ މާ ބޮޑުކޮށެވެ.\nމިފަހަރު ގޯތި ވިއްކަން މި ހުޅުވާލީ ނުއަގުގައި ކަމަށް ބުނެ އެއް ބަޔަކު ދަނީ ކަންބޮޑުވުން ވެސް ފާޅުކުރަމުންނެވެ.\nމި މަޝްރޫއު ހުއްޓާލަން އަންގައި އޭސީސީން ފޮނުވި ސިޓީގައި ބުނެފައި ވަނީ، ހުޅުމާލޭން 400 ގޯތި ދޫކުރަން ހުޅުވައިލި ފުރުސަތާ ގުޅިގެން އެ ކޮމިޝަނަށް ހުށަހެޅި ޝަކުވާތައް ބެލި އިރު ގާނޫނީ ގޮތުން ސުވާލު އުފެދޭ ކަންތައްތަކެއް އެބަހުރި ކަމަށެވެ. އަދި ކޮރަޕްޝަނަށް މަގުފަހިވާ ކަންތައްތަކެއް ހުރި ކަމަށް ތުހުމަތު ކުރެވިފައިވާތީ މައްސަލަ ތަހުގީގު ކުރަން ނިންމާފައިވާ ކަމަށް އެ ސިޓީގައި ބުނެފައިވެ އެވެ.\nއިތުރު ލިޔުންތައް ހުޅުމާލެ ސަރުކާރު ބޯހިޔާވަހިކަން އެންޓި ކޮރަޕްޝަން ކޮމިޝަން ކޮރަޕްޝަން ހައުސިން މިނިސްޓްރީ ހުޅުމާލެ ހައުސިން


India In Raajje Ah Aa Safeeraku Ayyan Kuran Ninmaifi - Vaguthu\nކޮވިޑްގެ މަރުތަކުގެ އަދަދު މައްޗަށް - 23 ގަޑިއިރު ކުރިން\nދިވެހިރާއްޖެ އަށް މިހާރު އިންޑިއާ އިން ކަނޑައަޅާފައި ހުރި ސަފީރު ސަންޖޭ ސުދީރުގެ ބަދަލުގައި އާސަފީރަކު ދިވެހިރާއްޖެއަށް ކަނޑައަޅަން އިންޑިއާ އިން ނިންމައިފިއެވެ.\nއިންޑިއާގެ އެކްސްޓާނަލް އެފެއާޒް މިނިސްޓްރީގެ ވެބްސައިޓުގައި ބުނެފައިވާ ގޮތުގައި ރާއްޖޭގެ އާ ސަފީރު ކަމަށް އައްޔަން ކުރަން ނިންމާފައި ވަނީ މިހާރު އިންޑިއާ އިން އޮމާނަށް ކަނޑަޅާފައި ހުރި ސަފީރު މުނޫ މަހާވަރު އެވެ. އޭނާ މަގާމާ ހަވާލުވެ ވަޑައިގަންނަވާނެ ތާރީހެއް އިންޑިއާ ސަރުކާރުން އަދި ނުބުނެ އެވެ. ނަމަވެސް ވަރަށް އަވަހަށް އޭނާ މަގާމާ ހަވާލުވެވަޑައިގަންނަވާނެ ކަމަށް އެކްސްޓާނަލް އެފެއާޒް މިނިސްޓްރީގެ ވެބްސައިޓްގައި ބުނެފައި ވެއެވެ.\nމުނޫ މަހާވަރު އަކީ ހާރިޖީ ދާއިރާގެ ތަޖުރިބާކާރެކެވެ. އޭނާ އިންޑިއާގެ ފޮރިން އޮފީހުގައި މަސައްކަތް ކުރައްވަން ފެއްޓެވީ 1996 ވަނަ އަހަރު އެވެ.\nރާއްޖެ އަށް މިހާރު އިންޑިއާ އިން ކަނޑައަޅާފައި ހުރި ސަފީ ސަންޖޭ ސުދީރު މަގާމާއި ހަވާލުވީ 2019 ވަނަ އަހަރުގެ މާޗް 05 ވަނަ ދުވަހު އެވެ. އިންޑިއާގެ ސަފީރުން އާއްމުގޮތެއްގައި ތިން އަހަރު ދުވަހު މަގާމުގައި ތިއްބަވައެވެ. ނަމަވެސް ސަންޖޭ ސުދީރުގެ ބަދަލުގައި ރާއްޖެއަށް އާސަފީރަކު އައްޔަން މިކުރަނީ ސަންޖޭ ސުދީރު ރާއްޖޭގެ ސަފީރު ކަމަށް އައްޔަން ކުރިތާ ތިން އަހަރުނުވެ ހަމަސް ދުވަސް އޮއްވައެވެ.\nރައީސް ސޯލިހް ވެރިކަމަށް ވަޑައިގެންނެވި ފަހުން އިންޑިއާ އާއި ރާއްޖޭގެ ގުޅުން ވަނީ މީގެ ކުރިން ދުވަހަކުވެސް ބަދަހި ނުވާވަރަށް ބަދަހިވެފައެވެ. އެއާއިއެކު ބައެއް ދިވެހިން އިންޑިއާ އަށް ކުރާ ތުހުމަތުތައް ވެސް ވަނީ ދުވަހަކު ވެސް އިތުރު ނުވާވަރަށް އިތުރުވެފައެވެ. އިންޑިއާގެ ހައިކޮމިޝްގެ މައްޗަށް ވެސް ބައެއް ތުހުމަތުތައް ކުރުން ފަހަކަށް އައިސް ވަނީ އިތުރުވެފައެވެ. ނަމަވެސް ސަންޖޭ ސުދީރުގެ ބަދަލުގައި އާސަފީރަކު އައްޔަން ކުރުމާއި ބައެއް ދިވެހިން ކުރާ ތުހުމަތުތަކާއި ގުޅުމެއް އޮތްކަމެއް ނޭނގެއެވެ.\nރައީސް ސޯލިހް ވެރިކަމަށް ވަޑައިގެންނެވި ފަހުން އިއުލާން ކޮށްފައިވާ ގިނަ މަޝްރޫއުތައް ވެސް ހިންގަން ތައްޔާރުވަމުން ދަނީ އިންޑިއާގެ ކުންފުނިތަކުންނެވެ.\nސެޕްޓެމްބަރު 15, 2021 23:28\nސެޕްޓެމްބަރު 16, 2021 08:19\nސެޕްޓެމްބަރު 16, 2021 08:20\nމޫނު މާވަހަރު ދޯ...!\nސެޕްޓެމްބަރު 16, 2021 11:59\nމި ސަރުކާރު ދެން ނުހޮވޭނެކަން އެނގޭތީ ސުދީރު ގެ ބަދަލުގައި މީހަކު މިފޮނުވަނީ އިދިކޮޅު މީހުންގެ ތާއީދު ހޯދަން އޭރުންތާ ދެން އަންނަ ސަރުކާރެއްގައި ވެސް އިންޑިޔާ އައުޓް ނުގޮވާ ތިބޭނީ އެކަމު އެހެން ނުވާނެ އެކަމު ސިޔާސަތަކީ ކުރިން މިބުނި ވާހަކަ ސުދީރު އުޅުނު ގޮތަށް މީނާ ނޫޅޭނެ ބަލަން ތިބޭ މިއީ ރޯ ގެ މީހެއްގެ ފަރާތުން ލިބުނު މައުލޫމާތު ކަމަށް ބަލާ... މިއީ ވަރަށް ވާަހަކަ


SunOnline: PG Shameem ah Islamic ministry ge rahdheh\nޕީޖީ ޝަމީމަށް އިސްލާމިކް މިނިސްޓްރީގެ ރައްދެއް\nޝަފްނާ ހުސައިން 21 Dec 2020, 19:20\nޑީއެންއޭގެ ނަތީޖާއަށް ބަލައިގެން ޒިނޭ ސާބިތު ނުކުރެވޭނެ ކަމަށް ކުރި ހުކުމާ ވިދިގެން ޒިނޭގެ ދެ ވައްތަރެއް ހުންނަ ކަމަށް ވިދާޅުވެ ޕީޖީ ހުސައިން ޝަމީމް މިއަދު ލިޔުއްވި ލިޔުއްވުމަކަށް، އިސްލާމިކް މިނިސްޓްރީން ރައްދު ދީފި އެވެ.\nޒިނޭ ސާބިތުކުރުމުގައި ޑީއެންއޭ ތަހުލީލުގެ ނަތީޖާ ހެއްކެއްގެ ގޮތުގައި ހައިކޯޓުން ނުބެލި މައްސަލައާ ގުޅިގެން ހިޔާލު ތަފާތުވުން އުފެދިފައިވާ މި ދަނޑިވަޅުގައި ހައިކޯޓުގެ ހުކުމަށް ރައްދު ކުރައްވާ ޕީޖީ ޝަމީމް ވަނީ މިއަދު އޭނާގެ ބްލޮގުގައި ލިޔުމެއް ޝާއިއު ކުރައްވައިފަ އެވެ.\nގާނޫނީ ނަޒަރިއްޔާއަކުން ލިޔުއްވާފައިވާ އެ ލިޔުއްވުމުގައި ޕީޖީ ޝަމީމް ވިދާޅުވެފައި ވަނީ ގާނޫނުލްއުގޫބާތު އެކުލަވާލި އިރު، ޒިނޭއެއް ކުރެވެނީ އަންހެނަކާއި ފިރިހެނަކާ ދެމީހުން ވެގެން ނަމަވެސް އޭގެ ތެރެއިން އަންހެން މީހާގެ މައްޗަށް ދައުވާ ކޮށް، ކުށް ސާބިތު ކުރުމަށް ތަފާތު ވަކި ފަސޭހަ ގޮތެއް އޮތުން އެއީ އިންސާފުވެރި ގޮތެއް ނޫންކަމަށް ފެނުނު ކަމަށެވެ.\nއެހެންވެ، ގާނޫނުލްއުގޫބާތުގައި ދެ ވައްތަރެއްގެ ޒިނޭ ތައާރަފުކޮށް، އެ މައްސަލައަށް ހައްލު ގެނައި ކަމަށް ޕީޖީ ޝަމީމް ވިދާޅުވެފަ އެވެ. ޝަމީމް ގަބޫލުރައްވާ ގޮތުގައި އެއް ވައްތަރަކީ، އިސްލާމީ ޝަރީއަތުގައި އޮތް ޒިނޭ އެވެ. އެބާވަތުގެ ޒިނޭ ސާބިތު ކުރުމަށް ބޭނުންވަނީ އިސްލާމީ ޝަރީއަތުގައި އޮތް ސާބިތު ކުރުމުގެ މިންގަނޑެވެ. އެއީ، އޭރުވެސް އޮތް ގޮތެވެ. ދެވަނަ ޒިނޭއަކީ ގާނޫނީ ޒިނޭ އެވެ. އެއީ، ސާބިތު ކުރުމުގެ މިންގަނޑު ދަށް ޒިނޭ ކަމަށް ޝަމީމް ލިޔުއްވާފައިވެ އެވެ.\n"ގާނޫނީ ޒިނޭގައި ވާ ގޮތަކީ، ޒިނޭކުރުމުގެ ތުހުމަތަށް އިންކާރު ކޮށްފިނަމަ، އެހެނިހެން ހެކީގެ މައްޗަށް ކުށް ސާބިތު ކުރުމުގެ ފުރުސަތު އޮންނަނީ އެވެ. މިގޮތުން، ދެމީހުންގެ މައްޗަށްވެސް ކުށް ސާބިތުކުރުމަށް ތަފާތު ގަރީނާތައް ތައާރަފު ކުރީ އެވެ. އަންހެން މީހާގެ މައްޗަށް ވަކި މީހަކަށް ނުލައްވާ ވިހެއުމުގެ ކުށުގެ ދައުވާ ކުރުމުގެ ބަދަލުގައި، ވިހެއުމަކީ، ގާނޫނީ ޒިނޭ ސާބިތުކުރާނެ ގަރީނާއެއް ކަމަށް ބެލީ އެވެ. ހަމަ އެގޮތަށް، އަންހެން މީހާ އާއި ފިރިހެން މީހާގެ މައްޗަށްވެސް ޑީއެންއޭ ހެކި އެއީ ބަލައިގަނެވޭނެ ހެއްކެއްކަމަށް ކަނޑައެޅީ އެވެ. އެވާހަކަ، ސާފުކޮށް، ގާނޫނުލްއުގޫބާތުގެ 411 ވަނަ މާއްދާގެ (ނ) ގައި ލިޔުނީ އެވެ. މިގޮތަށް ބަދަލު ކުރުމުން، ޒިނޭ ކުރާ ފިރިހެން މީހާގެ މައްޗަށްވެސް ގާނޫނުން އަދަބެއް ދިނުމަށް ފަހިވެ އެވެ. ހަމަހަމަކަން ގާއިމުކުރެވެ އެވެ." ޝަމީމް ވިދާޅުވެފައިވެ އެވެ.\nއެ ލިޔުމުގައި ޝަމީމް ވިދާޅުވީ ޝަރުއީ ޒިނޭ، އޭގެ ޒާތުގައި އެގޮތަށް ބާއްވަން އޭރު ނިންމީ، އެއީ އިސްލާމް ދީނުގައި ހައްދު ކަނޑައަޅައިފައިވާ ކުށަކަށްވާތީ އާއި، އެކަންކަމަކީ ގާނޫނެއްގެ ތެރެއިންވެސް ބަދަލުކުރެވޭނެ ކަންކަމަށް ނުވާތީ އެވެ.\nއެއާއެކު، ހަމަހަމަކަމާއި އިންސާފު ގާއިމުކުރުމަށް، އިސްލާމްދީނުގައި ހައްދު ނުހުންނަ އިތުރު ކުށް ގާނޫނުގައި ލިޔެ، އަދަބު ކަނޑައެޅުމަކީ އިސްލާމީ ޝަރީއަތް ހުއްދަ ކުރާ ކަމެއް ކަމަށާއި ދުނިޔޭގެ ހުރިހާ އިސްލާމީ ގައުމުތަކުގައި ކުރާ ކަމެއް ކަމަށް ވެސް ޝަމީމް ލިޔުއްވި އެވެ.\nޝަމީމް އަދި ވިދާޅުވެފައި ވަނީ ފުރަތަމަ ގާނޫނުލްއުގޫބާތުގެ ދިވެހި ޑްރާފްޓު ލިޔުނުއިރު، ކުށް ތަކަށް ނަން ދީފައި ހުރި ގޮތަށް ގެނައި ބަދަލާއެކު "ޒިނޭ" މި ބަސް ނެތް ކަމަށާއި، އޭރު ބޭނުން ކޮށްފައި އޮތީ "ޖިމާއު" ވުން ކަމަށެވެ.\nނަމަވެސް ގާނޫނުލްއުގޫބާތުގައި ކުށްތަކަށް ދީފައިވާ ނަންތަކަށް ރައްޔިތުންގެ މަޖިލީހުގެ ކޮމިޓީން ގެނައި ބަދަލުތަކާއެކު "ޒިނޭ" މި ބަސް އަނބުރާ ގެނެސް، ޒިނޭގެ ދެވައްތަރެއްގެ ކުށް ބަޔާންކުރާގޮތަށް ގާނޫނުލްއުގޫބާތު ފާސްކުރީ ކަމަށް ޝަމީމް ލިޔުއްވި އެވެ.\n"މިސަބަބަށްޓަކައި، ގާނޫނުލްއުގޫބާތު ކިޔަވައިދިންއިރު އަޅުގަނޑުމެން ކިޔައިދެމުން އައީ 'ބަހަކީ ބަހެއް ނޫން' ކަމަށާއި، 'ބަހަކީ އެއަށް އަޅުގަނޑުމެން ދޭ މާނައެއް' ކަމަށެވެ. އޭގެ ބޭނުމަކީ، ބަހުގެ ގައިދުން ނެއްޓި، ފުޅާކޮށް، ނަތީޖާ ނެރެވޭ ގޮތަށް ވިސްނުން ބަދަލުކުރަން މަސައްކަތް ކުރުމެވެ." ޝަމީމް ލިޔުއްވާފައިވެ އެވެ.\nޝަމީމް ވިދާޅުވީ ހައިކޯޓުގެ ފަނޑިޔާރުން، މައްސަލަ ބެއްލެވިއިރު ވެސް އަޅައިގަތީ ނަމުގައި ކަމަށާއި، އެ ކުށަށް "ޖިމާއުވުން" ކީ ނަމަ ހައިކޯޓުގެ ފަނޑިޔާރުންނަށް ފަސޭހަވެ، އެ ސުވާލު ކުރިމަތި ނުވީސް ކަމަށެވެ.\nޒިނޭއަކީ ޝަރުއީ މާނައެއް އޮތް ވަކި ކުށެއްކަމަށް ހައިކޯޓުގެ ޝަރީއަތް ނިމުނު ގޮތުގެ ރިޕޯޓުގައި އޮތް ނަމަވެސް، މިމައްސަލައިގައި ދައުވާ އުފުލީ ގާނޫނީ ޒިނޭގެ މައްޗަށް ކަން ޝަމީމް ފާހަގަކުރެއްވި އެވެ.\nމިއަދު އިރުއޮއްސެން އުޅެނިކޮށް އިސްލާމިކް މިނިސްޓްރީން ކުރި ޓުވީޓެއްގައި ބުނީ އިސްލާމްދީނުގައި ބޭނުން ކުރަމުންދާ ޝަރުއީ ލަފްޒުތައް ބޭނުން ކުރަންވާނީ ޝަރުއުގައި އެ ލަފްޒެއް ބޭނުން ކުރަމުންދާ ގޮތަށް ކަމަށާއި ގާނޫނީ ގޮތުންވެސް އެފަދަ ޝަރުއީ ލަފްޒުތައް ބޭނުންކުރަމުން ދަނީ ޝަރުއުގައި ވާގޮތަށް ކަމަށެވެ.\n"މިސާލަކަށް: ޒިނޭ ވާނީ ޒިނޭއަށެވެ. ކައިވެނި ވާނީ ކައިވެންޏަށެވެ. ލިވާޠު ވާނީ ލިވާޠަށެވެ." އިސްލާމިކް މިނިސްޓްރީގެ ޓްވީޓްގައިވެ އެވެ.\nމިނިސްޓްރީން ބުނީ އިސްލާމްދީނަކީ ރާއްޖޭގެ ގާނޫނުގެ މައިގަނޑު މަސްދަރުކަމަށްވެފައި، މިފަދަ ޝަރުއީ މުޞްޠަލަޙުތަކުގެ ޝަރުއީ މަފްހޫމް ގެއްލޭނެ ފަދައިން ބޭނުންކުރުމަކީ ޝަރުއީ މިންގަނޑުތަކާއި ގާނޫނުއަސާސީއާ ހިލާފުކަމެއްކަމުގައިވާތީ، ޝަރުއީ ލަފްޒުތައް ބޭނުން ކުރަންވާނީ ޝަރުއުގައި އެ ކަމެއް ބޭނުން ކުރުމަށް އޮންނަ ގޮތަށް ކަމަށެވެ.\nޝަމީމްގެ ލިޔުމާ ގުޅިގެން ގިނަ ބައެއްގެ ފާޑުކިޔުން ވަނީ އަމާޒުވެފަ އެވެ.\nމި އަހަރުވެސް ރާއްޖެއިން ހައްޖަށް ނުދެވޭނެ\nމަސްތުވަނީ މިސްކިތް ތެރޭ، ޑްރަގް ފޮރުވަނީ ހަތިމު ތެރޭ\nމާލޭގެ 37 މިސްކިތުގައި ވަކިން ނަމާދުކުރެވޭނެ: މިނިސްޓްރީ


Bench In Araa Jehi Dhe Goal Aai Eku Ronald Ge Fenvaru Dhakkalaifi - Vaguthu\nބެންޗުން އަރައި ޖެހި ދެ ގޯލާއެކު ރޮނާލްޑޯގެ ފެންވަރު ދައްކާލައިފި\nއިޓާލިއަން ލީގުގައި ސްޕެޒިއާ އާއި ޔުވެންޓަސްގެ ކުރިމަތިލުން އެއްވަރުވަމުން ދަނިކޮށް ބަދަލު ކުޅުންތެރިއެއްގެ ގޮތުގައި އަރާ އެ ޓީމުގެ ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އޭނާގެ ފެންވަރު ދައްކާލައިފިއެވެ.\nއޮކްޓޯބަރު މަހުގެ 13 ވަނަ ދުވަހު ނޭޝަންސް ލީގަށް ޕޯޗުގަލް ކޭމްޕުކުރަމުން ދަނިކޮށް ކޮވިޑަށް ފައްސިވެ އައިސޮލޭޝަންގައި ހުންނަން ޖެހުމުން ރޮނާލްޑޯއަށް ވަނީ މިރޭގެ މެޗުގެ ކުރިން ޔުވެންޓަސްއިން ކުޅުނު ހަތަރު މެޗެއް ކުޅުމުގެ ފުރުސަތު ގެއްލިފައެވެ.\nރޮނާލްޑޯ ނުލާ ކުޅުނު ހަތަރު މެޗުގެ ތެރެއިން ޔުވެންޓަސްއަށް މޮޅުވެވުނީ ހަމައެކަނި ޗެމްޕިއަންސް ލީގުގައި ޑައިނަމޯ ކީވްއާއި ދެކޮޅަށް ކުޅުނު މެޗުގައި އެކަންޏެވެ. އަދި ފުޓުބޯޅައަށް ލޯބިކުރާ އެތައް ބަޔަކު އިންތިޒާރުކުރަމުން ދިޔަ ރޮނާލްޑޯ އާއި މެސީގެ ކުރިމަތިލުމަށް ބާސާއާއި ދެކޮޅަށް ޔުވެންޓަސް ކުޅެ ބަލިވި މެޗުގައިވެސް ރޮނާލްޑޯއަށް ކުޅެވިފައެއް ނުވެއެވެ.\nމިރޭގެ މެޗުން ސްޕެޒިއާގެ މައްޗަށް ޔުވެންޓަަސް 1-4 އިން ކުރިހޯދިއިރު އެޓީމުގެ ސްޕެއިން ފޯވާޑް އަލްވާރޯ މޮރާޓާ ވަނީ މޮޅު ކުޅުމެއް ދައްކާ މެޗުގައި ޔުވެންޓަސްއިން ޖެހި ފުރަތަމަ ލަނޑު ފުރަތަމަ ހާފުގެ 14 ވަނަ މިނެޓުގައި އެޓީމަށް ކާމިޔާބުކޮށްދީފައެވެ. އަދި މީގެ އިތުރުން މޮރާޓާ އިތުރު ލަނޑެއް ކާމިޔާބުކުރިނަމަވެސް ރެފްރީ ވަނީ ލަނޑު ޖެހުމުގެ ކުރިން މޮރާޓާ އޮފްސައިޑުގައި ހުރިކަމަށްބުނެ ލަނޑު ބަލައިނުގަންނަން ނިންމާފައެވެ،\nއެހެންނަމަވެސް 32 ވަނަ މިނެޓުގައި ސްޕެޒިއާގެ ޓޮމާސޯ ޕޮގޭބާ ވަނީ ލަނޑެއް ޖަހާ އެޓީމަށް ނަތީޖާ ހަމަހަމަކޮށްދީފައެވެ. މި ލަނޑަކީ ޕައޮލޯ ބާޓޮލޮމެއި ދިން ޕާހެއް ޕޮގޭބާ ގޯލާ ދިމާލަށް ފޮނުވާލުމުން ޔުވެންޓަސްގެ ޑިފެންޑަރެއްގެ ފައިގައި ޖެހި ބޯޅައިގެ މިސްރާބު ބަދަލުވެގެންގޮސް ކީޕަރު ބުފޮންގެ ގައިމަތިން ވަތް ގޯލެކެވެ.\nމި ނަތީޖާގައި އޮވެ ފުރަތަމަ ހާފު ނިމުނުއިރު ދެވަނަ ހާފުގައި ޔުވެންޓަސްގެ ކޯޗް ޕިރްލޯ ވަނީ މީގެ ކުރިން މިމެޗުގައި ރޮނާލްޑޯ ނޭރުވުން ގާތްކަމަށް ބުނިނަމަވެސް 56 ވަނަ މިނެޓުގައި ޕައުލޯ ޑީބާލާގެ ބަދަލުގައި އޭނާ ކުޅެން އަރުވާފައެވެ. އަދި ކުޅެން އެރިތާ ތިންމިނެޓު ފަހުން ރޮނާލްޑޯ ވަނީ ލަނޑެއް ޖަހާ ޔުވެންޓަސްއަށް ލީޑުނަގާދީ އޭނާއަކީ ކިހާ ފެންވަރެއްގެ ކުޅުންތެރިއެއްކަން ސާބިތުކޮށްދީފައެވެ\nމޮރާޓާ ދިން ޕާހެއްގައި ސްޕެޒިއާގެ ދެ ކުޅުންތެރިން ކައިރިން ނައްޓާލުމަށްފަހު ރޮނާލްޑޯ މި ލަނޑު ކާމިޔާބުކުރީ އެޓީމުގެ ކީޕަރު ކައިރިންވެސް ނައްޓާލުމަށްފަހު މެޗުގެ 59 ވަނަ މިނެޓުގައެވެ.\nމެޗުގައި ދެވަނަ ފަހަރަށް ސްޕެޒިއާއިން 65 ވަނަ މިނެޓުގައި އިތުރު ލަނޑެއް ކާމިޔާބުކުރި ނަމަވެސް ރެފްރީ ވަނީ ގޯލްޖެހި ކެވިން އަގުޑެލޯ އޮފްސައިޑުގައި ހުރިކަމަށް ބަލާ ލަނޑު ބަލައިނުގަންނަން ނިންމާފައެވެ. މި ލަނޑަކީވެސް ސްޕެޒިއާއިން އުފެއްދި ހަމަލާއެއް ދިފާއުކުރުމަށް އުޅުމުގެ ތެރޭގައި ޔުވެންޓަސްގެ ކީޕަރު ބުފޮންއަށް ހެދުނު ގޯހެއްގެ ފައިދާ ނަގާ އެޓީމުން ކާމިޔާބުކުރި ލަނޑެކެވެ. މި މެޗުގައި ބުފޮންގެ ފަރާތުން ގިނަ ގޯސްތަކެއް ފެނިގެން ގޮސްފައިވެއެވެ.\nޔުވެންޓަސްގެ ލީޑު ފުޅާކޮށްދިން ލަނޑު މެޗުގެ 67 ވަނަ މިނެޓުގައި ފެޑެރިކޯ ޗިއޭސާ ތަނަވަސްކޮށްދިން ފުރުސަތެއްގައި ކާމިޔާބުކުރީ އެޑްރިއެން ރާބިއޮޓް އެވެ. އަދި މެޗުގައި ޔުވެންޓަސްއިން ޖެހި ފަހު ލަނޑަކީ 76 ވަނަ މިނެޓުގައި ލިބުނު ޕެނަލްޓީއަކުން ރޮނާލްޑޯ ކާމިޔާބުކުރި ރީތި ލަނޑެކެވެ.\nމެޗުން މޮޅުވެ ޔުވެންޓަސް އޮތީ ޕޮއިންޓް ތާވަލުގެ ތިންވަނައިގައި 12 ޕޮއިންޓާއެކުގައެވެ. ސްޕެޒިއާ އޮތީ5ޕޮއިންޓާއެކު 12 ވަނައިގައެވެ. މިމަހުގެ ފަސްވަނަ ދުވަހު ޔުވެންޓަސް ނުކުންނާނީ ޗެމްޕިއަންސް ލީގުގައި ފެރެންކްވަރޮސްއާއި ދެކޮޅަށެވެ.\nރުޅީގައި ރޮނާލްޑޯ އެއްލާލި ކެޕްޓަން ބޭންޑް ނީލަމަަށް\nރޮނާލްޑޯ ރެއާލަށް ބަދަލުވާން އުޅޭ ވާހަކަ ހަގީގަތަކަށް ވެދާނެ- ޒިދާން\nނޮވެމްބަރު 2, 2020 08:15\nހެހެހހެހެހެ ފެންވަރު ލޮލް\nނޮވެމްބަރު 2, 2020 10:27\nރޮނާ ވާ ދަކުރެވޭނެ މީހަކު ނުހުންނާނެ


މިނިސްޓަރު ޒަހާ މަސްޢޫލިއްޔަތު އަދާ ނުކުރައްވާ ކަމަށް ނިންމައިފި – Dhen.mv\nމިނިސްޓަރު ޒަހާ މަސްޢޫލިއްޔަތު އަދާ ނުކުރައްވާ ކަމަށް ނިންމައިފި\nފިޝަރީޒް މިނިސްޓަރު ޒަހާ ވަހީދު މަގާމުގެ ޒިންމާ އަދާނުކުރައްވާ ކަމަށް ރައްޔިތުންގެ މަޖިލީހުގެ ގަވައިދު ކޮމިޓީން ނިންމައިފިއެވެ.\nގަވައިދު ކޮމިޓީއިން އެގޮތަށް ނިންމާފައި ވަނީ ދިވެހި ރާއްޖޭގެ މަސްވެރިކަމާ ބެހޭ ގާނޫނުގައި 90 ދުވަހުގެ ތެރޭގައި ނިންމުމަށް ބަޔާންކޮށްފައިވާ ގިނަ ގަވައިދުތަކެއް ފިޝަރީޒް މިނިސްޓްރީ އިން ނިންމާފައި ނުވާ މައްސަލަ ބެލުމަށް ފަހު އެވެ.\nއަދި ދިވެހިރާއްޖޭގެ މަސްވެރިކަމުގެ ގާނޫނުން ފިޝަރީޒް މިނިސްޓަރަށް މަތިކޮށްފައިވާ މަސްއޫލިއްޔަތު އަދާކުރުމަށް ގާނޫނުގައި ކަނޑައަޅާފައިވާ މުއްދަތުގައި އަދާނުކުރުމުގެ ސަބަބުން އަދި އެ މުއްދަތު ފަހަނައަޅާ ދިޔަ ފަހުން މިއަދާހަމައަށް ވެސް އެ މަސްއޫލިއްޔަތު އަދާކޮށްފައި ނުވާ ކަމުން އެ މިނިސްޓްރީއިން އެ ގާނޫނާ ހިލާފުވެފައިވާ ކަމަށް ކޮމިޓީއިން ގަބޫލުކުރާ ކަމަށް ގަވައިދު ކޮމިޓީގެ ނިންމުމުގައި ވެއެވެ،\nގާނޫނެއްގައި ވަކިގޮތަކަށް އަމަލުކުރަން ވާނެކަމަށް ކަނޑައެޅި ބަޔާންކޮށްފައިވާ ނަމަ އެއީ އެ ގާނޫނުން އުފައްދައި ބަރީއަވުމެއް ނެތް ވާޖިބެއް ނުވަތަ އިލްތިޒާމެއް ކަމަށް ބަލަން ވާނެ ކަމަށް މާނަކުރުމުގެ ހަމަތައް ބަޔާންކުރާ ގާނޫނުގައި ބުނެފައިވާ ކަމަށް ރިޕޯޓުގައިވެ އެވެ.\nއަދި އެގޮތަށް ނިންމާފައިވަނީ އެ ކޮމިޓީގެ ހުރިހާ މެމްބަރުންގެ އިއްތިފާގުންކަން ވެސް ފާހަގަކޮށްފައި ވެއެވެ.


SunOnline: India ge bodu inthihaabu maadhamaa fashanee!\nއިންޑިއާގެ ބޮޑު އިންތިހާބު މާދަމާ ފަށަނީ!\nރުގިއްޔާ މުހައްމަދު މޫސާ 10 Apr 2019, 11:40\nހިޔާލު ހޯދުމުގެ ވޯޓުން ދައްކާ ގޮތުގައި އިންތިހާބު ކާމިޔާބު ކުރާނެ ކަމަށް ބެލެވެނީ ބޮޑުވަޒީރު މޯދީ އާއި ބީޖޭޕީ -- ފޮޓޯ: އޭޕީ\nދުނިޔޭގެ އާބާދީގެ 17 ޕަސެންޓު ހިއްސާ ކުރާ އިންޑިއާގެ އާއްމު އިންތިހާބު މާދަމާ ފެށޭނެ އެވެ. މަހަކަށް ވުރެ ގިނަ ދުވަހަށް ދެމިގެންދާ އެއިންތިހާބުގައި ހޮވާނީ އިންޑިއާގެ ގާނޫނު ހަދާ މަޖިލީހުގެ ތިރީގޭގައި ތިއްބަވާނެ މެމްބަރުންނެވެ. އަދި މަޖިލީހުގެ ތިރީގެއިން އަގުލަބިއްޔަތު ލިބޭ ޕާޓީއަކުން ނުވަތަ ކޯލިޝަނަކުން އެގައުމުގެ ބޮޑުވަޒީރު އައްޔަން ކުރާނެ އެވެ.\nއެންމެ ބޮޑު އިންތިހާބަށް ވަނީ ކިހިނެއް؟\nއިންޑިއާގެ އާއްމު އިންތިހާބުގައި 900 މިލިއަން މީހުން ވޯޓު ލާނެ އެވެ. އެއީ ދުނިޔޭގެ ދެވަނައަށް އެންމެ ބޮޑު ޑިމޮކްރެޓިކް ގައުމު ކަމަށްވާ އެމެރިކާގެ އާބާދީގެ ތިން ގުނަ އިތުރު އަދަދެކެވެ.\nއެއިންތިހާބު ކުރިއަށް ދާނީ މާދަމާއިން ފެށިގެން އަންނަ މަހުގެ 19އަށް، ހަތް ފިޔަވައްސަކަށް ބަހާލައިގެންނެވެ. އަދި އެގައުމުގެ 800،000 އަށް ވުރެ ގިނަ ވޯޓުލާ މަރުކަޒުތަކުގައި 11 މިލިއަނަށް ވުރެ ގިނަ އިލެކްޝަން އޮފިޝަލުންނާއި ސެކިއުރިޓީ އޮފިސަރުން ހަރަކާތްތެރިވާނެ އެވެ. އެއިންތިހާބުގެ އަގު ހަތް ބިލިއަން ޑޮލަރަށް އަރާނެ ކަމަށް ދިއްލީގެ ސެންޓާ ފޯ މީޑިއާ ސްޓަޑީސްއިން ލަފާ ކުރެ އެވެ.\nވޯޓު ލާނީ ކިހިނެއް؟\nދެހާސްސާދަ ވަނަ އަހަރުގެ އާއްމު އިންތިހާބާ އެއްގޮތަށް މިއަހަރުވެސް އިންޑިއާގައި ވޯޓު ލާން ބޭނުން ކުރާނީ އިލެކްޓްރޯނިކް ވޯޓިން މެޝިނެވެ. އެގައުމުގެ އިލެކްޝަން ކޮމިޝަނުން ބުނާ ގޮތުގައި އީވޯޓިންއަކީ ތިމާވެއްޓާ ރަށްޓެހި އަދި އިންތިހާބު ކުރިއަށްދާ އިރު ވޯޓު ކަރުދާސް އޮޅުވާލުން ނުވަތަ ނައްތާލުން ފަދަ ކަންތައްތައް ހުއްޓުވޭނެ ގޮތެކެވެ.\nއިންޑިއާގެ އާއްމު އިންތިހާބުގައި ބޭނުން ކުރާ އިލެކްޓްރޯނިކް ވޯޓިން މެޝިންތައް ކައިރީ ސިފައިންގެ މީހަކު -- ފޮޓޯ: ޕީޓީއައި\nނަމަވެސް ބައެއް ޕާޓީތަކުން ވަނީ ވޯޓުލާ މެޝިންތައް ހެކް ކުރެވޭ ކަމަށާއި ވެރިކަން ކުރާ ޕާޓީއަށް ތާއިދު ކުޑަ ސްޓޭޓުތަކުގައި މެޝިންތައް ލަސް ކުރާ ކަމަށް ތުހުމަތުކޮށްފަ އެވެ.\nއޭގެ ސަބަބުން 2017 ވަނަ އަހަރު އިލެކްޝަން ކޮމިޝަނުން ވަނީ ވޯޓު މެޝިން ހެކް ކުރެވޭ ގޮތް ދެއްކުމަށް ޕާޓީތަކަށް ދައުވަތު ދީފަ އެވެ. ނަމަވެސް އެމެޝިންތަކުގެ ނަތީޖާ ބަދަލު ކުރެވޭ ގޮތް އެއްވެސް ޕާޓީއަކަށް ދެއްކިފައި ނުވެ އެވެ.\nވޯޓުލުމަށް ފަހު ކޮންމެ މީހެއްގެ އިނގިލީގައި ނުފޮހެވޭ ދެލިން ނިޝާނެއް ޖަހާނެ އެވެ. ގިނަ ދުވަސްތަކަށް ދެމިހުންނަ އެނިޝާން ޖަހަން ބޭނުން ކުރާ ދެލި އުފައްދަނީ އެންމެ ކުންފުންޏަކުންނެވެ. އަދި އެދެލީގެ ސިއްރު ފޯމިއުލާ އެނގެނީ އެންމެ ދެ ކެމިސްޓުންނަށް ކަމަށް އެކުންފުނިން ބުނެ އެވެ.\nވޯޓުގެ ނަތީޖާ ލިބޭނީ ކޮންއިރަކު؟\nއަންނަ މަހުގެ ނަވާރައިގައި ވޯޓުލުން ނިމުމުން، ވޯޓު ގުނަން ފަށާނީ އެމަހުގެ 23ގަ އެވެ. އަދި ކޮންމެ ޑިސްޓްރިކްޓަކުން ހެނދުނު 08:00 ގައި ވޯޓު ގުނަން ފަށައިފި ނަމަ، އާ ސަރުކާރު އުފައްދާނެ ޕާޓީއެއް މެންދުރު ފަހުން ލަފާ ކުރެވޭނެ އެވެ.\nއިންޑިއާގެ ޕާލިމެންޓުގެ ތިރީގޭގެ މެޖޯރިޓީ ލިބޭނީ އިންތިހާބު ކުރާ 543 ގޮނޑީގެ ތެރެއިން 272 ގޮނޑި ލިބޭ ޕާޓީއަކަށެވެ. އަދި އެއްވެސް ޕާޓީއަކަށް މެޖޯރިޓީ ނުލިބޭނަމަ ކޯލިޝަން ސަރުކާރެއް ގާއިމު ކުރަން ދުވަސްތަކެއް ނަގާފާނެ އެވެ.\nއިންތިހާބު ކާމިޔާބު ކުރާނީ ކޮން ޕާޓީއެއް؟\nދެހާސް ސާދަވަނަ އަހަރު ބާރަތިޔާ ޖަނަތަ ޕާޓީ (ބީޖޭޕީ) އިންޑިއާގެ ވެރިކަމަށް އައީ މަޖިލީހުގެ 282 ގޮނޑި ކާމިޔާބުކޮށްގެންނެވެ. އެއީ 30 އަހަރު ތެރޭ އެންމެ ޕާޓީއަކަށް އެހާ ގިނަ ގޮނޑި ކާމިޔާބު ކުރެވުނު ފުރަތަމަ ފަހަރެވެ.\nނަމަވެސް ފާއިތުވި ފަސް އަހަރު ތެރޭ ބޮޑުވަޒީރު ނަރެންދުރަ މޯދީގެ ސަރުކާރުން ގެނައި ބައެއް އިސްލާހުތަކާ ގުޅިގެން ބީޖޭޕީއަށް އޮތް ތާއީދު ކުޑަވާން ފެށި އެވެ. އެގޮތުން މިދިޔަ ޑިސެމްބަރު މަހު ފަސް ސްޓޭޓެއްގެ ގާނޫނު ހަދާ މަޖިލީހަށް މެމްބަރުން ހޮވުމަށް ބޭއްވި އިންތިހާބުތަކުން ބީޖޭޕީއަށް ވަނީ ބޮޑު ނާކާމިޔާބީއަކާ ކުރިމަތިލާން ޖެހިފަ އެވެ.\nއޭގެ ސަބަބުތަކުގެ ތެރޭގައި މިދިޔަ އަހަރު މުދަލާއި ހިދުމަތުގެ އަގުން ޓެކްސް ނަގަން ފެށުމާއި 2016 ވަނަ އަހަރު 500 އާއި 1،000 ރުޕީސްގެ ނޫޓު ބޭނުން ކުރުން ހުއްޓާލުމުން ގައުމުގެ އިގުތިސާދަށް އެރި ލޮޅުން ހިމެނެ އެވެ.\nއިންޑިއާގެ އާއްމު އިންތިހާބާ ދިމާކޮށް ޕްރިޔަންކާ ގާންދީ ވަނީ ސިޔާސީ މައިދާނަށް ނުކުމެވަޑައިގެންފަ -- ފޮޓޯ: އައިއެންސީ\nނަމަވެސް މިދިޔަ މަހު އިންޑިއާގެ ޖެޓުތަކެއް ޕާކިސްތާނަށް ހަމަލާ ދިނުމާ ގުޅިގެން އަނެއްކާވެސް މޯދީއަށް އޮތް ތާއީދު އިތުރުވެފައިވާ ކަމަށް ބެލެވެ އެވެ. އެގޮތުން އެހަމަލާތައް ދިން ފަހުން ނެގި ހިޔާލު ހޯދުމުގެ ތިން ވޯޓަކުން ދައްކާ ގޮތުގައި، ކުޑަ ތަފާތަކުން ނަމަވެސް އިންތިހާބު ކާމިޔާބު ކުރާނެ ކަމަށް ބެލެވެނީ ބީޖޭޕީ އެވެ.\nއެއިންތިހާބުގައި މޯދީއާ އެންމެ ގާތުން ވާދަ ކުރާނީ އިދިކޮޅު ކޮންގްރެސް ޕާޓީންނެވެ. އެޕާޓީއަށް 2014 ވަނަ އަހަރު ބޭއްވި އާއްމު އިންތިހާބުން ލިބުނީ އެންމެ 44 ގޮނޑި އެވެ. ނަމަވެސް ޑިސެމްބަރު މަހު ބޭއްވި ފަސް ސްޓޭޓް އިންތިހާބުގެ ތެރެއިން، ތިން ސްޓޭޓެއްގެ އިންތިހާބު ކޮންގްރެސްއިން ވަނީ ކާމިޔާބުކޮށްފަ އެވެ. އޭގެ ސަބަބުން ރާހުލް ގާންދީ އިސްކޮށް ހުންނަވާ ކޮންގްރެސްއިން ވަނީ އާއްމު އިންތިހާބަށް އާރޫހަކާއެކު ކެމްޕެއިން ކުރަން ފަށާފަ އެވެ. އަދި އިންޑިއާގެ ގިނަ އަދަދެއްގެ މީހުންގެ ލޯބި ލިބިފައިވާ، ރާހުލް ގާންދީގެ ކޮއްކޯފުޅު ޕްރިޔަންކާ ގާންދީ ވަނީ އިންތިހާބާ ދިމާކޮށް ސިޔާސީ މައިދާނަށް ނުކުމެވަޑައިގެންފަ އެވެ. ނަމަވެސް އެކަމަނާ އިންތިހާބުގައި ވާދައެއް ނުކުރައްވަ އެވެ.


Aharenge Bank Community fund ge ehee mifaharu kinolhahah | Fainu Online\nކިނޮޅަހުގެ މަންޒަރެއް - ފައިނު އޮންލައިން ފޮޓޯ: އިސްމާޢީލް ޝަފީޢު\nއިބްރާހިމް ފަހީމް 15 އޮކްޓޯބަރު 2020, ބުރާސްފަތި, 21:10\nއަމިއްލަ ފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީވުމުގެ ގޮތުން ބޭންކް އޮފް މޯލްޑިވްސް (ބީއެމްއެލް) އިން ތަޢާރަފްކުރި އަހަރެންގެ ބޭންކް ކޮމިނިއުޓީ ފަންޑުގެ މިއަހަރުގެ ދެވަނަ ކުއާޓަގައި ހުށަހެޅުނު ޕްރޮޕޯސަލްތަކުގެ ތެރެއިން އެންމެ ފާހަގަ ކޮށްލެވޭ5ޕްރޮޖެކްޓް ހޮވައިފިއެެވެ.\nމިފަހަރު ބޭންކުން އެހީދޭ ރަށްތަކުގެ ތެރޭގައި ރ. ކިނޮޅަސް ވަނީ ހިމެނިފައެވެ. ކިނޮޅަހު އަމިއްލަ ފަރާތަކުން ހުށަހަޅާފައިވަނީ، ކިނޮޅަހުގެ ވޭސްޓްމެނޭޖްމަންޓް ސިސްޓަމްގައި ހިމެނޭ އެކި ބާވަތުގެ ކުނި ވަކިކުރުމުގެ ނިޒާމެއް ގާއިމްކުރުމުގެ ޕްރޮޖެކްޓެކެވެ. މިފަހަރު އެހީ ދިނުމަށް ހަމަޖެހިފައިވާ ޕްރޮޖެކްޓްތައް ތިރީގައި އެވަނީ.\nބ. ގޮއިދޫގައި އާންމުން ބޭނުންކުރާނެ ހިތްފަސޭހަ މައިޒާނެއް ގާއިމްކުރުން – ބ. ގޮއިދޫ ސްޕޯޓްސް އެންޑް ޔޫތް ޑިވެލޮޕްމަންޓް ސޮސައިޓީ\nގއ. ކޮލަމާފުށީގެ ސްކޫލުގައި އާރު.އޯ ޕްލާންޓް ބޭނުންކޮށްގެން ދަރިވަރުންނަށް ބޯފެން ފޯރުކޮށްދިނުން – –ޝާމާ ތައްހާން\nގދ. ނަޑެއްލާގައި ސޯލާ ބައްތި ހިމަނައިގެން ނޭޗާ ޕާކެއް ތަރައްގީކުރުން –- ނަޑެއްލާ އައިލެންޑް ޑިވެލޮޕްމަންޓް ސޮސައިޓީ\nފުވައްމުލަށް ސިޓީގެ ޕަބްލިކް ލައިބްރަރީ އަށް ފޮތް ހަދިޔާކުރުން – –ފާތިމަތު ރަޝީދު\n“އަހަރެންގެ ބޭންކް، ކޮމިއުނިޓީ ފަންޑު” އިފްތިތާހު ކޮށްފައި ވަނީ ދިވެހިންނާއި ދިވެހި މުޖުތަމައާއި އޮތް ގުޅުން ބަދަހި ކުރުމަށް “އަހަރެންގެ ބޭންކް”ގެ ނަމުގައި މުޅި ރާއްޖެ އަށް އަމާޒު ކޮށްގެން ބީއެމްއެލުން ކުރިއަށް ގެންދާ ޕްރޮގްރާމްގެ ތެރެއިންނެވެ.\nދުވާފަރާއި މާކުރަތު ފުޓްބޯޅަ ދަނޑުގައި ޓާރފް އަޅަން ބަޔަކާއި ހަވާލުކޮށްފި


Fish | Mihaaru\nApril 28, 2017 44\nކޫއްޑޫއަށް ނުކިރުވިގެން 50 ޓަނުގެ މަސް އުކާލައިފި\nގއ. ކޫއްޑޫގައި ހުންނަ މިފްކޯގެ މަސް ކާރުހަނާ އަށް ކިރުވަން ގެންދިޔަ ގާތްގަނޑަކަށް 130 ޓަނުގެ މަހުގެ ތެރެއިން ނުކިރުވުނު 50 ޓަނުގެ މަސް އުކާލައިފި އެވެ.\nފެލިވަރުގެ 200 ވަޒީފާއަށް ހުޅުވާލައިފި\nޅ. ފެލިވަރުގައި ހުންނަ މަސް ކާރުހާނާ އާއި އެ ތަނުގެ އެހެން މަސައްކަތްތަކަށް 200 މީހުން ހޯދަން މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) އިން މިއަދު އިއުލާންކޮށްފި އެވެ.\nމިފްކޯއަށް އަލުން ހިންދެމިލެވޭނެތަ؟\nރާއްޖޭގެ އެންމެ ބޮޑު މަސް ކުންފުނި، މިފްކޯ ދާދިފަހުން ބަނގުރޫޓުވި ވާހަކަ އަޑުއިވުމުން ގިނަ ބަޔަކު ހައިރާންވި އެވެ. ދުވާލަކު 50 ޓަނުގެ މަސް ދަޅުގައި ބަންދުކުރެވޭ ކާރުޚާނާ ހުއްޓި، ކޫއްޑޫ އާއި ކަނޑުއޮތްގިރީގައި ދުވާލަކު އެތައް ސަތޭކަ ޓަނުގެ މަސް ގަނެ ރައްކާކުރަން ހަދާފައިވާ ބޮޑެތި ގުދަންތައް ފަޅުވެ، ކުންފުނި ބަނގުރޫޓުވި އަސްލު...\nމަސްވެރިކަން ރަނގަޅުވެ، ކޫއްޑު އަށް ބާރު ބޮޑު ވެއްޖެ\nރާއްޖޭގެ މަސްވެރިކަން ވަރަށް ބޮޑަށް ރަނގަޅުވެ، މަސް ކިރުވާ ތަންތަނަށް ބާރު ބޮޑު ވެއްޖެ އެވެ.\nJanuary 29, 2017 39\n100 ކިލޯގެ މަހެއް: ބޮޑު ބައި މިޔަރު ކާލައިފި!\nބޮޑެތި ސިންގާ މަސް ބޭނުމަކީ އަބްދުﷲ އާނިފް އަށް ފަހަރެއްގައި އާ ކަމަކަށް ނުވެ ހިނގައިދާނެ އެވެ. މަސްވެރިކަމުގައި އެ ޒުވާނާ ނުކުރާ ތަޖުރިބާއެއް ވަރަށް މަދުވާނެ އެވެ. އެކަމަކު މިދިޔަ ހުކުރު ދުވަހަކީ އައްޑޫ ހިތަދު އަށް އުފަން ޒުވާން މަސްވެރިޔާ އަށް މުޅިން އާ ކަމެއް ފެނިގެން ދިޔަ ދުވަހެކެވެ. ސަތޭކަ ކިލޯގެ ވޮށިމަސް ކަންނެއްޔެއްގެ...\nDecember 21, 2016 13\nވައިކަރަދޫން އަދިވެސް މަސް މަރުވަނީ\nގިނަ އަދަދެއްގެ މަސް މަރުވެގެން ހދ. ވައިކަރަދޫ ބަނދަރު ތެރެއަށް ލެއްގުމުން އެ މަސްތައް ނަގައި ބަނދަރު ސާފުކުރިތާ ދެ ދުވަސް ނުވެ، އަނެއްކާ ވެސް ގިނަ އަދަދެއްގެ މަސް މަރުވެގެން މައްޗަށް އަރަން ފަށައިފި އެވެ.\nDecember 18, 2016 13\nމަރުވި މަސްތަކުން ވައިކަރަދޫ ފަޅުތެރެ ކުނިވެއްޖެ!\nހދ. ވައިކަރަދޫ ފަޅުތެރޭގައި ރޭ އިރާކޮޅުން ފެށިގެން މަރުވި މަސްތަކުން ފަޅުތެރެ ކުނިވެއްޖެ އެވެ.\nފުވައްމުލަކަށް ފުޅަނގި މޫސުން، ބޮޑު މަޖަލެއް!\nއެއީ މީގެ މީގެ ވިއްސަކަށް އަހަރު ކުރި އެވެ. ހުޅަނގު މޫސުން ނިމޭ ދުވަސްވަރާ ދިމާކޮށް ރަށުގެ ހުޅަނގު ފަރާތު ގޮނޑުދޮށުގައި ފުޅަނގި ހޮވަން މީހުން ގޯންޏާއި ތެލި ފަދަ ތަކެތި ހިފައިގެން ނުކުމެ އުޅޭ ހަނދާންވެ އެވެ. އޭރު ފުޅަނގި ހޮވަން އަތިރިމައްޗަށް ނުކުންނަ ކޮންމެ މީހަކު މަދުވެގެން ވިއްސަކަށް ފުޅަނގި ނަގަ އެވެ. އޭރު ވެސް އެއީ...\nރާއްޖޭން ބޭރުކުރާ މަހުން ދޭ ޑިސްކައުންޓު އުވާލަނީ\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ ކާގޯ މެދުވެރިކޮށް ރާއްޖެއިން ބޭރު ކުރަމުންދިޔަ ހިކިކަނޑުމަހާއި ފިނިކުރި މަހަށް ދެމުންދިޔަ ޑިސްކައުންޓު އުވާލަން އެ ކުންފުނިން މިއަދު ނިންމައިފި އެވެ.\nމިހާރުގެ ރެސިޕީ: ފިހުނު މަސް\n350 ގުރާމު ކަނޑުމަސް (*ކަނޑުކުކުޅަށް ކަފާހެން ކަފައިފައި ލޮނުކޮޅެއް ހާކައިފައި)\nބުރުންޏަށް 7000 ރާގޮނޑި، ލައްކައެއްހާ ރުފިޔާ!\nތ.ބުރުނީ ފަޅުތެރެ އަށް ގިނަ އަދަދެއްގެ ރާގޮނޑި ވަންނަމުންދާ ކަމަށާއި އެ މަސްތަކުން ލައްކައެއްހާ ރުފިޔާގެ އާމްދަނީއެއް ރަށަށް ލިބޭނެ ކަމަށް ބުރުނީ ކައުންސިލުން މިއަދު ބުނެފި އެވެ.


ތާރީޙު – ޙެޔޮބަސް\nTag Archives: ތާރީޙު\nPosted byހުސައިން ނިޔާޒު / ޅޮހި Apr 19, 2014 Apr 23, 2014 Posted inއާންމު ލިޔުން, ތާރީޙްTags: ހެޔޮބަސް, ރެސިޕީސް, އަދަބިއްޔާތު, އަޤީދާ, އިންޓަރނެޓް ސެކިއުރިޓީ, އިޤްތިޞާދީ, ޢިލްމުވެރިން, ވާހަކަ, ދިރޭތަކެއްޗާއި ތިމާވެށި, ދީން, ތާރީޙު, ސައިންސްޓެކް, ސިއްޙަތުLeaveacomment on ނ. އަތޮޅު ކުރެދިވަރު ފަޅުވުން…..!\nހ. އާޘާރީ ހުކުރު މިސްކިތާއި މުންނާރު ހއ. ބާރަށުގައި އާޘާރީ ހުކުރު މިސްކިތަކާއި، އެމިސްކިތުގެ އުތުރު ހުޅަނގު ކަނުގައި ހަތަރެސްކަނަށް ބިނާކޮށްފައިވާ ވަރަށް އާޘާރީ މުންނާރެއް އެބަހުއްޓެވެ. މި މުންނާރުގެ މިންތަކަކީ އުސްމިން9ފޫޓް4އިންޗި، ފުޅާމިން7ފޫޓް3އިންޗި، ބިމުން ފަށައިގެން ތިރީ ބަރުފޯހާއި ހަމައަށް އުސްމިން2ފޫޓް 10 އިންޗި އެވެ. މީގެ ދޮރުހުރީ ދެކުނަށެވެ. ދޮރުން އުތުރު އަތަށް އަރާން4ހަރުފަތްގަނޑު އެބަހުއްޓެވެ. މިތަނުން […]\nPosted byއަބޫ ނީމް Jun 3, 2013 Apr 23, 2014 Posted inތާރީޙްTags: ތާރީޙުLeaveacomment on ރާއްޖޭގައި ހުރި އާޘާރީ ތަންތަނުގެ ތެރެއިން ހއ. ބާރަށުން ފާހަގަ ކުރެވޭ ތަންތަން\nނ. ކުރެދިވަރުގެ ހުކުރު މިސްކިތް ބިނާކުރެވުނީ އަލްއުސްތާޛް މުޒައްފަރު މުޙައްމަދު އިމާދުއްދީންގެ ރަސްކަމުގައި 1121ހ، (1709މ.) ވަނަ އަހަރުގައެވެ. މިރަށް ގިރަމުންގޮސް ކުކުރު މިސްކިތާއި އެމިސްކިތުގެ ގަބުރުސްތާނުން ބޮޑުބައެއް ގިރައިގެން ދިއުމާއި ރަށުގެ ފެން ލޮނުވުމުން، 27 ޖޫން 1943މ. އެރަށު މީހުން ނ. އަތޮޅު ބޮމަސްދުއަށް ބަދަލުކުރެވުނެވެ. ބޮމަސްދޫވެސް ގިރަންފެށުމާއި ށ. ފަރުކޮޅު ފުނަދޫ އާބާދުކުރުމުގެ ގޮތުން 26 ސެޕްޓެމްބަރ 1970މ. ގައި، ބޮމަސްދޫގައި ތިބި ކުރެދިވަރު މީހުންފަރުކޮޅުފުނަދޫއަށް ވަނީ ބަދަލުކުރައްވާފައެވެ. ބުނެވޭ ގޮތުގައި ކުރެދިވަރު […]\nPosted byއަބޫ ނީމް May 30, 2013 Apr 23, 2014 Posted inތާރީޙްTags: ތާރީޙުLeaveacomment on ރާއްޖޭގައި ހުރި އާޘާރީ ތަންތަނުގެ ތެރެއިން ނ. ކުރެދިވަރު ކުކުރު މިސްކިތް\nރާއްޖޭގައި ހުރި އާޘާރީ ތަންތަނުގެ ތެރެއިން ނ. މިލަދޫ ރެދިންގެ ގައުފުނި އަދި އުސްގަނޑު\nނ. މިލަދޫގައި” ރެދިންގެ ގައުފުނި” ކިޔާ ތަނަކާއި ” އުސްގަނޑު” ކިޔާތަނެއް އޮވެއެވެ. 1987 ވަނަ އަހަރުގެ މެއިމަހުގެ ތެރޭގައި އާކިއޮލޮޖިކަލް ސާރވޭ އޮފް އިންޑިއާ ޓީމަކާއި އަލްއުސްތާޛް މުޙައްމަދު އިބުރާހިމް ލުތުފީ މިރަށް ތަޙުޤީޤު ކުރެއްވިއެވެ. މި ސަރަހައްދުން ގޯތިދެވި، ސަރަހައްދުގެ ބޮޑުބައިވަނީ އާބާދީގެ ތެރެއަށް ވަދެފައެވެ. އަލްއަމީރު މުހައްމަދު އަމީނުގެ ވެރިކަމުގައި ބަޔަކުމީހުން މިތަނުން ގާނަގަނިކޮން، ހިރިގަލުން ހުރި ފޮއްޓަކާއި އޭގެތެރޭގައިވާ ތަކެތި ފެނިގެން، އެތަކެތި މާލެއަށް ފޮނުވުނުކަމަށް ރަށުއޮފީހުން އަލްއުސްތާޛް މުޙައްމަދު އިބުރާހިމް […]\nPosted byއަބޫ ނީމް May 29, 2013 Apr 23, 2014 Posted inތާރީޙްTags: ތާރީޙުLeaveacomment on ރާއްޖޭގައި ހުރި އާޘާރީ ތަންތަނުގެ ތެރެއިން ނ. މިލަދޫ ރެދިންގެ ގައުފުނި އަދި އުސްގަނޑު\nޑެޑްސީ އަކީ އާދަޔާ ހިލާފް ސިފަތަކެއް ހުންނަ ކަނޑެކެވެ. އަދި މިކަނޑުގައިވާ އެންމެ އާދަޔާ ހިލާފް ކަމަކީ ލޮނުކަންގަދަ ކަމެވެ. އެހެންކަމުން އެތަނަކީ ތަފާތު ވައްތަރުގެ ދިރުންތައް ނެތް މަރުވެފައިވާ ކަނޑެއްގެ ގޮތުގައި ބުނެވެއެވެ. ފަސޭހަކަމާއި އެކު ފެންގަނޑުގެ މަތީގައި\nPosted byހެޔޮބަސް ޓީމް May 7, 2013 Apr 23, 2014 Posted inދިރޭތަކެއްޗާއި ތިމާވެށި, ސައިންސް އާއި ޓެކްTags: ދިރޭތަކެއްޗާއި ތިމާވެށި, ތާރީޙު2 Comments on މަރު ކަނޑު\nﷲ ސުބުޙާނަހޫ ވަތަޢާލާ ވަނީ މޫސާ ޢަލައިހިއްސަލާމް އާއި އެކަލޭގެފާނާށް ތަބައުވީ ބަނީ އިސްރާޢީލުންގެ މީސްތަކުން ފިރުޢައުނުގެ އަނިޔާއިން ސަލާމަތްކުރައްވާފައި. އެބައިމީހުން ފައިމަގުގައި ކަނޑު ހުރަސްކޮށް ފިރުއައުނުގެ ކިބައިން ސަލާމާތްކުރެއްވި ގޮތުގެ ވާހަކައަކީ\nPosted byހުސައިން ނިޔާޒު / ޅޮހި Apr 18, 2013 Apr 23, 2014 Posted inދީން, ތާރީޙްTags: ހެޔޮބަސް, ދީން, ތާރީޙުLeaveacomment on ޤުރުއާނުގެ މުޢުޖިޒާތްތަކުގެ ތެރެއިން(ފިރުއައުނު ޢަރަޤުކުރެއްވި ހާދިސާ)\nމަހަލް ބަހަކީ ކޮންބަހެއްބާ ؟\nއެއްވެސް ޝައްކެއް ނެތެވެ. މިއީ މަހަލްދީބު ނުވަތަ ރާއްޖޭގެ ވެރިކަންކުރާރަށް މާލެއަށް ނިސްބަތްވެގެންވާ ބަހެކެވެ. މިބަހަކީ ދިވެހިރާއްޖޭގައި ވާހަކަދައްކާ ދިވެހިބަހެވެ. އާދެ، ދިވެހިބަހަށް މަހަލް ބަހޭ ކިޔަނީ ކޮންރަށެއްގައިހެއްޔެވެ؟ އެރަށަކީ އެތަކެއް އަހަރުކުރިން ދިވެހިރާއްޖޭގެ ރަށެއްކަމުގައިވެފައިވާ، އަދި މިއަދު އިންޑިޔާގެ ރަށަކަށްވެފައިވާ ދިވެހި ބަހުން ވާހަކަދައްކާ އަދި ދިވެހިންގެ އާދަކާދަތަކާއި ސަގާފަތެއް އެކުލެވިފައިވާ އާބާދީޔެއް ދިރިއުޅޭ މަލިކެވެ.\nPosted byހެޔޮބަސް ޓީމް Mar 15, 2013 Apr 23, 2014 Posted inއާންމު ލިޔުންTags: ހެޔޮބަސް, މަލިކު, ތާރީޙުLeaveacomment on މަހަލް ބަހަކީ ކޮންބަހެއްބާ ؟\nކިރިތި ޤުރުއާނުގައި ވަނީ ކިތައް ސޫރަތް؟ 114 ކީރިތ ޤުރުއާނުގައި ވަނީ ކިތައް ތަސްޖީދު؟ 19253 ކީރިތި ޤުރުއާނުގައި ވަނީ ކިތައް އަކުރު؟ 323671 ޤުރުއާން މި ލަފްޒް ކީރިތި ޤުރުއާނުގައި ތަކްރާރުކޮށް އައިސްފައިވަނީ ކިތައްފަހަރު؟ 70 ފަހަރު\nPosted byހުސައިން ނިޔާޒު / ޅޮހި Mar 7, 2013 Apr 23, 2014 Posted inދީންTags: ހެޔޮބަސް, ތާރީޙު2 Comments on ކީރިތި ޤުރުއާނުގައި ވަނީ……..؟\nއާދަޔާ ހިލާފް ބޮޑު މީހެއްގެ ކަށިގަނޑު- ހަޤީގަތެއްބާ؟\nއާދަޔާ ހިލާފް ބޮޑުމީހެއްގެ ކަށިގަނޑު ވަނީ ސައުދީ އަރަބިއްޔާއިން ފެނިފައެވެ. މި ކަށިގަނޑު ފެނިފައިވަނީ 22 އެޕްރީލް 2004 ވީ ދުވަހުއެވެ. ސަހަރާގައި ކުރެވުނު ދިރާސާތަކެއްގެ ތެރޭން މި ކަށިގަނޑު ހޯދާފައިވަނީ ސައުދީ އަރަބިއްޔާގެ ދިރާސާކުރާ ޓީމެއްކަމަށްވާ އަރަމްކޯ އެކްސްޕްލޮރޭޝަން ޓީމުންނެވެ.\nPosted byހުސައިން ނިޔާޒު / ޅޮހި Feb 23, 2013 May 7, 2015 Posted inއާންމު ލިޔުން, ތާރީޙްTags: ތާރީޙު, ސައިންސްޓެކްLeaveacomment on އާދަޔާ ހިލާފް ބޮޑު މީހެއްގެ ކަށިގަނޑު- ހަޤީގަތެއްބާ؟\nކުޑަ ވަގުތުކޮޅެއްތެރޭގައި ރޯމަނުންގެ ކުރިއަރާފައިވާރަށް ހަލާކުވިގޮތް\nޕޮމްޕެއިއަކީ އިޓަލީވިލާތްގެ ރަށެކެވެ. ރަށްވެހިކަމުގައި ކުރިއަރާފައިވާ މަސައްކަތްތެރި ފަންނީ ބަޔަކު ދިރިއުޅުނު މި ރަށް 79 ވަނަ އަހަރު ވެސޫވިއަސް އަލިފާންފަރުބަދަ ގޮވުމުގެ ހާދިސާގައިވަނީ ފޮރުވިފައެވެ. ތާރީހުގެ ފަތްފުއްތަކަށް ބަލާއިރު މިރަށުގެ މީހުންނަކީ ޒިނޭކުރުންފަދަ ފާހިޞްކަންތައްތަކުގައި\nPosted byހުސައިން ނިޔާޒު / ޅޮހި Feb 22, 2013 Apr 23, 2014 Posted inދީންTags: ތާރީޙު, ސައިންސްޓެކްLeaveacomment on ކުޑަ ވަގުތުކޮޅެއްތެރޭގައި ރޯމަނުންގެ ކުރިއަރާފައިވާރަށް ހަލާކުވިގޮތް\nالحمد لله والصلاة والسلام على رسول الله وعلى آله وصحبه أجمعين.ޝާމްއަކީ މިހާރުގެ ސީރިޔާވެސް ހިމެނޭ ސަރަޙައްދެވެ. އެއީ އެބިމެއްގައި ﷲ ސުބްޙާނަހޫ ވަތަޢާލާ މިދުނިޔެއަށް ފޮނުއްވި އެތައް ނަބީންނަކާއި ރަސޫލުންނެއް އެބޭކަލުންގެ ދަޢުވަތު މިބިންމަތީ ފެތުރުއްވެވި ބިމެވެ. ﷲ ސުބްޙާނަހޫ ވަތަޢާލާ އެބިމެއްގައި ބަރަކާތްލައްވާފައިވާ ބިމެކެވެ.\nPosted byމުހައްމަދު ސާފިއު އަބްދުލް ގަފޫރު Jan 23, 2013 Apr 23, 2014 Posted inއާންމު ލިޔުން, ތާރީޙްTags: ދީން, ތާރީޙުLeaveacomment on ޝާމް\nPosted byހުސައިން ނިޔާޒު / ޅޮހި Jan 21, 2013 Apr 23, 2014 Posted inތާރީޙްTags: އާންމުލިޔުން, ތާރީޙުLeaveacomment on އިބުނު ބަތޫތާ މައްކާ އަށްކުރެއްވި ދަތުރުފުޅު\nޝައިޚް އަބޫބަކުރު އިބްރާހިމް އަލީ އަކީ ދިވެހި ބަހުން އެންމެ ފުރިހަމަޔަށް ތައުހީދު ފޮތް ލިޔުއްވި އިލްމްވެރިޔާއެވެ. ޝައިޚް ދީނީ ދަރުސް ދެއްވުމުގެ އިތުރަށް ވަރަށް ގިނަ ފޮތްތައް ލިޔުއްވާ އިސްލާމްދީންއުގަންނަވައިދެއްވުމަށް މަސައްކަތްކުރެއްވިއެވެ. އުމުރުން ދުވަސްވެ ގައިބާރު ދެރަވި ދުވަހުވެސް ޝައިޚް އިސްލާމްދީނަށްޓަކައި ކުރަށްވާ މަސައްކަތްފުޅަށް ހުއްޓުމެއް ނާދެއެވެ. ޝައިޙް އަކީ މަދީނާ ގެ އިސްލާމިކް ޔުނިވަރސިޓީއިން އިސްލާމްދީނުގެ ތައުލީމް އުގެނިވަޑައިގެންނެވި އިލްމްވެރިއެކެވެ. ޝައިހް އިބްން ބާޒް ސައުދީ އަރަބިއްޔާގެ މުފްތީގެ ގޮތުގައި ހުންނެވި ދުވަސްވަރު ޝައިހް […]\nPosted byހުސައިން ނިޔާޒު / ޅޮހި Jan 20, 2013 Mar 21, 2019 Posted inތާރީޙްTags: އާންމުލިޔުން, ތާރީޙުLeaveacomment on އައްޝައިޚް އަބޫބަކުރު އިބްރާހިމް (ބަކުރުބެ) ނިޔާވެއްޖެ (إِنَّا لِلّهِ وَإِنَّـا إِلَيْهِ رَاجِعونَ)\nޢީސާ ޢަލައިހިއްސަލާމް އުޑަށް އުފުއްލެވުން ﷲ ސުބުޙާނަހޫ ވަތަޢާލާ އާލު އިމުރާނުގެ 54 ވަނަ އާޔަތާއި 55 ވަނަ އާޔަތުގައި ބަސްފުޅު ޥަޙީކުރައްވައެވެ. وَمَكَرُ‌وا وَمَكَرَ اللَّـهُ ۖ وَاللَّـهُ خَيْرُ الْمَاكِرِ‌ينَ ﴿٥٤﴾ إِذْ قَالَ اللَّـهُ يَا عِيسَىٰ إِنِّي مُتَوَفِّيكَ وَرَ‌افِعُكَ إِلَيَّ .وَمُطَهِّرُ‌كَ مِنَ الَّذِينَ كَفَرُ‌وا… މާނައިގެ ތަރުޖަމާޢީ: ފަހެ ކާފަރުންތައް އެބައިމީހުންގެ ނުބައިރޭވުންތައް ރޭވިއެވެ. އަދި ﷲ ސުބުޙާނަހޫ ވަތަޢާލާވެސް ރޭއްވެވިއެވެ.\nPosted byޢަބްދއްރަޙީމް މުޙައްމަދު / ނ.ޅޮހި Nov 13, 2012 Apr 23, 2014 Posted inވާހަކަ, ތާރީޙްTags: ދީން, ތާރީޙުLeaveacomment on ޢީސާ ޢަލައިހިއްސަލާމާ ބިމަށް ފައިބައިވަޑައިގަތުން 4\nއަޅުގަނޑުމެން ދިވެހިންގެ ތެރޭގައިވެސް އަދި ހަމަ އެހެންމެ މުޅި ދުނިޔޭގެ އެކި ކަންކޮޅުތަކުގައި އުޅޭ މުސްލިމުންގެ މެދުގައިވެސް ފާހަގަކުރެވޭ އެބޭފުޅެއްގެ ކިޔެވުން އަޑުއަހަން ގިނަ ބަޔަކު ބޭނުންވާ އެއް އަޑަކީ ޝައިޚް ސުރައިމްގެ އަޑެވެ. ޤުރުއާން ކިޔެވުމުގައި އަޑުއަހާ މީހުން ސައުގުވެރިކަން އުފެދޭފަދަ ފުރިހަމަ އަޑެއްގެ ވެރިއެކެވެ.\nPosted byހުސައިން ނިޔާޒު / ޅޮހި Oct 19, 2012 Apr 23, 2014 Posted inއާންމު ލިޔުން, ތާރީޙްTags: ޢިލްމުވެރިން, ތާރީޙުLeaveacomment on އިސްލާމީ އުންމަތުގެ ލޯބިލިބިފައިވާ އިލްމްވެރިއެއް\nޛުލްޤަރުނުއަކީ މާތްﷲ އަށް އީމާންވެގެންހުންނެވި ހެޔޮލަފާ ޞާލިޙު ރަސްކަލެކެވެ. ނަމަވެސް ގިނަ ޢިލްމުވެރިން ދެކިލައްވާ އެންމެ ޞައްޙަ ގޮތަކީ އެކަލޭގެފާނަކީ ނަބީބޭކަލެއްނޫންކަމެވެ. އެކަލޭގެފާނަށް ޛުލްޤަރުނައިނި މިނަމުން ނަންދެވިފައިވަނީ އެކަލޭގެފާނު ހުޅަނގާއި އަދި އިރުމަތީގައިވާ ރަށްތަކަށް ދަތުރުކުރައްވާފައިވުމުގު ސަބަބުންނެވެ.\nPosted byޢަބްދއްރަޙީމް މުޙައްމަދު / ނ.ޅޮހި Oct 12, 2012 Apr 23, 2014 Posted inދީން, ތާރީޙްTags: ހެޔޮބަސް, ދީން, ތާރީޙުLeaveacomment on ޛުލްޤަރުނައިނިއަކީ ކޮންބޭކަލެއް؟\nޅަފަތުގެ ދާނުގައި ވާހަކަ ދެއްކި ތިން ކުދިންގެ ވާހަކަ\nމާތް ނަބިއްޔާ ޞައްލަالله ޢަލައިހި ވަސައްލަމަ ޅަ ފަތުގައި މަންމަގެ އުނގުގައި އޮވެ ތުއްތު ހާލަތުގައި ވާހަކަ ދެއްކި ތިންކުދިންގެ ޚަބަރު ދެއްވަމުން ޙަދީޘްކުރެއްވި ބަސްފުޅުގެ މާނައިގައިވެއެވެ. ޅަފަތުގެ ދާނުގައި ތިންކުއްޖަކުމެނުވީ ވާހަކަ ނުދައްކައެވެ. އެއީ ޢީސާ ޢަލައިހިއްސަލާމާއި އަދި\nPosted byޢަބްދއްރަޙީމް މުޙައްމަދު / ނ.ޅޮހި Oct 1, 2012 Apr 23, 2014 Posted inއާންމު ލިޔުން, ވާހަކަTags: ހެޔޮބަސް, ދީން, ތާރީޙުLeaveacomment on ޅަފަތުގެ ދާނުގައި ވާހަކަ ދެއްކި ތިން ކުދިންގެ ވާހަކަ\nޢަޠާއު ބިން ޔަސާރު (ތާބިޢީންގެ އިސްބޭކަލެއް) އަދި ސުލައިމާން ބިން ޔަސާރު ޙައްޖަށް ދިޔުމަށްޓަކައި މަދީނާއިން ނިކުމެވަޑައިގަތެވެ. އެބޭކަލުންނާއި އެކީގައި އެހެންބޭކަލުންވެސް ބައިވެރިވަޑައިގަތެވެ. އަބްވާއާ އަރާހަމަވުމުން އެބޭކަލުން އެރަށުގައި ރޭގަނޑުވުމުން މަންޒިލުކުރައްވައިފިއެވެ.\nPosted byޢަބްދއްރަޙީމް މުޙައްމަދު / ނ.ޅޮހި Aug 31, 2012 Apr 23, 2014 Posted inވާހަކަ, ތާރީޙްTags: ހެޔޮބަސް, ތާރީޙުLeaveacomment on ތާބިއީ ބޭކަލަކަށް ފެނުނު އާދަޔާ ޚިލާފު ހުވަފެންފުޅު\nއެކަލޭގެފާނަކީ އަބޫ މުހައްމަދު ޢަޠާއު ބިން ޔަސާރު އަލްމަދަނީ އަލްހިލާލީއެވެ. އެކަލޭގެފާނަކީ ކީރިތި މާތް ނަބިއްޔާގެ އަނބިކަނބަލުން މުއުމިނުތަކުންގެ މައިކަނބަލުން ކަމަށްވާ މައިމޫނާ ރަޟިޔަﷲ ޢަންހާ މިނިވަންކުރައްވާފައިވާ އަޅެކެވެ. އެކަލޭގެފާނު އުފަންވެ ވަޑައިގަތީ ހިޖުރީ ސަނަތުން 19 ވަނަ އަހަރު ހިސާބުގައެވެ.\nPosted byޢަބްދއްރަޙީމް މުޙައްމަދު / ނ.ޅޮހި Aug 7, 2012 Apr 23, 2014 Posted inއާންމު ލިޔުން, ތާރީޙްTags: ޢިލްމުވެރިން, ތާރީޙުLeaveacomment on عَطَاءِ بْنُ يَسَارِ رَحِمَهُ اللهގެ ހަޔާތްޕުޅު


އިހަވަންދޫއިން 557 މެންބަރުން ނަޝީދަށް އާ ބަސްބުނެފި! — Ihavandhoo.com\nސިވިލްކޯޓުން ހުއްޓުވުމުގެ އަމުރެއް ނެރެފައި ވަނިކޮށް އެމްޑީޕީއިން އިއްޔެ ބޭއްވި އެ ޕާޓީގެ ރިޔާސީ ޕްރައިމަރީގައި ކުރީގެ ރައީސް މުހައްމަދު ނަޝީދު އެ ޕާޓީގެ ރިޔާސީ ކެންޑިޑޭޓަކަށް ވުމަށް އިހަވަންދޫއިން 557 މެންބަރުން ވޯޓް ދީފިއެވެ. އެޕާޓީއިން އާންމުކޮށްފައިވާ ވަގުތީ ނަތީޖާ ދައްކާގޮތުން އިހަވަންދޫއިން ވޯޓްދީފައިވާ 557 ވެސް ވޯޓް ދީފައިވަނީ ނަޝީދު އެ ޕާޓީގެ ރިޔާސީ ކެންޑިޑޭޓަކަށް ވުމަށް ފެންނަ ކަމަށެވެ. އަދި އެއްވެސް ވޯޓެއް ބާތިލް ވެފައެއްނުވެއެވެ.\nއެމްޑީޕީގެ ރިޔާސީ ޕްރައިމަރީ އިއްޔެ ކުރިއަށް ގެންގޮސްފައި ވަނީ ފުލުހުން ހުރަސް އަޅަމުން ދަނިކޮށެވެ. އެގޮތުން އެ ޕްރައިމަރީ ހުއްޓުވަން ފުލުހުން ވޯޓްލާ މަރުކަޒުތަކަށް ވަދެ އެ ތަންތަނުގައި ހުރި ވޯޓްލާ ފޮއްޓާއި ވޯޓް ކަރުދާސްތައް ވެސް ގެންދިޔަ އެވެ. އެގޮތުން އިހަވަންދޫގައިވެސް ވޯޓްލުން ފަށައިގެން ކުރިޔަށް ގެންދަނިކޮށް ވިކިހިސާބަކުން ފުލުހުން އައިސް ވޯޓްފޮށި ގެންދިޔަ މަންޒަރު ފެނިގެންދިޔައެވެ. ނަމަވެސް އެމްޑީޕީ އިހަވަންދޫ ދާއިރާގެ ރައީސް މުހައްމަދު ރަޝީދު ވިދާޅުވީ، ފުލުހުންނަށް އިހަވަންދޫ ހަރުގެއިން ގެންދެވުނީ ކުރިން ދާއިރާގެ ރައީސް އިންތިހާބުކުރުމަށް ބޭނުންކުރި ވޯޓްފޮށި ކަމަށެވެ. ރިޔާސީ ޕްރައިމަރީގައި ވޯޓްލުމަށް ބޭނުންކުރި ފޮށި ރައްކާތެރިކޮށް ހުރިކަމަށެވެ. އިހަވަންދޫ އެމްޑީޕީ ހަރުގޭގައި ވޯޓްލުން ކުރިޔަށް ދިޔަނަމަވެސް، ގޭގެއަށް ވޯޓް ފޮށްޓާއިއެކު ގޮސްގެންވެސް ވޯޓްލުން ކުރިޔަށްގެންދިޔަ މަންޒަރު ފެނިގެންދިޔައެވެ.\nމުހައްމަދު ރަޝީދު މައުލޫމާތު ދެއްވިގޮތުގައި އެމްޑީޕީގެ ރިޔާސީ ޕްރައިމަރީގައި އިހަވަންދޫގައި ބެހެއްޓި ފޮށްޓަށް ވޯޓްލުމަށް ރަޖިސްޓްރީ ކޮށްފައިވަނީ 579 މީހުންނެވެ. އޭގެތެރެއިން ވޯޓް ދީފައިވަނީ 557 މީހުންނެވެ. އެއީ އެފޮށްޓަށް ވޯޓްލުމަށް ރަޖިސްޓްރީ ކޮށްފައިވާ އެކި ދާއިރާ ތަކުގެ މީހުންނާއި އެކުއެވެ.\nއެމްޑީޕީއިން ހާމަކޮށްފައިވާގޮތުގައި އިއްޔެ ބޭއްވި އެޕާޓީގެ ރިޔާސީ ޕްރައިމެރީއިން ނަޝީދަށް ލިބިފައިވަނީ 43922 ވޯޓެވެ. އެމްޑީޕީގެ އަސާސީ ގަވައިދުގައިވާ ގޮތުން، އެ ޕާޓީގެ ރިޔާސީ ޕްރައިމަރީގައި އެއް ކެންޑިޑޭޓަކު ނުކުތަސް، 10% ވޯޓް ހޯދަން ޖެހެއެވެ. 13 އަހަރުގެ ޖަލު ހުކުމެއްގައި ހުންނެވި ބޭފުޅަކަށް ވާތީ، ސިޔާސީ ހަރަކާތްތަކުގައި ބައިވެރިވުމުގެ ހައްގު ނަޝީދަށް ގެއްލިފައިވާ ކަމަށް އިލެކްޝަންސް ކޮމިޝަނުން ވަނީ ބުނެފައެވެ.\n↵ އެމްޑީޕީ އިހަވަންދޫ


Beach ge ruhthah saafu nukuraathee shakuvaa gina vefai\nބީޗްގެ ރުއްތައް ސާފު ނުކުރާތީ ޝަކުވާ ގިނަވެފައި!\nއާޓިފިޝަލް ބީޗްގައި ހުންނަ ކުޑަ ޕާކްގައި ހުރި ރުއްތައް ސާފުނުކުރާ މައްސަލަ ބޮޑު: އެއީ ގިނަ ކުދިންތަކެއް ކުޅެން ވަންނަ ތަނެއް - އަވަސް ފޮޓޯ: އަހުމަދު ޝުރާއު\n"އަހަރެން އުޅުނީ ކުޑަ ކުއްޖެއް ގޮވައިގެން ބީޗްގައި އޭނާއާއެކު ކުޅެން، އެހެން އުޅެނިކޮށް އެތާ ހުރި ރުކަކުން ކާޓެއް ވެއްޓި އަހަރެންގެ ބޮލުގައި ޖެހުނީ، ކުއްޖާ ގައިގާ ކިރިޔާ ނުޖެހުނީ، ނަސީބެއް،"\nމިއީ އާޓިފިޝަލް ބީޗަށް ކުޑަ ކުއްޖަކު ގޮވައިގެން ގޮސް އުޅުނު މީހަކު ހިއްސާކުރި ވާހަކައެކެވެ. މި ވާހަކައާއެކު އެ ސަރަހައްދަށް ގޮސް، އެ ތާނގައި ހުރި ރުއްތައް ބަލައިލީމެވެ. ހަގީގަތުގައި ވެސް ތެދެކެވެ. އެ ސަރަހައްދުގައި ހުރި ބައެއް ރުއްތައް ސާފު ނުކުރާތާ ވަނީ ވަރަށް ގިނަ ދުވަސްތަކެއްވެފަ އެވެ. ރުއްތައް ބަލައިލުމުން އެެކަން އެނގެ އެވެ. ބައެއް ރުއްތަކުގައި ހިކިފައިވާ ކާށިތައް ވެސް އެބަ ހުއްޓެވެ. ހިކިފައިވާ ފަންތައް އެލިފައި ވެސް ހުއްޓެވެ. ހާއްސަކޮށް އެންމެ ގިނަ ބަޔަކު ގޮސް އުޅޭ ބީޗްގެ ސްޓޭޖް ސަރަހައްދުގައި ހުރި ރުއްތައް ސާފުނުކޮށް ހުރިކަން ފާހަގަވި އެވެ.\nއާޓިފިޝަލް ބީޗާއި އެ ސަރަހައްދުގައި ހިމެނޭ ރުއްތަކަށް ބަލާއިރު މަދު ރުކެއް ސާފުކޮށްފައި ހުރި ނަމަވެސް، ގިނަ ރުއްތަކެއް ސާފުނުކޮށް ހުރި ކަމަށް ބީޗްގައި ތިބި މީހުން ވެސް ފާހަގަކުރި އެވެ. އަދި އެކަމާ ޝަކުވާ ވެސް ކުރި އެވެ.\nއާޓިފިޝަލް ބީޗްގައި ހުރި ރުކެއް: ސާފުނުކުރާތާ ވަނީ ދުވަސްތަކެއްވެފައި - އަވަސް ފޮޓޯ: އަހުމަދު ޝުރާއު\n"އަސްލު މިއީ އެހާ ރައްކާތެރި ކަމެއް ނޫން، ކުޑަ ކުދިން އާންމުކޮށް މިތަނަށް އައިސް މި އުޅެނީ، އެހެންވީމަ މި ރުއްތައް ޖެހޭނެ ގަވައިދުން ސާފުކޮށްފައި ބަހައްޓަން، ކަމެއް ވާނީ ބުނެފައެއް ނޫން،" މަންމައަކު ކަންބޮޑުވުން ހިއްސާކުރި އެވެ.\nއަބަދު ރުއްތައް ސާފުކުރުމަކީ ފަސޭހަ ކަމެއް ކަމަށް ފަހަރުގައި ނުވެދާނެ އެވެ. އެހެންނަމަވެސް އެ ސަރަހައްދަކީ ގިނަ ކުޑަ ކުދިންތަކެއް ކުޅުމަށްދާ ސަރަހައްދަކަށްވާއިރު، އާންމުކޮށް ކުދިން އުޅޭ ސަރަހައްދުގައި ހުންނަ ރުއްތައް ސާފުކުރުމަށް ހާއްސަ ސަމާލުކަމެއް ދޭން ޖެހޭނެ ކަމަށް ގަބޫލުކުރެވެ އެވެ.\nބްރޭކް ވޯޓާ ކައިރީ ކުދިންނަށް ކުޅެވޭ ގޮތަށް ހަދާފައިވާ ކުޑަކުޑަ ޕާކް ތެރޭގައި ހުރި ރުއްތައް ވެސް ހުރީ ސާފުނުކޮށެވެ. އެތާނގައި އަބަދު ކަހަލަ ގޮތަކަށް ކުޑަ ކުދިން ވަދެ ނިކުމެ ކުޅި ސަކާރަތް ޖެހުމުގައި އުޅެ އެވެ. އަދި ރޭ ވެއްޖެނަމަ ބޮޑެތި މީހުން މަޑުކޮށްލައިގެން ތިބޭ ތަނަކަށް ވެސް އެތަން އޮންނަނީ ވެފަ އެވެ. މިފަދަ ތަނެއްގައި ރުއްތައް މިގޮތަށް ސާފުނުކޮށް ހުރުން އެހާ ރައްކާތެރިއެއް ނޫނެވެ.\n"މިކަހަލަ މާގިނަ ތަނެއް ނެތް ދަރިން ގޮވައިގެން އަންނާކަން، އެހެންވީމަ މިހެން އޮންނަ އެންމެ ތަނެއް ވެސް ރަނގަޅަށް ނުބެލެހެއްޓޭތަން މި ފެންނަނީ، މިހެން އޮތަސް މިތަނަށް ވެސް ނައިސް ނުވާތީ މި އަންނަނީ، ކަންބޮޑުވޭ މިކަމާ،" ބީޗްގައި ހުރި އަންހެނަކު ބުންޏެވެ.\nމާލޭގައި ހުންނަ މިފަދަ ތަންތަން ބެލެހެއްޓުން ވަނީ ހައިސިން މިނިސްޓްރީއާ ހަވާލުކޮށްފަ އެވެ. އެގޮތުން ބީޗް ސަރަހައްގައި ހުރި ރުއްތައް ސާފުކުރުމުގެ ޒިންމާ އޮތީ ހައުސިން މިނިސްޓްރީގެ ދަށުގަ އެވެ.\nމިނިސްޓްރީގެ އުސޫލަކީ ކޮބާ؟\nމިކަމާ ގުޅިގެން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، ރުއްތައް ކޮންމެ ހަފުތާއަކު ވެސް ބަލަމުންދާ ކަމަށެވެ. އަދި މިހާރު ވެސް ރުއްތައް ސާފުކޮށްދޭނެ ބަޔަކު ހޯދުމަށް އިއުލާން ކޮށްފައިވާނެ ކަމަށެވެ. މި މަސައްކަތް ކުރަނީ ބިޑަށް ހުޅުވާލައިގެންނެވެ. ރުއްތައް ސާފުކުރުމަށް މިނިސްޓްރީގެ މުވައްޒަފުން ނުނިކުމެ އެވެ.\nމިނިސްޓްރީގެ މުވައްޒަފުން ނިކުމެ، ސީދާ މިނިސްޓްރީގެ ބެލުމުގެ ދަށުން މިކަން ކުރަމުން ނުދާތީ މިކަން އޮންނަނީ ގިނަ ފަހަރަށް ދެމެހެއްޓެނެވި ގޮތެއްގައި ނުކުރެވިފަ އެވެ. އެއް ފަހަރު ރުއްތައް ސާފުކޮށް، ދެވަނަ ފަހަރަށް ރުއްތަކުގެ ހާލަތު ބެލޭއިރު އޮންނަނީ ރުއްތަކުގައި އެއްޗެހި އަޅައި، މީހުންގެ ބޮލަށް އެއްޗެހި ފައިބާ ހިސާބަށް ގޮސްފަ އެވެ.\nހަރުދަނާ އުސޫލެއް ބޭނުން\nހައުސިން މިނިސްޓްރީން ބެލުމުގެ ދަށުގައިވާ ރުއް، ގަސް ސާފުކޮށްދޭނެ ބަޔަކު ހޯދުމަށް މި މަހުގެ 10 ވަނަ ދުވަހު މިނިސްޓްރީން އިއުލާނެއް ކުރި އެވެ. ނަމަވެސް އެކަމަށް ކުރިމަތިލީ އެންމެ ދެ ފަރާތުން ކަމަށްވާތީ މި މަހުގެ 18 ވަނަ ދުވަހުން އަލުން ވަނީ އެ ފުރުސަތު ހުޅުވާލާފަ އެވެ. މިހާތަނަށް ވެސް އެ މަސައްކަތް ބަޔަކާ ހަވާލުކުރެވިފައެއް ނުވެ އެވެ.\nބިޑަށް ދޫކޮށްގެން ރުއް، ގަސް ސާފުކޮށްދޭނެ ބަޔަކު ހޯދުމަށް އިއުލާން ކުރިތާ ވެސް މަހަކާ ގާތްވެފައިވާއިރު، ރުއްތައް ސާފުކުރަންޖެހިފައިވާތާ ވެސް މިވަނީ އެތައް ދުވަހެއްވެފަ އެވެ.\nފަހަރުގައި މިގޮތަށް ހުޅުވާލައިގެން މި މަސައްކަތްކުރުމަކީ ދެމެހެއްޓެނިވި ގޮތަށް މިކަން ކުރެވިދާނެ އުސޫލެއް ކަމަކަށް ނުބެލެވެ އެވެ.\nމިކަމަށް މިނިސްޓްރީން ހަރުދަނާ އުސޫލެއް ގާއިމުކޮށް ދާއިމަށް މި މަސައްކަތް މެދުކެނޑިމެއް ނެތި ކުރެވެންދާނެ ގޮތެއް ހޯދަން ވަނީ ޖެހިފަ އެވެ. ގިނަ އަދަދެއްގެ ޕާކްތަކާއި މައިޒާންތައް މިހާރު ވެސް ސަރުކާރުން މިވަނީ ހުޅުވާފަ އެވެ. އެތަންތަން މިނިސްޓްރީން ވަރަށް ގާތުން ބަލަހައްޓަމުންދާކަން ވެސް ފާހަގަވެ އެވެ. ހަމަ އެގޮތަށް އާޓިފިޝަލް ބީޗް ވެސް ބެލެހެއްޓުމަކީ މުހިންމު ކަމެކެވެ. ބީޗްގެ ގިނަ ކަންތައްތަކެއް ހުރީ ވަރަށް ދޯދިޔާކޮށްކަން ފާހަގަވެ އެވެ.\nއެގޮތުން ބީޗްގައިވާ ކުދިން އަރައި ކުޅުމަށް ބަހައްޓާފައިވާ އުނދޯލި ފަދަ ތަކެއްޗަށް ވެސް އެތައް ދުވަހެއްވެ އެތަކެތި ވަނީ ހަލާކުވާން ކައިރިވެފަ އެވެ. ބީޗަށް އެތައް ދުވަހެއްވެ ބާވެފައިވާއިރު އެ ބީޗް ތަރައްގީކުރުމަށް ވެސް ސަރުކާރުން ނިންމާފައިވެ އެވެ. އޭގެ ސަބަބުން ބީޗަކީ އޭގެ އަސްލީ ހިތްފަސޭހަކަން ލިބިގެންދާނެ ތަނެއްގެ ގޮތުގައި ވެގެން ދާނެ ކަމަށް އުއްމީދުކުރެވެ އެވެ.


ނުކުޅެދުންތެރިކަން ހުންނަ ފަރާތްތަކުގެ ޙައްޤުތަކަށް ގިނަ ބަޔަކު ވަކާލާތުކުރި ކަމުގައިވިޔަސް، އެ ކަންކަމަށް ޢަމަލީ ސިފަ ގެނައުމަށް މަސައްކަތްކުރާ ފަރާތްތައް އަދި ވެސް މަދު – މިނިސްޓަރ ޒެނީޝާ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nނުކުޅެދުންތެރިކަން ހުންނަ ފަރާތްތަކުގެ ޙައްޤުތަކަށް ގިނަ ބަޔަކު ވަކާލާތުކުރި ކަމުގައިވިޔަސް، އެ ކަންކަމަށް ޢަމަލީ ސިފަ ގެނައުމަށް މަސައްކަތްކުރާ ފަރާތްތައް އަދި ވެސް މަދު – މިނިސްޓަރ ޒެނީޝާ\nނުކުޅެދުންތެރިކަން ހުންނަ ފަރާތްތަކުގެ ޙައްޤުތައް ކުރިއަރުވައި، އެ ފަރާތްތައް ބާރުވެރިކުރުވުމަށް ގިނަ ބަޔަކު މިއަދު ވަކާލާތުކުރަމުން އަންނަކަމަށާއި، އެހެން ނަމަވެސް އެ ކަންކަމަށް ޢަމަލީ ސިފަ ގެނައުމުގެ މަސްއޫލިއްޔަތު އުފުލުމުގައި ހަރަކާތްތެރިވާ ފަރާތްތައް އަދި ވެސް މަދުކަމަށް މިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ ޒެނީޝާ ޝަހީދު ޒަކީ ވިދާޅުވެއްޖެއެވެ.\nއެވިޑް ކޮލެޖްގެ “މާސްޓަރ އޮފް ޓީޗިންގ އިން އިންކްލޫސިވް އެންޑް ސްޕެޝަލް އެޑިއުކޭޝަން” ޕްރޮގްރާމް އިފުތިތާހުކުރުމުގެ ގޮތުން މިރޭ ސޯލްޓް ކެފޭ އެންޑް ރެސްޓޯރެންޓްގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ ޒެނީޝާ ވިދާޅުވީ ނުކުޅެދުންތެރިކަން ހުންނަ ކޮންމެ ކުއްޖަކު ވެސް ދުޅަހެޔޮކަމާއި އުފަލުގައި ހެދިބޮޑުވުމަށް މަގުފަހި ކޮށްދިނުމަކީ މުޖުތަމަޢުގެ އެންމެންގެ ކޮނޑުގައި އެޅިފައިވާ ފަރުދީ ޒިންމާއެއްކަމަށެވެ. އަދި ނުކުޅެދުންތެރިކަން ހުންނަ ފަރާތްތަކާއެކު މަސައްކަތްކުރާ ފަންނީ މީހުން ބިނާކޮށް، މި ދާއިރާގައި ޚިދުމަތްކުރާ ދިވެހިންގެ ދައުރު އިތުރަށް ފުޅާވެގެން ދިޔުމަކީ ނުކުޅެދުންތެރިކަން ހުންނަ ކުދިންނާއި މީހުންގެ ޢާއިލާތަކަށާއި، ޤައުމަށް ނުހަނު ބޭނުންތެރިވެފައިވާ ކަމެއްކަމަށް އެ ކަމަނާ ވިދާޅުވިއެވެ.\nމީގެ އިތުރުން، ނުކުޅެދުންތެރިކަން ހުންނަ މީހުންނަށް ހަމަހަމަ ފުރުޞަތުތައް ތަނަވަސްކޮށްދީ، އެ ފަރާތްތަކުގެ ބައިވެރިވުން އިތުރުކޮށް، އިޤްތިޞާދީ ގޮތުން ބާރުވެރި ބަޔަކަށް ހެދުމަށްޓަކައި ސަރުކާރުން ގިނަގުނަ މަސައްކަތްތަކެއް ކުރައްވަމުން ގެންދަވާކަމަށް މިނިސްޓަރ ޒެނީޝާ ވިދާޅުވިއެވެ. އެ ގޮތުން، ސަރުކާރުގެ އިސްނެންގެވުމުގެ މަތިން ނުކުޅެދުންތެރިކަން ހުންނަ 270އަށް ވުރެ ގިނަ މީހުންނަށް ވަޒީފާގެ ފުރުޞަތު ތަނަވަސްކޮށް ދެވިފައިވާކަން އެ ކަމަނާ ފާހަގަކުރެއްވިއެވެ.\nމިނިސްޓަރ ޒެނީޝާގެ ވާހަކަފުޅުގައި ވަޒީފާގެ މާޙައުލުގައި ނުކުޅެދުންތެރިކަން ހުންނަ ފަރާތްތަކަށް ދިމާވާ ގޮންޖެހުންތައް ދެނެގަނެ، އެ ކަންކަން ޙައްލުކުރުމަށް މިނިސްޓްރީން ތަފާތު ގިނަ މަސައްކަތްތަކެއް ކުރައްވަމުން ގެންދަވާކަމަށް ވިދާޅުވިއެވެ. މި ގޮތުން ނުކުޅެދުންތެރިކަން ހުންނަ މީހުންނަށް ވަޒީފާގެ ފުރުޞަތު ދީފައިވާ ކުންފުނިތަކުގެ މެނޭޖްމަންޓާއި މުވައްޒަފުންގެ ތެރެއިން 500 އެއްހާ މީހުނަށް “ޑިސްއެބިލިޓީ ސެންސިޓައިޒޭޝަން” ޕްރޮގްރާމްތަކެއް ހޭލުންތެރިކުރުމުގެ ގޮތުން ކުރިއަށް ގެންދެވުނުކަމަށާއި، ސަރުކާރުގެ އަމާޒަކީ ނުކުޅެދުންތެރިކަން ހުންނަ ފަރާތްތަކަށް އެކި ދާއިރާތަކުން ތަފާތު ފުރުޞަތުތައް ތަނަވަސްކޮށްދިނުން ކަމަށް މިނިސްޓަރ ޒެނީޝާ ވިދާޅުވިއެވެ.\nއަނިޔާއާ ދެކޮޅަށް ކުދިން ބާރުވެރިކުރުވުމަށް ވ.އަތޮޅުގައި ސެޝަންތަކެއް ހިންގައިފި →\n← އަނިޔާއާ ދެކޮޅަށް ކުދިން ބާރުވެރިކުރުވުމަށް “އަހަން” ކެމްޕޭން ކ.އަތޮޅުގެ ހުރިހައި ރަށެއްގައި ހިންގައިފި


Yameen Rasheed mahsala dhigulaigen dhanee vakeelun haaziru nuvaathee: Gaazee\nޔާމީން ރަޝީދު މައްސަލަ ދިގުލައިގެންދަނީ ވަކީލުން ހާޒިރުނުވާތީ: ގާޒީ\nބްލޮގާ ޔާމީން ރަޝީދު --\nރަހުމްކުޑަ ގޮތަކަށް މަރާލާފައިވާ ބްލޮގަރު ޔާމީން ރަޝީދުގެ މަރުގެ މައްސަލަ ދިގުދެމިގެންދަނީ އެކި ސަބަބުތަކާހުރެ ވަކީލުން ހާޒިރު ނުވުމުގެ ސަބަބުން ކަމަށް މައްސަލަ ބައްލަވާ ގާޒީ އަލީ ރަޝީދު ހުސެއިން ވިދާޅުވެއްޖެ އެވެ.\nމިއަދުގެ އަޑުއެހުމަކީ ދައުލަތުގެ ފަރާތުން ހުށަހަޅާފައިވާ ދެ ހެކިވެރިއެއްގެ ހެކިބަސް ނެގުމަށް ތާވަލް ކޮށްފައިވާ އަޑުއެހުމެކެވެ. ނަމަވެސް ހައިޝަމް ރަޝީދުގެ ވަކީލް އަހުމަދު ޔާމީން ހާޒިރު ނުވާތީ މިއަދުގެ އަޑުއެހުން ކުރިއަށް ނުގެންގޮސް އެހެން ދުވަހަކަށް އަޑުއެހުން ވަނީ ފަސްކޮށްފަ އެވެ.\nމިއަދުގެ އަޑުއެހުމުގައި ގާޒީ އަލީ ރަޝީދު ހުސެއިން ވިދާޅުވީ މިއަދުގެ އަޑުއެހުމަށް ވަކީލް އަހުމަދު ޔާމީން ހާޒިރުވެވެންނެތް ކަަމަށާއި އޭނާއަށް ހާޒިރުވެވެންނެތީ ބަލިހާލަތު ހުރި ގޮތުން ކަމަށްވެސް ކޯޓަށް އަންގާފައިވާ ކަމަށެވެ. އަދި މިއަދުގެ ޝަރީއަތް ކެންސަލް ނުކޮށް ބާއްވަން ނިންމެވީ ވަކީލުންނަށް އިލްތިމާސް ކުރުމަށް ކަމަށެވެ.\nގާޒީ އަލީ ރަޝީދު ހުސެއިން ވިދާޅުވީ ޝަރީއަތް ދިގުލައިގެން ގޮސްފައިވަނީ ދިފާއީ ވަކީލުން އެކި ސަބަބުތަކާ ހުރެ ކޯޓަށް ހާޒިރު ނުވުމުގެ ސަބަބުން ކަމަށެވެ. އަދި ދިފާއީ އެއްވެސް ވަކީލެއް ހާޒިރުނުވުމުން ޝަރީއަތް ކުރިއަށް ގެންގޮސްފިނަމަ ދިފާއެއްގެ ހައްގެއް ގެއްލިގެންދާނެތީވެ އަޑުއެހުން ފަސް ކުރަންޖެހޭ ކަމަށް ގާޒީ ވިދާޅުވި އެވެ.\nގާޒީ ވިދާޅުވީ ޝަރީއަތަށް ހާޒިރުވުނެވޭނަމަ ބަދަަލުގައި އެހެން ވަކީލެއް ހަމަޖައްސައި މައްސަލަ ކުރިއަށް ގެންދެވޭނެގޮތް ހަދަންޖެހޭ ކަމަށެވެ. އަދި މަގުބޫލު އުޒުރެއްނެތި ވަކީލުން ހާޒިރުނުވާނަމަ ބާ ކައުންސިލަށް މައްސަލަ ހުށަހެޅޭނެ ކަމަށެވެ.\nއިސްމާއިލް ރަޝީދުގެ ވަކީލުންގެ ޓީމުގައި ހިމެނޭ އަހުމަދު ޝަފީގް ވިދާޅުވީ ވަކީލުންނަކީ ގިނަ މައްސަލަތަކެއްގައި ކޯޓަށް ހާޒިރުވާންޖެހޭ ބައެއް ކަމަށާއި އެހެންކަމުން އަޑުއެހުންތަކަށް ހާޒިރުނުވެވޭފަދަ ކަމެއް ދިމާވެދާނެ ކަަމަށެވެ. އަދި ދިގު މުއްދަތެއްވަންދެން މި މައްސަލާއާ ހަވާލުވެގެން ތިއްބެވި ވަކީލުން ހާޒިރުނުވޭނަމަ ބަދަލުގައި އެހެން ވަކީލެއް ފޮނުވައިގެން ޝަރީއަތް ކުރިއަށް ގެންދިއުމަކީ އެންމެ އެދެވޭ ގޮތް ނޫން ކަމަށް އޭނާ ވިދާޅުވި އެވެ.\nއެކަމަށް ގާޒީ ވިދާޅުވީ މިހާރުވެސް މައްސަލަ ލަސްވެފައިވާ ކަމަށާއި ކޮންމެ މީހެއްގެ ވަކީލުންގެ ގޮތުގައި ދެ ވަކީލަކު އެބަ ތިބި ކަމަށެވެ. އަދި މައްސަލަ ތައާވަލް ކޮށްފައިވާ ދުވަހަކަށް ނިންމަން ބޭނުންވާ ކަމަށާއި އެހެންކަމުން ވަކީލަކަށް ނާދެވޭނެނަމަ ބަދަލުގައި ވަކީލަކު ފޮނުވައި ޝަރީއަތް އަވަހަށް ނިންމަން މަސައްކަތްކޮށްދޭންޖެހޭ ކަމަަށްވެސް ގާޒީ ވިދާޅުވި އެވެ.\nމިއަދުގެ ޝަރީއަތުގައި ދައުލަތުން ވަނީ މައްސަލަަ މި ހަފްތާއަށް ތައާވަލްކުރަން އެދިފަ އެވެ. ނަމަވެސް ދިފާއީ ވަކީލުން ވަނީ އެކަމަށް ދެކޮޅު ހަދައިފަ އެވެ. އެގޮތުން އަޑުއެހުންތައް ވަނީ ދުރާލާ ކުރިން ރާވާފައިވާ ކަމަށާއި އެހެން ދުވަސްތަކުގައި އަޑުއެހުންތައް ބާއްވާނަމަ ހާޒިރުވާން ދަތިވެދާނެ ކަމަށެވެ.\nގާޒީ އަލީ ރަޝީދު ހުސެއިން ވަނީ އިތުރު އަޑުއެހުމެއް މި ހަފްތާގައި ނުބާއްވަން ނިންމައި ކުރިންވެސް ރޭވިފައިވާ ގޮތަށް ކުރިއަށް ގެންދަން ނިންމާފަ އެވެ. އަދި މިއަދުގެ ޝަރީއަތުގެ ބަދަލުގައި އެހެން ހަފްތާއެއްގައި ދެ ޝަރީއަތް ކުރިއަށް ގެންގޮސް މައްސަލަ ތާވަލް ކޮށްފައިވާ ދުވަހަކަށް ނިންމަން ބޭނުންވާ ކަމަށް ގާޒީ ވިދާޅުވި އެވެ.\nދެން އޮންނަ އަޑުއެހުމެއްގައި މިއަދު ހެކިބަސް ނަގަން ނިންމާފައިވާ ދެ ހެކިވެރިންގެ ހެކިބަސް ނެގުން އޮންނާނެ އެވެ. ދެން މި މައްސަލައިގެ އަޑުއެހުމެއް އޮންނާނީ އަންނަ ބުދަ ދުވަހު އެވެ.


އުމުރުގެ ދުވަސްތައް ބޭކާރުވުމުން ދެރަވާންޖެހޭނެ، ވަގުތު ބޭކާރުވާ ގޭމްތަކާ ދުރުވޭ: ހުތުބާ – Haftha\nSun,5July, 2020, 2:49 am\nނޮވެމްބަރ 15, 2019\nއުމުރުގެ ދުވަސްތައް ބޭކާރު ގޮތުގައި ހޭދަކޮށްލުމަކީ ފަހުން އެކަމާ ދެރަވާންޖެހޭނެ ކަމެއް ކަމަށާއި އެހެންކަމުން އުމުރުގެ ބޭނުން ހެޔޮ ގޮތުގައި ހިފުމަށްޓަކައި ވަގުތު ބޭކާރުވެގެންދާ ފަދަ ގޭމްތަކުން އެއްކިބާވުމަށް މިއަދުގެ ހުުކުރު ހުތުބާގައި ގޮވާލައިފިއެވެ.\n“ﷲ ހަނދުމަކުރުމުން އެއްކިބާކުރާ ކޮންމެ ކަމަކުން ދުރުހެލިވުން” މި މައުޟޫއަށް މިއަދު ދެއްވި ހުކުރު ހުތުބާގައި ވިދާޅުވީ، މުނިފޫހިފިލުވުމުގެ ގޮތުން އިސްލާމީ އުސޫލުތަކާއި އަދަބުތަކާ ހިލާފު ނުވާ ގޮތަށް، ހެދިފައިވާ ގޭމްތައް ކުޅުމަކީ އިސްލާމްދީން މަނާކުރާ ކަމެއް ނޫން ކަމަށެވެ.\nއޭގެ އިތުރުން ވަގުތު ބޭކާރު ކުރުމަކާ ނުލައި، ދަރިންގެ އަހުލާގާއި ސުލޫކަށް ހެޔޮ ބަދަލުތައް އަންނަ، އަދި ދަރިންގެ އިލްމީ ފެންވަރު ރަނގަޅުވެ، ވިސްނުން ތަރައްގީވާފަދަ ގޭމްތައް ކުޅުމަށް މައިންބަފައިން ދަރިންނަށް ފުރުސަތު ދިނުމަކީ އެދެވިގެންވާ ކަމެއް ކަމަށް ވިދާޅުވިއެވެ.\nނަމަވެސް އެއާހިލާފަށް ބައެއް އިލެކްޓްރޯނިކް ގޭމްތަކަކީ އިސްލާމީ އަގީދާ ފުނޑުފުނޑުކޮށްލާފަދަ ގޭމްތަކެއްކަން ފާހަގަކުރައްވާ ހުތުބާގައި ވިދާޅުވީ، އެފަދަ ގޭމްތަކުގެ އެންމެ ނުރައްކާތެރި ކަމަކީ އެކުޅޭ މީހަކު އަޅުވެތިކޮށްލުން ކަމަށެވެ.\nއެއީ އެއަށް ދެވި ހިފުމުގެ ސަބަބުން އޭނާގެ އަގުހުރި ވަގުތުތައް ބޭކާރު ކޮށްލައި، ﷲ އޭނާގެ މައްޗަށް ފަރުޟު ކުރައްވާފައިވާ ފަރުޟުތައް އަދާކުރުުމުން ދުރުހެލިކުރުވައި އަދި ބައެއް ދަރިވަރުން، ފިލާވަޅު ދަސްކުރަން އޮންނަ ވަގުތު ގޭމު ކުޅެން ހޭދަކުރުމުގެ ސަބަބުން މަދްރަސީ ދައުރު ފުރިހަމަނުވަނީސް ސުކޫލުން ވަކިވާން ޖެހޭކަމީ ހިތާމަހުރި ކަމެއް ކަމަށް ހުތުބާގައި ވިދާޅުވިއެވެ.\n“މިފަދަ ގޭމުތައް ކުޅުމަކީ ވަޒީފާ އައި އާއިލާ ކަންތައްތަކުގައި ވެސް އިހުމާލުވެވޭ ކަމެކެވެ. އަދި މިއީ ރައްޓެހިންނާ ގުޅުންކެނޑި، މުޖުތަމައުން ތިމާ އެކަހެރިކުރުވާ ކަމެކެވެ. އުމުރުގެ ބަރަކާތް ކެނޑި، ފައިދާއެއް ނެތްގޮތުގައި ވަގުތު ހޭދަވާ ކަމެކެވެ. ދެ ދުނިޔޭގެ ބާއްޖަވެރިކަން ހުރި މަގުން އެކަހެރިވެ، ޝައިތާނާގެ މަގުން ދަތުރުކުރަން މަގުފަހިވާ ކަމެކެވެ،” ހުތުބާގައި ވިދާޅުވެފައިވެއެވެ.\nއެގޮތުން އިލެކްޓްރޯނިކް ގޭމްތަކުގެ ތެރޭގައި ހިމެނޭ “ޕަބްޖީ” އާއި “ޖަސްޓު ކޯސް” އާއި “ޕޯކެމޯން ގޯ” އާއި “ފޯޓްނައިޓް” ފަދަ ގޭމްތަކަކީ ޒުވާނުންގެ ދީނީ ވާޖިބު ތަކާއި ދުނިޔަވީ ވާޖިބުތައް އަދާކުރުމަށް ހުރަސް އަޅައި، ވަރަށް ގިނަ ތަފާތު ގެއްލުންތައް ކުރިމަތިކުރުވާ ގޭމްތަކެއް ކަމަށް ވެސް ހުތުބާގައި ވިދާޅުވިއެވެ.\nހުތުބާގައި އިތުރަށް ވިދާޅުވީ، އިންސާނާއަށް ލިބިފައިވާ އެންމެ އަގުބޮޑު ރައުސުލްމާލަކީ އޭނާގެ އުމުރުގެ ދުވަސްތައް ކަމަށާއި އެ ދުވަސްތައް ބޭކާރު ގޮތުގައި ހޭދަކޮށްލުމަކީ ފަހުން އެކަމާ ދެރަވެ ހިތާމަކުރަންޖެހޭނެ ކަމެއް ކަމަށެވެ. އެހެންކަމުން، އުމުރުގެ ބޭނުން ހެޔޮ ގޮތުގައި ހިފުމަށްޓަކައި، ވަގުތު ބޭކާރުވެގެންދާ ފަދަ ގޭމްތަކާއި ކުޅިވަރުތަކުން އެއްކިބާވުމަށް ހުތުބާގައި ގޮވާލެއްވިއެވެ.\nއަދި މޯބައިލް ފޯނާއި ކޮމްޕިއުޓަރާއި ޓީވީ ފަދަ ވަސީލަތްތައް ބޭނުންކޮށްގެން ކުޅޭ ގޭމްތަކުގެ ތެރެއިން ގިނަ ގޭމްތަކަކީ ޒުވާނުންގެ ވަގުތުތަކާއި އަހުލާގާއި ސިއްހަތާއި ހަށިގަނޑަށް ނުހަނު ގެއްލުން ހުރި ގޭމްތަކެއް ކަމުން އެކަންކަމަކީ މުޖުތަމައުގެ ހުރިހާ ގިންތިއެއް ގައި ހޭލުންތެރިކަން އިތުރުކުރަން ޖެހިފައިވަ ކަމެއް ކަމަށް ހުތުބާގައި ވިދާޅުވިއެވެ.\nއެގޮތުން މިއީ ގައުމީ މައްސަލައެއްގެ ގޮތުގައި ބަލައި، ސަރުކާރުގެ ކަމާބެހޭ މުއައްސަސާތަކާއި، އެކިއެކި ޖަމިއްޔާތަކާއި ސުކޫލް މަދަރުސާތަކާއި ކަމުގެ މާހިރުން ގުޅިގެން މަސައްކަތް ކޮށް އަވަސް ހައްލެއް ހޯދަން ޖެހިފައިވާ ކަމެއް ކަމަށް ހުތުބާގައި ފާހަގަކުރެއްވިއެވެ.\nހުތުބާގައި އިތުރަށް ވަނީ، ﷲ ތައާލާ އިންސަނުންނަށް ދެއްވާފައިވާ ސިކުނޑީގެ ބޭނުން ހެޔޮގޮތުގައި ހިފައި، ދުނިޔޭގެ ވަގުތީ އަރާމާއި އުފަލަށްވުރެ އާހިރަތުގެ ބާއްޖަވެރިކަން ލިބިގަތުމަށް ގަދައަޅައި މަސައްކަތް ކުރުމަށާއި ބޭކާރު ކަންކަމުގައި އަގުނުކުރެވޭފަދަ ވަގުތުތައް ނަގައިލުމުގެ ބަދަލުގައި އެ ވަގުތުގެ ބޭނުން ހެޔޮގޮތުގައި ހިފައި، ގިޔާމަތް ދުވަހު އަރްޝީގެ ހިޔާވަހިކަން ލިބޭ ނަސީބުވެރިންގެ ތެރޭގައި ވޭތޯ ގަދައަޅައި މަސައްކަތް ކުރުމަށް ނަސޭހަތްތެރިވެފައެވެ.


އެމްއެންޑީއެފްގެ ސާޖަންޓް މޭޖަރ މަޤާމަށް އަދުނާން – Dhen.mv\nރައުފާ ރަޝީދު January 14, 2021 - 7:26 pm\nއެންލިސްޓެޑް ސިފައިންގެ އެންމެ އިސް މަޤާމު ކަމުގައިވާ ސާޖަންޓް މޭޖަރ އޮފް އެމްއެންޑީއެފްގެ މަޤާމަށް ކޮމާންޑް ސާޖަންޓް މޭޖަރ އަދުނާން ޢަލީ ހަމަޖައްސަވައިފިއެވެ.\nބަންޑާރަކޮށީގައި މިއަދު މެންދުރުފަހު ބޭއްވި ރަސްމިއްޔާތެެެެެެެެެެއްގައި އެ މަޤާމު ހަވާލުކުރި ކަމުގެ ލިޔުން ކޮމާންޑް ސާޖަންޓް މޭޖަރ އަދުނާން ޢަލީއަށް ހަވާލު ކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިއާ އަޙްމަދު ދީދީއެވެ.\nމިރަސްމިއްޔާތުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވަނީ ޒޫމް މެދުވެރިކޮށް ރަސްމިއްޔާތުގައި ބައިވެރިވެވަޑައިގެން ވާހަކަފުޅު ދައްކަވާފައެވެ.މީގެ އިތުރުން ގިނަ އަދަދެއްގެ އެމްއެންޑީއެފްގެ އޮފިސަރުންނާއި އެންލިސްޓެޑް ރޭންކްގެ ސިފައިން ވަނީ ބައިވެރިވެފައެވެ.\nމީގެ އިތުރުން މިއަދު ވަނީ ސައުދީ އަރަބިއްޔާއިން އުފައްދާފައިވާ "އިސްލާމިކް މިލިޓަރީކައުންޓާ ޓެރަރިޒަމް ކޯލިޝަން"ގެ ކައުންޓާ ޓެރަރިޒަމް ސެންޓަރުގައި ހަރަކާތްތެރި ވުމަށްޓަކައި ސައުދީ އަރަބިއްޔާއަށް ދާން ހަމަޖެހިފައިވާ ސިފައިންނާ ޑިފެންސް މިނިސްޓަރު މާރިޔާ އަހުމަދު ދީދީ ބައްދަލު ކުރައްވާފައެވެ.\nކައުންޓާ ޓެރަރިޒަމް ސެންޓަރުގައި ހަރަކާތްތެރި ވުމަށް ޓަކައި ސައުދީ އަރަބިއްޔާއަށްދާ ސިފައިންގެ ތެރޭގައި ހިމެނެނީ ކާނަލް މުހައްމަދު މުހުތާރާއި، މޭޖާ މުހައްމަދު ސާމިރާއި، ކޮމާންޑް ސާޖަންޓް މޭޖާ އަހްމަދު އަބްދުﷲއާއި ވޮރަންޓް އޮފިސަރު ގްރޭޑް މިފްތާހް ހުސައިނެވެ. މިޓީމުގައި އެންމެ އިސްކޮށް ހުންނަވާނީ ކާނަލް މުޙައްމަދު މުހުތާރެވެ.\nމިނިސްޓްރީ އޮފް ޑިފެންސް މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް)\nދޯންޏެއް އަޑިއަށްގޮސް ފަޅުވެރިން ކަނޑުވެފައި ވަނިކޮށް ސަލާމަތް ކޮށްފި


ދޫ - ވިކިޕީޑިއާ\nA human tongue\nlingual, tonsillar branch, scending pharyngeal\nދޫ(އިނގިރޭސި ބަހުން: Tongue) އަކީ އަނގައިގެ ތެރޭގައި ހަރަކާތްކުރާ، ކަށި މަސް އިން އުފެދިފައިވާ ބޮޑު ބަންޑަޅިއެއް ފަދަ އެއްޗެކެވެ. ނުވަތަ މިއީ ތެތް ދުލިފަށް(އިނގިރޭސި ބަހުން: Mucosa) އިން ނިވާކުރެވިފައިވާ ކަށިމަހުގެ ބޮޑިވަރެކެވެ. ކާތަކެތި ހަފައި ދިރުވުމުގައި މުހިއްމު ދައުރެއް އަދާކުރާ ދުލަކީ ރަހަ އިހްސާސްކޮށް ބަލައި ހެދުމުގައި މަސްއޫލުވާ އަސާސީ ގުނަވަނެކެވެ. ދުލުގެ ސަތަހައިގެ ބޮޑުބައެއް ވަނީ ރަހަ ބުޑު(އިނގިރޭސި ބަހުން: Taste buds) ތަކުން ފޮރުވިފައެވެ. ހަމަމިހެން އަޑުއުފައްދައި ވާހަކަ ދެއްކުމުގައި ވެސް ދުލަކީ މުހިއްމު ގުނަވަނެކެވެ.\nދުލުގެ ހަރަކާތްތައް ހިންގުމަށްޓަކައި، ތަފާތު ލޭހޮޅި ތަކާއި، ނާރުތައް ދުލާއި ގުޅިފައިވެއެވެ. ދޫ ތެތްކޮށް އޮންނަނީ އަނގައިގެ ތެރޭގައި ހުންނަ ކުޅު ބޭރުކުރާ ގޮށް ތަކުން ބޭރުކުރާ ކުޅުގެ ސަބަބުންނެވެ. ބައެއް ފަހަރު ދުލަކީ ހަށިގަނޑުގައިވާ އެންމެ ބާރުގަދަ މަސްކޮޅު ނުވަތަ މަސްގަނޑު ކަމުގައި ބެލެވެއެވެ.\n1.1 އަނގަތެރޭގައިވާ ދުލުގެ ބައި\n1.2 އަރުތެރޭގައިވާ ދުލުގެ ބައި\n1.3 ދުލުގެ ދަށް\n2 ދުލުގެ ސަތަހަތައް\n3 ދުލުގެ ވަޒީފާ\n4 ދުލުގެ މަސްތައް\n5 ދުލުގެ ޕެޕިލާ ތަކާއި، ރަހަ ބުނޑުތައް\n6 ދުލަށް ލޭފޯރުކޮށްދިނުން\n7 ދުލުގެ ހަރަކާތްތައް ކޮންޓްރޯލްކުރާ ނާރުތައް\n8 ދުލުގެ ބަލިތައް\nއަނގަތެރޭގައިވާ ދުލުގެ ބައިEdit\nދުލުގެ މަތިން ކުރިމަތީ ބައި އަކީ އަނގަ ތެރޭގައި އިންނަ ބައެކެވެ. އެއީ ދުލުގެ ކުރިމަތީ ތިންބައިކުޅަ ދެބައެވެ. މިބައިގެ ހަރަކާތް ކޮންޓްރޯލްކުރަނީ ޓްރައިޖެމިނަލް ނާރު އިން އައިސްފައިވާ ލިންގުއަލް ނާރު އިންނެވެ. މިބައިގެ ސަތަހައިގައި ގިނަ އަދަދަކަށް ފިލިފޯރމް ޕެޕިލާ(އިނގިރޭސި ބަހުން: Filiform papilla) ހުރެއެވެ. އަދި ކޮންމެވެސް ވަރަކަށް ފަންގައިފޯރމް ޕެޕިލާ(އިނގިރޭސި ބަހުން: Fungiform papilla) ވެސް ހުރެއެވެ. އަދި މީގެ އިތުރުން ދުލުގެ އަނގައިގެ ތެރޭގައިވާ ބައި އަދި ދުލުގެ އަރުތެރޭ ގައިވާ ބައި ވަކިކޮށްދޭ ސަލްކަސް ޓާމިނާލިސް ޖެހިގެން ސާކަމްވަލޭޓް ޕެޕިލާ(އިނގިރޭސި ބަހުން: Circumvallate papilla) ހުރެއެވެ. އަދި ފޮލިއޭޓް ޕަޕިލާ(އިނގިރޭސި ބަހުން: Foliate papilla) ވެސް ހުރެއެވެ. ފިލިފޯރމް ޕެޕިލާ ފިޔަވައި ދެންހުންނަ ހުރިހާ ވައްތަރެއްގެ ޕެޕިލާގައިވެސް ރަހަ ބުނޑުތައް ހުރެއެވެ.\nދުލުގެ އަނގަ ތެރޭގައިވާ ބައި(އިނގިރޭސި ބަހުން: Oral part) އާއި، ދުލުގެ އަރުތެރޭގައިވާ ބައި(އިނގިރޭސި ބަހުން: Pharyngeal part) ވަކިކޮށްދެނީ ވީ އަކުރެއްގެ ބައްޓަމަށް އިންނަ އަޑި ކޮޅެކެވެ. މިއަޑިކޮޅަށް ކިޔަނީ ސަލްކަސް ޓާމިނާލިސް އެވެ.\nއަރުތެރޭގައިވާ ދުލުގެ ބައިEdit\nދުލުގެ މަތިން ފަހަތު ބައި އަކީ އަރު ތެރެގައި އިންނަ ބައެކެވެ. އެއީ ދުލުގެ ފަހަތު ތިންބައިކުޅަ އެއްބައެވެ. މިބައިގެ ހަރަކާތް ކޮންޓްރޯލް ކުރަނީ ގްލަސޯފެރިންޖީއަލް ނާރު އިންނެވެ. މިބައިގެ ސަތަހައިގައި ޕެޕިލާ ތަކެއް ނުހުރެއެވެ. މިބައިގައި ލިމްފޮއިޑް ޓިޝޫ ތައް ޖަމާވެގެން ދުލުގެ ޓޮންސިލް އުފެދިފައި އިނދެއެވެ.\nދުލުގެ ދަށް އިންނަނީ ތިރީ ތަލީގައި ނުވަތަ ދުލުގެ ތަޅުމުގައި ޖެހޭގޮތަށެވެ. ނުވަތަ ބީހޭ ގޮތަށެވެ. މިބައި ނިވާކުރެވިފައިވަނީ އެތެރެ ފެންނަ ސާފު ތެތް ދުލިފަށް އަކުންނެވެ. ދުލުގެ ދަށުގައި އެކިވައްތަރުގެ ޕެޕިލާ ތަކެއް ނުހުރެއެވެ. ދުލުގެ ދަށުން މެދުގައިވާ ފޯލްޑް އަށް ކިޔަނީ ލިންގުއަލް ފްރެނިޔުލަމް އެވެ.\nދުލުގެ ސަތަހަތައް ތިރީގައި މިވަނީ އެވެ.\nދުލުގެ ކޮޅު އަދި އަރިމަތި: މިބައި އޮންނަނީ އަރިމައްޗާއި މެދުގެ ދަތްތަކާއި، ހިރުގަނޑުގައި ޖެހިފައެވެ.\nދުލުގެ މަތި: މިބައި އޮންނަނީ މަތީ ތަލި ނުވަތަ ހަރު ތަލި އާއި ކުރިމަތިވާގޮތަށް މައްޗަށެވެ.\nދުލުގެ ދަށް: މިބައި އޮންނަނީ ތިރީ ތަލީގައި ޖެހޭގޮތަށެވެ.\nދުލުގެ މޫ: މިބައި އިންނަނީ އަނގައިގެ ތަޅުމުގައި ތަތްވެފައެވެ.\nކާތަކެތި ހެފުމުގައި ދޫ ބައިވެރި ވެއެވެ.\nކާތަކެތި ދިރުވުމުގައި ދޫ ބައިވެރި ވެއެވެ.\nވާހަކަ ދެއްކުމުގެ ތެރޭގައި ދޫ ހަރަކާތް ކުރަން ޖެހެއެވެ.\nރަހަ ބެލުމުގައި ދުލުގެ ބޭނުން ހިފަން ޖެހެއެވެ. އެގޮތުން އެންމެ އަސާސީ ރަހަތައް ދުލުގެ އެހީގައި ބެލެއެވެ. އޭގެތެރޭގައި ފޮނިރަހަ، ހުތްރަހަ، ހިތިރަހަ، އަދި ލޮނުރަހަ ހިމެނެއެވެ.\nދުލުގައި ދެވައްތަރެއްގެ މަސްތައް ހުރެއެވެ. އެއީ ދުލުގެ ތެރޭގައި ހުންނަ އިންޓްރިންސިކް މަސްތައް އާއި، އަދި ދުލާއި އެހެން ބައިތަކާއި ދެމެދުގައިވާ އެކްސްޓްރިންސިކް މަސްތައް އެވެ.\nއެކްސްޓްރިންސިކް މަސްތައް އަކީ ދުލުން ބޭރު ބައިތަކުން ފެށިގެން ދުލަށް އައިސްފައިވާ މަސްތަކެވެ. އެގޮތުން އެކްސްޓްރިންސިކް މަސްތަކުގެ4ޖޯޑު މަސް ހުރެއެވެ. އެކްސްޓްރިންސިކް މަސްކޮޅު ތަކުގެ އެހީގައި، ދޫބޭރަށްނެރެ، އެތެރެއަށް ޖައްސައި، މައްޗަށް އުފުލައި، ތިރިކޮށް ހަދައެވެ.\nޖީނިއޯ ގްލަސަސް: ދޫ ބޭރަށްނެރެ، ދުލުގެ މެދު ތިރިކޮށް ހަދައިދެއެވެ.\nހަޔޯ ގްލަސަސް: ދޫ ތިރިކޮށްލުމުގައި ބައިވެރިވެއެވެ.\nސްޓައިލޯ ގްލަސަސް: ދޫމައްޗަށް އުފުލައި، ދޫ ފަހަތަށް ޖައްސައިދެއެވެ.\nޕަލަޓޯ ގްލަސަސް: މަޑު ތަލި އާއި، ކުޑަ ދޫ ތިރިއަށް ޖައްސައިދީ، އަދި ޕަލަޓޯ ގްލަސަލް ފޯލްޑް މެދު ރޮނގާއި ދިމާލަށް ގެންގޮސްދީ، ދުލުގެ ފަހަތް މައްޗަށް އުފުލައިދެއެވެ.\nއިންޓްރިންސިކް މަސްތައް އަކީ ދުލުގެ އެއް ހިސާބުން ފެށިގެން އަނެއް ހިސާބަށް ނިމިފައި ދުލުގެ ތެރޭގައި ހުންނަ މަސްކޮޅު ތަކެވެ. އިންޓްރިންސިކް މަސްތަކުގެ ވެސް4ޖޯޑް ހުރެއެވެ. މިމަސްތަކުގެ އެހީގައި ދުލުގެ ބައްޓަށް ދޫކުރުކޮށްގެންނާއި، ދޫދިގުކޮށްގެން ބަދަލުކުރުވައެވެ.\nސްޕިރީއާ ލޮންޖިޓޫޑިނަލް މަސްކޮޅު:\nއިންފިރީއާ ލޮންޖިޓޫޑިނަލް މަސްކޮޅު:\nދުލުގެ ޕެޕިލާ ތަކާއި، ރަހަ ބުނޑުތައްEdit\nދުލުގެ އަނގަތެރޭގައިވާ ބައި ފޮރުވިފައިވަނީ ތަފާތު4ވައްތަރެއްގެ ޕެޕިލާ ތަކުންނެވެ. އެވައްތަރު ތަކަކީ، ފިލިފޯރމް ޕެޕިލާ، ފަންގައިފޯރމް ޕެޕިލާ، ސާކަމްވަލޭޓް ޕެޕިލާ، އަދި ފޮލިއޭޓް ޕެޕިލާ އެވެ. ފިލިފޯރމް ޕެޕިލާ ފިޔަވައި ދެންހުރި ހުރިހާ ވައްތަރެއްގެ ޕެޕިލާގައި ވެސް ރަހަ ބުނޑުތައް ހުރެއެވެ.\nޕެޕިލާ ތަކުގެ ތެރެއިން އެންމެ ބޮޑުކޮށް ހުންނަނީ ސާކަމްވަލޭޓް ޕެޕިލާ އެވެ. ދުލުގެ އަނގަ ތެރޭގައިވާ ބައި އާއި، ދުލުގެ އަރުތެރޭގައިވާ ބައި ވަކިކޮށްދޭ ސަލްކަސް ޓާމިނާލިސް ގެ ކުރިމަތިން އެދެބައި ވަކިކޮށްދޭ ބޯޑަރެއްގެ ސިފައިގައި ސާކަމްވަލޭޓް ޕެޕިލާ ތައް އެތުރިފައި ހުރެއެވެ. ސަލްކަސް ޓާމިނާލިސް ގެ ކުރިމަތިން ވީއަކުރުގެ ބައްޓަމަން ވާގޮތަށް 14-8 އާއި ދެމެދުގެ އަދަދަކަށް ސާކަމްވަލޭޓް ޕެޕިލާތައް ހުރެއެވެ.\nދުލަށް ލޭފޯރުކޮށްދެނީ އެކްސްޓަރނަލް ކެރަޓިޑް އާޓަރީ އިން އައިސްފައިވާ ލިންގުއަލް އާޓަރީ އިންނެވެ. މިލޭހޮޅިން އުފެދިފައިވާ ތަފާތު ކުދި ގޮފިތަކުން ދުލުގެ އެކި ހިސާބުތަކަށް ލޭފޯރުކޮށްދެއެވެ.\nދުލުގެ ހަރަކާތްތައް ކޮންޓްރޯލްކުރާ ނާރުތައްEdit\nދުލުގެ ހުރިހާ މަސްތަކުގެ ހަރަކާތް ކޮންޓްރޯލްކުރަނީ ހައިޕަގްލަސަލް ނާރު އިންނެވެ.\nދުލުގެ ކުރިމަތީ ތިންބައިކުޅަ ދެބައިގެ ހަރަކާތް ކޮންޓްރޯލް ކުރަނީ ޓްރައިޖެމިނަލް ނާރު އިން އައިސްފައިވާ ލިންގުއަލް ނާރު އިންނެވެ.\nދުލުގެ ފަހަތު ތިންބައިކުޅަ އެއްބައިގެ ހަރަކާތް ކޮންޓްރޯލް ކުރަނީ ގްލަސޯފެރިންޖީއަލް ނާރު އިންނެވެ.\nދުލުގައި ފަންގަސް ޖެހުން\nLast edited on2ސެޕްޓެމްބަރު 2016, at 14:13\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ސެޕްޓެމްބަރު 2016، 14:13 ގައެވެ.


މަސައްކަތްތެރިންގެ ހައްގުތަކުގެ ވާހަކައަށް ނިމުމެއް ނެތެވެ. މަސައްކަތްތެރިންނަށް ގާނޫނުން ކަށަވަރުކޮށްދޭ ހައްގުތައް ނުދީ، ހިފެހެއްޓުމުން ފެށިގެން ދިވެހިންނަށް ވުރެ ބިދޭސީންނަށް ގިނަ ދާއިރާތަކުން އިސްކަން ދިނުމާއި އެ މީހުންގެ ނުފޫޒުގެ ސަބަބުން ދިވެހިން ކުރިމަތިލާން ޖެހޭ ތަފާތު ކުރުންތަކަކީ ގާނޫނުގައި ކިތަންމެ ސާފުކޮށް...\nވަޒީފާ ހޯދަން ދިޔައީ ބޯކަރުދާހުގެ ސީވީއެއް ހިފައިގެން\nކޮވިޑް-19 ގެ ބަލިމަޑުކަމާ ހެދި ވަޒީފާ ގެއްލުނު މީހަކު ވަޒީފާއެއް ހޯދަން ކުރި އެތައް މަސައްކަތެއް ނާކާމިޔާބުމުން ރެއިލްވޭ ސްޓޭޝަނެއްގެ ވަޒީފާއެއްގެ އިންވިއު އަށް ދިޔަ އިރު ސީވީއަކަށް "އައި ވުޑް ލަވް ޓު ވޯކް" ލިޔެފައިވާ ބޯކަރުދާސްގަނޑެއް ގެންދިއުމުން އެތައް ބައެއްގެ ސަމާލުކަން ލިބިއްޖެ އެވެ.\nSeptember 08, 2020 21\nމަނަފަރުން 60 އަށް ވުރެ ގިނަ ދިވެހިން ވަކިކޮށްފި\nހއ. އަތޮޅުގައި ހިންގަމުން އަންނަ ޖޭއޭ މަނަފަރު ރިސޯޓުގައި މަސައްކަތް ކުރާ 68 ދިވެހި މުވައްޒަފުން ވަޒީފާއިން ވަކިކޮށްފި އެވެ.\nSeptember 07, 2020 11\nމޯލްޑިވް ގޭސް އިން ދިވެހި މުވައްޒަފުން ހޯދަނީ\nމޯލްޑިވް ގޭސްގެ ޑެލިވަރީ ޓީމަށް ގިނަ އަދަދަކަށް ދިވެހި މުވައްޒަފުން ހޯދަމުން އަންނަ ކަމަށް އެ ކުންފުނިން ބުނެފި އެވެ.\nSeptember 06, 2020 34\nމެޑިކަލް ސެޓްފިކެޓް ހުށަނާޅައި އަހަރަކު 30 ދުވަހު ސަލާމް ބުނެވޭ ގޮތަށް ވަޒީފާއާ ބެހޭ ގާނޫނުގައި އޮތް އޮތުން 15 ދުވަހަށް ބަދަލުކޮށް ވަޒީފާއާ ބެހޭ ގާނޫނުގެ އިސްލާހުތައް މިއަދު...\nSeptember 06, 2020 15\nމިނިމަމް ވޭޖް ބޯޑުގެ ނަމުގައި އުފައްދާ ބޯޑެއްގެ ލަފަޔާ އެކު، ރާއްޖޭގައި ވަޒީފާ އަދާކުރާ މީހުންނަށް ދެވޭނެ އެންމެ ކުޑަ އުޖޫރަ ކަނޑައެޅުމުގެ ބާރު އިކޮނޮމިކް މިނިސްޓަރަށް އޮންނަ...\nAugust 30, 2020 31\nބޭންކް އޮފް މޯލްޑިވްސް (ބީއެމްއެލް) ގެ އިސް މުވައްޒަފެއް ކަމަށް ފާތިމަތު މަލީހާ ޖަމާލް ވަޒީފާ އިން ވަކިކުރީ ގާނޫނާ ޚިލާފަށް ކަމަށް ކަނޑަޅައި، އޭނާ އަށް އަނބުރާ ވަޒީފާ ދޭން ކުރި...\nAugust 30, 2020 74\nޕީރިއަޑްވުމުން 1 ދުވަސް ޗުއްޓީ ދޭން އިސްލާހެއް\nގާނޫނުން މިހާރު ވެސް ލިބިދޭ ސަލާމުގެ ޗުއްޓީގެ އިތުރަށް އަންހެން މުވައްޒަފުންނަށް، ޕީރިއަޑްވުމުން ކޮންމެ މަހަކު އެއް ދުވަހުގެ ޗުއްޓީއެއް ދޭން ލާޒިމްކުރާ އިސްލާހެއް ވަޒީފާއާ ބެހޭ...\nއެފްބީގެ މުވައްޒަފުން ގޭގައި މަސައްކަތްކުރަން އަހަރެއް\nމަސައްކަތުން ބްރޭކެއް ބޭނުންވާކަމުގެ އަލާމާތްތައް\nބައެއް މީހުންނަކީ ހުރިހާ ވެސް އެއްޗަކީ މަސައްކަތް ކަމަށް ދެކޭ މީހުންނެވެ. އެހެންވެ ބްރޭކެއް ނެތި ކިތަންމެ ގިނަ އިރަކު މަސައްކަތްކުރަން ވެސް އެފަދަ މީހުންނަށް މައްސަލައަކަށް ނުވެ އެވެ. އެކަމަކު އަމިއްލަ ސިއްހަތާ ދޭތެރޭ ވިސްނާ ނަމަ މިއީ ފަރުވާތެރިވުން މުހިއްމު ކަމެކެވެ. މަސައްކަތްތަކަށް ފަރުވާތެރިވުމާއި ޝައުގުވެރިކަން އޮތުމަކީ...\nއަނެއްކާވެސް ބިދޭސީންގެ ހަމަނުޖެހުމެއް\nރިސޯޓެއްގެ ގޮތުގައި ތަރައްގީކުރަމުން އަންނަ ރަށެއްގައި މަސައްކަތްކުރާ ބިދޭސީންގެ ބަޔަކު އެ ރަށުގައި މަސައްކަތްކުރާ އެހެން މީހުންނަށް ހުރަސް އަޅައި ހަމަނުޖެހުން ހިންގައިގެން އެކަން ހައްލުކުރުމަށް މަސައްކަތްކުރަމުން އަންނަ ކަމަށް ފުލުހުން ބުނެފި އެވެ.


ރައީސް ނަޝީދަށް ޙަމަލާދިން މީހާގެ ވަނަވަރު ޢާއްމުކޮށްފި ރައީސް ނަޝީދަށް ޙަމަލާދިން މީހާގެ ވަނަވަރު ޢާއްމުކޮށްފި\nރައީސް ނަޝީދަށް ޙަމަލާދޭން ބޮން ގޮއްވާލި ވ.ތިނަދޫ ހިޔާ ޢުމުރުން 25އަހަރުގެ އަދުހަމް އަޙްމަދު ރަޝީދު (މ) އަދި މި ޙަމަލާގައި ބައިވެރިވި މއ.ފޭރުގެ ޢުމުރުން 21 އަހަރުގެ މުޖާޒް އަޙްމަދު (ވ)އާއި ގއ.ކޮނޑޭ ފޮޅޭމާގޭ ޢުމުރުން 32 އަހަރުގެ ތަހްމީނު އަޙްމަދު (ވ)\nރައީސް ނަޝީދަށް ޙަމަލާދޭން ބޮން ގޮއްވާލި ވ.ތިނަދޫ ހިޔާ ޢުމުރުން 25އަހަރުގެ އަދުހަމް އަޙްމަދު ރަޝީދު\nބުރާސްފަތި ދުވަހުގެރޭ އިރާކޮޅު ކުރީގެ ރައީސް މުހައްމަދު ނަޝީދު އަވަހާރަކޮށްލުމަށް ބޮންގޮއްވާލުމުގައި ޢަމަލީގޮތުން ބައިވެރިވި މީހާގެ ވަނަވަރު ފުލުހުން ހާމަކުރައްވައިފިއެވެ.\nރައީސް ނަޝީދުގެ ގެކޮޅު ހުންނަ ނީލޯފަރު މަގު ސަރަހައްދަށްގޮސް ރިމޯޓަކުން ބޮން ގޮއްވާލިކަމަށް ތުހުމަތުކުރެވޭ މީހަކީ ވ.ތިނަދޫ ހިޔާ ޢުމުރުން 25އަހަރުގެ އަދުހަމް އަޙްމަދު ރަޝީދު ނަމަކަށްކިޔާ މީހެކެވެ. ފުލުހުން މީނާ ހައްޔަރުކޮށްފައިވަނީ އާދީއްތަ ދުވަހުގެރޭ ފަތިހުގެ ވަގުތެއްގައި ހުޅުމާލޭގައި އޭނާ ދިރިއުޅޭ ފްލެޓުންނެވެ. ޙަމަލާއަށްފަހު އަމިއްލަ އައިޑެންޓީޓީ ފޮރުވުމަށް މަސައްކަތްކޮށް ބޮލާއި ތުނބުޅި ބާލާފައިވާކަމަށާއި މިކަމަށް ބޭނުންކޮށްފައިވާ ތަކެތި އޭނާގެ ކޮޓަރިން ފެނިފައިވާކަމަށް ފުލުހުން ވިދާޅުވެއެވެ.\nމީނާގެ އިތުރުން ފުލުހުންވަނީ މިހާތަނަށް މިޙަމަލާއާ ގުޅިގެން އިތުރު ދެމީހުން ހައްޔަރުކޮށްފައެވެ. މިހުރިހާ މީހުންނަކީވެސް ކުށުގެ ރެކޯޑު އޮތް މީހުންކަން ފުލުހުންވަނީ ހާމަކުރައްވާފައެވެ. ނަމަވެސް އެއީ ވައްކަމާއި މަސްތުވާ ތަކެތީގެ ރިކޯޑުތައްކަމަށް ފުލުހުން ވިދާޅުވެއެވެ. މިހާތަނަށް ފުލުހުން ހައްޔަރުކުރި3މީހުންނާ ދީނީގޮތުން ހައްދުފަހަނައެޅުމާ ހަރުކަށި ފިކުރާ ގުޅުންއޮތްކަން ފެންނަން އެބައޮތެވެ. އެހެންނަމަވެސް ބޭރުގެ އެއްވެސް ޓެރަރިސްޓު ޖަމާއަތަކާ އެމީހުންނާ ގުޅުންއޮތްކަމެއް އަދި މިހާތަނަށް ހޯދިފައި ނެތްކަމަށް ސީޕީ ޙަމީދު ވިދާޅުވިއެވެ. ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވީ މިމީހުންގެ ބަންދުގެ މުއްދަތުޖެހުމަށް ކޯޓަށް ހާޒިރުކުރުމުން މިހާރު ކްރިމިނަލް ކޯޓުންވަނީ 15 ދުވަސް ޖަހައިދީފައިކަމަށެވެ.\nމިއަދުގެ ނޫސްވެރިންގެ ބައްދަލުވުމުގައި ފުލުހުންވަނީ އަދުހަމް، ބޮން ގޮއްވާލަން ރިމޯޓަށް ފިއްތުމަށްފަހު ދުވެ ފިލާ މަންޒަރު ފެންނަ ސީސީޓީވީ ފުޓޭޖާއި އޭނާ މާލޭގެ އެކި ސަރަޙައްދުތަކުގައި ޙަރަކާތްތެރިވިގޮތް ދައްކުވައިދޭ ޗާޓަކާއި ސީސީޓީވީ މަންޒަރުތައް ހާމަކޮށްފައެވެ. އަދި ބޮން ގޮއްވާލުމުގެ ކުރިން އޭނާ އަތަމާ ޕެލެސްގެ އެތެރޭގައި ހުންނަ މަންޒަރު ދައްކުވައިދޭއިރު ފުލުހުންގެ ފޮރެންސިކް ޓީމުންވަނީ އެސަރަޙައްދުން އޭނާގެ ފުޓް ޕްރިންޓް ނަގައި އެއީ އަދުހަމްކަން ކަށަވަރުކޮށްފައެވެ.\nޙަމަލާ ދިނުމަށްފަހު ދުވެފައި އޭނާ މާލެތެރޭ އުޅޭ މަންޒަރާއި މަސްޖިދުލް ޖަލާލުއްދީނަށް ކުޑަ ވަގުތުކޮޅަކަށް ވަންނަ މަންޒަރުގެ އިތުރުން މިމައްސަލައިގައި ފުލުހުން ހައްޔަރުކޮށްފައިވާ މުޖާހު އޭނާގެ އިންތިޒާރުގައި އަމީނީ މަގުގައި އޮންނަ ޕާކުގައި ހުންނަ މަންޒަރާއި އޭގެފަހުން އެދެމީހުން އެކުގައި މާލޭގެ އެކި ސަރަޙައްދުތަކުގައި އުޅޭ މަންޒަރު ފުލުހުން ހާމަކުރި ވީޑިއޯ ކްލިޕުން ދައްކުވައިދެއެވެ. އަދި އޭނާ މަގުތަކުގައި ދުވެފައި އުޅޭއިރު މީހަކާއި ފޯނުން ވާހަކަ ދައްކަމުންދިޔަކަމަށް ފުލުހުން ވިދާޅުވެއެވެ.\n2021 މެއި 06 ވަނަ ދުވަހުގެ ރޭ، މާލެ، ނީލޯފަރު ހިނގުމުގައި ދިން ޓެރަރިސްޓް ހަމަލައިގައި އައިއީޑީ ގޮއްވާލި މީހާ ކަމަށް ތަހުމަތުކުރެވޭ އަދުހަމް އަޙްމަދު ރަޝީދު، އައިއީޑީ ގޮއްވާލުމަށްފަހު މުޖާޒް އަޙްމަދާއެކު މާލެ ތެރޭގައި އުޅެފައިވާ ގޮތް ދައްކުވައިދޭ ވީޑިއޯ#May06TerrorAttack pic.twitter.com/Xx7fIU6IME\nނޫސްވެރިންގެ ބައްދަލުވުމުގައި ފުލުހުންވަނީ ބޮންގޮއްވާލުމުގައި ބޭނުންކޮށްފައިވާ އާލާތްތައްވެސް ދައްކާފައެވެ. މިފަދަ ޙަމަލާއެއް ދިނުން މިއީ މިތިން މީހުން އެކަނި ކުރިކަމެއްކަމަށް ޤަބޫލުނުކުރައްވާކަމަށާ، މީގެ އަޑީގައި އިތުރު ބަޔަކު ތިބިނަމަ އެބަޔަކު ހޯދާނެކަމަށް ސީޕީ ޙަމީދުވަނީ ވިދާޅުވެފައެވެ.\nބޮންގޮއްވާލުމުގައި ޢަމަލީގޮތުން ޙަރަކާތްތެރިވެފައިވާ މީހާ ހޯދިފައިވަނީ ސީދާ ޢާއްމުންގެ ފަރާތުން ހާމަކޮށްފައިވާ މަޢުލޫމާތުންކަން ފާހަގަކުރައްވައި އެކަމަށްޓަކައި ފުލުހުންވަނީ ޢާއްމުނަށް ޝުކުރުއަދާކުރައްވާފައެވެ.\nފުލުހުން ވިދާޅުވީ މިޙަމަލާއަށްފަހު ޚަބަރު ފަތުރާ ވަޞީލަތްތަކުގެ ސޯޝަލް މީޑިއާތަކުގެ ކޮމެންޓް ސެކްޝަނުގައިވެސް ގިނަބަޔަކު ނަފްރަތު އުފެއްދުމަށް ބާރުއަޅައި ކޮމެންޓް ކުރަމުން އަންނަކަމަށާއި އޭގެ ތެރޭގައި އަމިއްލަ ނަމުގައި އާއި ކާކުކަން ނޭނގޭގޮތަށް ހަދާފައިވާ އެކައުންޓްތަކުން ކޮމެންޓްކުރަމުންދާއިރު އެކަންވެސް ބަލަމުން އަންނަކަމަށް ފުލުހުން ވިދާޅުވެއެވެ. އަދި މީޑިއާ ހިންގަވާ ފަރާތްތަކުންވެސް މިކަމަށް ސަމާލުވެ، އެފަދަ ކޮމެންޓްތައް ޝާއިއުނުކުރުމަށްވަނީ އިލްތިމާސްކުރައްވާފައެވެ.


Mi sarukaarah faadu kiyan jehey haalathu ga ekan kuran jehey:...\nމިސަރުކާރަށް ފާޑުކިޔަން ޖެހޭ ހާލަތުގައި އެކަން ކުރަންޖެހޭ: މިނިސްޓަރު އަލީ ވަހީދު\nސަރުކާރު ހިންގާނީ ރައްޔިތުންނަށް ލާބަޔާ މަންފާ ލިބޭ ގޮތަށް\nސިޔާސީ ކުލައަށް ބެލުމެއްނެތި ފާޑުކިޔުންތައް ބަލައިގަންނާނެ\nރައްޔިތުންނަށް ވަޒީރުން ޖަވާބުދާރީ ކުރެވޭނެ\nކ. މާލެ |7ޑިސެންބަރ 2019 | ހޮނިހިރު 11:48 | 2,896\nމިނިސްޓަރު އަލީ ވަހީދު، ރައީސް ސޯލިހުއާއެކު - ރައީސް އޮފީސް\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙުގެ، މިސަރުކާރަށް ފާޑުކިޔަން ޖެހޭ ޙާލަތުގައި އެކަން ކުރަންޖެހޭ ކަމަށާއި، މިއީ ރައްޔިތުންގެ ސަރުކާރެއް ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nރާއްޖެޓީވީގެ ފަލަސުރުޚީ ޕްރޮގުރާމުގައި މިނިސްޓަރު އަލީ ވަހީދު ވިދާޅުވީ 25 އަހަރުގެ ދުވަހުގެ ރައްޔިތުން މަޖިލީހުގެ ތަޖުރިބާއެކު ރާއްޖޭގެ ޒަޢާމަތާ ރައީސް ޞާލިޙު ޙަވާލުވެވަޑައިގަތުމަކީ އެކަމުގެ މަންފާ ރައްޔިތުންނަށާއި ، ޤައުމަށް ކުރާނެ ކަމެއް ކަމަށެވެ. އަދި ވިދާޅުވީ، އެމަނިކުފާނަކީ މިދަނޑިވަޅުގައި ޤައުމަށް ލިބޭނެ އެންމެ ފުރިހަމަ ރަނގަޅު ރައީސް ކަމަށެވެ.\n19 ވަނަ ރައްޔިތުންގެ މަޖިލީހުގެ މަސައްކަތްތަކަށް އަލިއަޅުއްވާލައްވާ މިނިސްޓަރު އަލީ ވަހީދު ވިދާޅުވީ މަޖިލީހުގެ ރައީސަކަށް ހުންނެވި ކުރީގެ ރައީސް މުޙައްމަދު ނަޝީދުގެ ހަރުދަނާ ވިސްނުންފުޅުގެ ތެރެއިން މަޖިލިސް ވަރަށް ބާރު ސްޕީޑްގައި ހިނގާ ކަމަށެވެ.\nމިނިސްޓަރު އަލީ ވަހީދު ވިދާޅުވީ ސަރުކާރު ޖަވާބުދާރީ ކުރުވުމަކީ މަޖިލީހުގެ ޒިންމާއެއް ކަމަށްވާއިރު، އެކަން ވެސް މަޖިލީހުގެ ތެރެއިން ކުރަމުން އަންނަ ކަމަށާއި، އެއީ ޤައުމަށާއި، ރައްޔިތުންނަށް ލިބޭ ވަރަށް ބޮޑު އުފަލެއް ކަމަށެވެ. އަދި ލިބޭ ކުރިއެރުމެއް ކަމަށް މިނިސްޓަރު ވިދާޅުވިއެވެ.\nއެތަނަށް ވަޒީރުން ދާންޖެހޭ. އެތަނަށް ވަޒީރުން ގިނައިން ދާން ޖެހުމަކީ މައްސަލައެއް ނޫން. އެމީހުންނާ ގިނައިން ސުވާލު ވެސް ކުރަންވީ. މިވެނި ކަމެއް ވީ ކިހިނެތްތޯ އަހަންވީ. އެއީ ޑިމަކްރަސީއެއް ހިނގާ ގޮތަކީ. ކުރީގަ ވެއްޖެއްޔާ ކުރީ ސަރުކާރާ މަޖިލީހާ ސަރުކާރާ ލިބުނީމަ އެތާގަ ދިގު ފާރު ދަމާފަ އެތަނުގެ ކޮންމެ އެއްޗެއްގައި ރަބަރ ސްޓޭންޕް ޖެހީ. އެސްޓޭންޕް ޖަހާ ނިމުނުއިރު މުޅި ކައިރީގަ ތިބި އެންމެނަށް ދަންދެން ޖަލަށްލާ ސްޓޭޕް ޖަހާ ނިމުނީ. މިހާރު އަޅުގަނޑު ދެކޭ ގޮތުގަ ހަރުދަނާ ޑިމްކްރަސީއެއް ރާއްޖޭގައި އެބައޮތް.\n~ އަލީ ވަހީދު- ޓޫރިޒަމް މިނިސްޓަރު\nމިނިސްޓަރު އަލީ ވަހީދު ވިދާޅުވީ ރައީސް ޞާލިޙުގެ މިސަރުކާރަކީ ރައްޔިތުންގެ ސަރުކާރެއް ކަމަށާއި، މިސަރުކާރުގައި ރައްޔިތުންނަށް ހުރިހާ ވަޒީރުން ޖަވާބުދާރީ ކުރެވޭނެ ކަމަށެވެ. ޤައުމު ހިންގުމުގައި ރައްޔިތުންގެ ފުރިހަމަ އެއްބާރުލުން ބޭނުންވާ ފަދައިން ސަރުކާރަށް ފާޑު ކިޔަން ޖެހޭ ޙާލަތްތަކުގައި އެކަން ރައްޔިތުން ކުރަންޖެހޭ ކަމަށް މިނިސްޓަރު ވިދާޅުވިއެވެ. އަދި މިސަރުކާރުން ރައްޔިތުންގެ ފާޑުކިޔުންތައް ބަލައިގަންނާނެ ކަމަށާއި، ސަރުކާރު ހިންގާނީ ރައްޔިތުންގެ ޚިޔާލާއެކު، ރައްޔިތުންނަށް ލާބަޔާ މަންފާ ލިބޭނެ ގޮތަށް ކަމަށް މިނިސްޓަރ ވިދާޅުވިއެވެ.\nމީގެ އިތުރުން މިނިސްޓަރު އަލީ ވަހީދު ވިދާޅުވީ 2012 ވަނަ އަހަރުގެ ފެބްރުއަރީ 07 ވަނަ ދުވަހު ރައީސް ނަޝީދުގެ ސަރުކާރު ވައްޓާލި ހިސާބުން މަސައްކަތް ކުރަމުން އައީ ޞުލްޙަ މަސަލަސްކަން ޤާއިމުކުރެވޭނެ ވެރިއަކު ގެނައުމަށް ކަމަށާއި، މިއަދު އެކަން ކާމިޔާބުވެފައިވާ ކަމަށެވެ. މިއަދު ރައްޔިތުންގެ މެދުގައި ޚިޔާލު ތަފާތުވި ނަމަވެސް ރައްޔިތުންގެ ޙައްޤުތައް ނިގުޅައިގަނެ ބޭއިންސާފުން ކަންކަން ކުރިއަށް ނުގެންދާނެ ކަމަށާއި، މަސައްކަތް ކުރާނީ ރައްޔިތުންގެ ހުވަފެންތަކުގަ ކުލަ ޖެއްސުމަށް ކަމަށް ވެސް މިނިސްޓަރު ވިދާޅުވިއެވެ.\nޝެންހާއީއަށް ކުރާ ދަތުރުތައް މެދުކަނޑާލަން ތިން އެއަރލައިނަކަށް އަންގައިފި


އެމްއެމްޕީާރުސީގެ ފައިސާ ލިބުނު ފުލުހުންގެ ތަހުގީގު ފަށައިފި – DhiDaily\nއެމްއެމްޕީާރުސީގެ ފައިސާ ލިބުނު ފުލުހުންގެ ތަހުގީގު ފަށައިފި\nމޯލްޑިވްސް މާކެޓިންގް އެންޑް ޕީއާރު ކޯޕަރޭޝަން (އެމްއެމްޕީއާރުސީ)ގެ ބޮޑު ހިޔާނާތުގެ ފައިސާ ލިބުނު ފަސް ފުލުހެއްގެ މައްސަލަ ތަހުގީގުކުރަން ފަށައިފިއެވެ.\nފުލުހުން މިރޭ ބުނީ އެމްއެމްޕީއާރުސީގެ މައްސަލައިގައި އެ އިދާރާގެ ފަސް މުވައްޒަފެއްގެ ޖިނާއީ އަދި އިދާރީ ތަހުގީގު ހިނގަމުންދާތީ އެ މުވައްޒަފުން މަސްއޫލިއްތުން ދުރުކޮށް، މައްސަލަ ނިމެންދެން ސަސްޕެންޑުކުރެވިފައިވާ ކަމަށެވެ.އެމްއެމްޕީއާރުސީގެ ހިޔާނާތުގެ މައްސަލައިގެ ތަހުގީގާ ގުޅޭގޮތުން މީގެ ކުރިން ޕޮލިސް ކޮމިޝަނަރު މުހައްމަދު ހަމީދު ވިދާޅުވެފައިވަނީ ކުރީގެ ޕޮލިސް ކޮމިޝަނަރަކާއި ޑެޕިއުޓީ ކޮމިޝަނަރަކު އެކި ފަހަރުމަތިން ފައިސާ ނަންގަވާފައިވާ ކަމަށެވެ.\nއޭގެ އިތުރުން މިހާރު ވެސް ޕޮލިސް ސާވިސްގައި މަސައްކަތްކުރާ އެކި ރޭންކުތަކުގެ އޮފިސަރުންނަށް ހިޔާނާތުގެ ފައިސާ ލިބިފައިވާކަން ފާހަގަކުރައްވައި ހަމީދު ވިދާޅުވީ ހިޔާނާތުގެ ފައިސާ ލިބިފައިވާ ފުލުހުންގެ މައްޗަށް ޖިނާއީ ތަހުގީގެއް ހިންގާނެ ކަމަށެވެ.އެމްއެމްޕީއާރްސީ މައްސަލައިގައި ހިމެނޭ ފަސް ފުލުހަކު މަސްއޫލިއްޔަތުން ދުރުކުރުމަށް ފަހު، އެފުލުހުންގެ މައްސަލަތައް ބަލަން ފަށާފައި މިވަނީ އެމްއެމްޕީއާރްސީ މައްސަލައިގެ ތަޙްޤީޤު ކުރިއަށްދާ ސްޕީޑު ލަސްކަމަށްބުނެ ފުލުހުންނާއި ސަރުކާރަށް ވަރަށް ބޮޑަށް ފާޑުކިޔުން އަމާޒުވެފައި ވަނިކޮށެވެ. އެގޮތުން މިހާރުގެ ސަރުކާރަށް އެމްއެމްޕީއާރުސީގެ މައްސަލަ ނުބެލޭނެ ކަމަށްވެސް އިދިކޮޅުން ވަނީ ބުނެފައެވެ.\nއެމްއެމްޕީއާރުސީ ހިޔާނާތުގެ މައްސަލައިގައި ތުހުމަތުކުރެވޭ 260 މީހެއްވާ އިރު، އޭގެ ތެރޭގައި ރާއްޖޭގައި ރަޖިސްޓްރީކޮށްގެން ހިންގާ ބޮޑެތި ސިޔާސީ ޕާޓީތަކުގެ ވެރިންނާއި، ރައްޔިތުންގެ މަޖިލީހުގެ މެންބަރުންގެ އިތުރުން ބައެއް ވަޒީރުންވެސް ހިމެނިވަޑައިގަންނަވާ ކަމަށް ޕްރޮސެކިއުޓަރ ޖެނެރަލް ހުސައިން ޝަމީމް ވަނީ ވިދާޅުވެފައެވެ.


Ramazan Mas Qaneema Kurun | #Dhiislam\n9 months ago |0comment| June 9, 2017\nއައްޝައިޚް ޝަފީޢު އަބްދުﷲ\nމާތް ﷲ ގެ ރަޙްމަތުން ތައުބާގެ މައްސަރު އަޅުގަނޑުމެނާ ބައްދަލުކޮށްފިއެވެ. މި މަހުގެ ދުވަސްތަކާއި ރޭތައް އެންމެ ފުރިހަމަ ގޮތުގައި ޣަނީމާ ނުކުރެވިއްޖެ މީހަކީ ހުރިހާ ހެޔޮ ކަމަކުން މަޙްރޫމުވެއްޖެ މީހެކެވެ.\nނަމަވެސް ހުރިހާ ރޯދަމަހެއްގައިވެސް ފެންނަ ފަދައިން، އަޅުގަނޑުމެންގެ ތެރެއިން ބައެއް މީހުން ރޯދަ ކުރުކުރަން އުޅޭ މަންޒަރު ފެނެއެވެ. ދުވާލު ހަތަރުދަމު ނިދައިގެންނެވެ. ހަވީރު ފިނި ބުރު ޖަހައިގެންނެވެ. ރޭގަނޑު ހަތަރުދަމު ކުޅި މަޖަލުގައެވެ. އެހަނދާނާއި، މިހަނދާނާއި، ޑްރާމާ ބެލުމުގައެވެ.\nމިއީ ބައެއްމީހުންގެ ކަންތައް ހުރި ގޮތުގެ ވާހަކައެވެ. މިއާ ޚިލާފަށް، މިމަހުގެ އަގުމާތްވި ވަގުތުތައް ޣަނީމާ ކުރެވޭތޯ ގަދައަޅާ މަސައްކަތް ކުރާ މީހުންވެސް ގިނައެވެ. ޤުރުއާން ކިޔަވައި، ނަމާދު ޤާއިމުކޮށް، ތަރާވީސްކޮށް ހަދާމީހުންވެސް މަދެކޭ ނުދެންނެވޭނެއެވެ. އެބައިމީހުންނަށް އުފާވެރިކަން ހުއްޓެވެ.\nޖަމާޢަތުގައި ނަމާދު ޤާއިމުކުރުން:\nރޯދަމަސް ޣަނީމާކުރުމުގެ ލިސްޓުގެ އެންމެ ކުރިއަށް ނަމާދު އައުމަކީ ލާޒިމުކަމެކެވެ. އެހެނީ، ޝަޙާދަތުގެ ދެކަލިމަ ކިޔުމަށްފަހު ދެން އަމުރުވެވެނީ ނަމާދު ޤާއިމުކުރުމަށް ކަމަށްވާތީއެވެ. ޤިޔާމަތުގައި އެންމެ ފުރަތަމަ ސުވާލަކީ ނަމާދު ކަމުގައިވާތީއެވެ.\nއެހެންކަމުން، ރޯދަމަސް ޣަނީމާކުރުމުގެ އެންމެ މުހިއްމު ބާބެއްގެ ގޮތުގައި ހިމަނަން ޖެހޭނީ ނަމާދު ޖަމާޢަތުގައި ކުރުމެވެ.\nރަވާތިބު ސުންނަތް ކުރުން:\nރޯދަކުރުކުރަން ދެން އެންމެ މަތިވެރި ކަމަކީ ރަވާތިބު ސުންނަތްތައް އަދާކުރުމެވެ. ރަވާތިބު ސުންނަތަކީ ގަދަވެގެންވާ ސުންނަތެކެވެ. ބައެއް އިމާމްވެރި ޢިލްމުވެރިންގެ ކައިރީގައި ރަވާތިބު ސުންނަތް އެއްގޮތަކަށްވެސް ނުކުރާ މީހުންނަކީ އެބައިމީހުންގެ ޢަދާލަތު ގެއްލިފައިވާ ބައެކެވެ. އެއީ އެބައިމީހުންގެ ދީންވެރިކަމުގެ ކުޑަކަން ދޭހަކޮށްދޭ ކަމަކަށްވާތީއެވެ.\nރަވާތިބު ސުންނަތަކީ 10 ރަކުޢަތެވެ. ބައެއް ޢިލްމުވެރިންގެ އަރިހުގައި 12 އެވެ. އެއީ ފަތިސް ނަމާދުގެ އިހު2ރަކުޢަތާއި، މެންދުރު ނަމާދުގެ އިހު2ރަކުޢަތާއި ފަހު2ރަކުޢަތާއި، މަޣްރިބް ނަމާދުގެ ފަހު2ރަކުޢަތާއި، ޢިޝާ ނަމާދުގެ ފަހު2ރަކުޢަތެވެ. 12 ރަކުޢަތް ކަމަށް ވިދާޅުވާ ބޭފުޅުންގެ ނަޒަރުގައި މެންދުރު ނަމާދުގައި އިހު4ރަކުޢަތެވެ.\nރަވާތިބު ސުންނަތަކީ ފަރުޟު ނަމާދާގައި ތިބާއަށް ކުރެވޭ އުނިކަންތައްތައް ފިލުވާލައި، ފަރުޟު ނަމާދު ފުރިހަމަކޮށްދޭނެ އެއްޗެކެވެ. މާތް ﷲ ގެ ރަޙްމަތުން އަޅުގަނޑުމެންނަށް ދެއްވާފައިވާ ނިޢުމަތެކެވެ. އެހެނީ އިންސާނުން ކުރާ ކަންތަކުގައި އުނިކަން ހުންނާނެއެވެ. އެއީ ނަމާދު ރޯދަވިޔަސް މެއެވެ. އެފަދަ އުނިކަން ފިލުވާލުމަށްޓަކައި މާތް ﷲގެ ރަޙްމަތްވަންތަކަމުން ވަނީ ކޮންމެ ފަރުޟު އަޅުމެއްގައިވެސް އެ ފަރުޟަކާއި ގުޅޭ ޖިންސުން އަޅުކަންތައް ލައްވާފައެވެ. ނަމާދުގައި ރަވާތިބު ސުންނަތެވެ. ޒަކާތުގައި ޞަދަޤާތެވެ. ރަމަޟާންމަހުގެ ރޯދާގައި ސުންނަތް ރޯދަތަކެވެ. ޙައްޖުގައި ޢުމްރާއެވެ.\nރަމަޟާން މަހަކީ ޤުރުއާނުގެ މައްސަރެވެ. އެ ޤުރުއާނު ބާއްވައިލެއްވުނީ ރަމަޟާންމަހުގައެވެ. ޖިބްރީލު ޢަލަހިއްސަލާމް ވަޑައިގެން މާތް ނަބިއްޔާ ޞައްލަﷲ ޢަލަހި ވަސައްލަމް ކޮންމެ ރަމަޟާން މަހެއްގައިވެސް މުޅި ޤުރުއާން މުރާޖަޢާ ކުރައްވާ، ތިލާވަތު ކުރައްވާ، މުދާރަސާ ކުރައްވައެވެ. އަދި އެކަލޭގެފާނު ސުވަރުގެ ވަޑައިގަތް އަހަރު ދެފަހަރު ޤުރުއާން މުރާޖަޢާ ކުރެއްވިއެވެ.\nއެހެންކަމުން، މި މަހުގެ ދަރުމައާއި ޘަވާބަށް އެދިގެން ކުރަން އެންމެ މޮޅު އެއްކަމަކީ ޤުރުއާން ކިޔެވުމެވެ. މަދުވެގެން ޚަތިމެއް ކުރުމެވެ. ދުވާލަކަށް ފޮތެއްގެ މަގުން ކިޔަވައިފިނަމަ ޚަތިމެއް ކުރެވޭނެއެވެ.\nރޭގަނޑު ކުޅިވަރާއި މަޖަލުގައި ދުއްވާލުމުގެ ބަދަލުގައި ތަރާވީސް ނަމާދަކީ ކޮންމެހެން ކުރަންޖެހޭ ކަމެކެވެ. އިމާމު މީހާ ނިމެންދެން އޭނާއާއެކު ނަމާދުކޮށްފި މީހަކަށް މުޅި ރޭގެ ރޭއަޅުކަން ކުރިކަމަށް ލިޔެވޭނެ ކަމަށް ވާރިދުވެފައި އޮންނަ ޙަދީޘަކީ އެންމެން ދަންނަ މަޝްހޫރު ޙަދީޘެކެވެ.\nތަރާވީހުގެ އިތުރުން ފަހު ދިހައެއްގައި، ދަމު ނަމާދަށްވެސް ސަމާލުކަން ދީގެން ޖަމާޢަތުގައި ދަމު ނަމާދުކުރުމަކީވެސް ރަމަޟާންމަހުގެ ރޭގަނޑުގެ ވަޤުތު ޣަނީމާ ކުރެވޭނެ މޮޅު ގޮތެކެވެ. ރަމަޟާންމަހުގެ ރޭތައް މިގޮތުގައި ހޭދަކޮށްފި މީހަކީ ނަޞީބުވެރިއެކެވެ. ރަމަޟާންމަސް ހެޔޮ ގޮތުގައި ޣަނީމާކޮށްފި މީހެކެވެ. މިބަރަކާތްތެރި މަހުގެ ރޭތައް ހެޔޮ ގޮތުގައި އިޙްޔާކޮށްފި މީހެކެވެ.\nމިދެންނެވީ ރަމަޟާންމަސް ހެޔޮ ގޮތުގައި ޣަނީމާ ކުރެވިދާނެ ކަންތައްތަކެވެ. މީގެ އިތުރުންވެސް ކުރެވިދާނެ މުހިއްމު ގިނަ ކަންތައްތަކެއް އެބަހުއްޓެވެ. އޭގެ ތެރޭގައި، ފަހު ދިހައެއްގައި އިޢްތިކާފަށް އިނުމާއި، މައިންބަފައިންނަށް ކިޔަމަންތެރިވެ ހެއުކޮށްހިތުމާއި، އެބައިމީހުންނަށް ބޭނުންވާ ކަންތައް ކޮށްދިނުމާއި، ގާތްތިމާގެ މީހުންނަށް ޒިޔާރަތްކުރުމާއި، އެބައިމީހުންނަށް ހެޔޮ ފޯރުކޮށްދިނުމާއި، އަވަށްޓެރިންނަށް ކަމޭ ހިތުމާއި، އެބައިމީހުންގެ ޙާޖާތުތައް ފުއްދައިދިނުމާއި، ހޮސްޕިޓަލުގައިވާ ބަލިމީހުންނަށް ޒިޔާރަތްކުރުމާއި، ޖަނާޒާތަކުގައި ބައިވެރިވުމާއި، ދީނީ ކަންކަމުގައި އުޅޭ ޖަމްޢިއްޔާ ޖަމާޢަތްތަކަށް އެހީތެރިވެދިނުމާއި، މިހިރަ މިހިރަ ހެޔޮކަމުގެ އެތަކެއް ދޮރުތަކެއް ވަނީ ހުޅުވިފައެވެ.\nކޮންމެ އަޅަކުވެސް މިމަހާ ބައްދަލުކޮށް، މިމަހާ އަލްވަދާޢު ކިޔާނީ ދެޙާލަތެއްގައެވެ. ނަޞީބުވެރިއެއްގެ ގޮތުގައެވެ. ނުވަތަ ބަދު ނަޞީބުވެރިއެއްގެ ގޮތުގައެވެ. މިމަހުގެ ދުވާލާއި ރޭތައް ޣަނީމާކޮށްފި މީހަކީ ނަޞީބުވެރިއެކެވެ. މިމަހުގެ ދުވާލާއި ރޭތައް ބޭކާރުކޮށްފި މީހަކީ ބަދު ނަޞީބުވެރިއެކެވެ.\nމި ރަމަޟާންމަހަކީ އަޅަމެން ނަރަކައިން މިންޖުވުމުގެ ސަބަބެއްކަމުގައި ލެއްވުމަށް ކަލާނގެ ޙަޟްރަތަށް ދުޢާކުރަމުން ނިންމާލަމެވެ. އާމީން!\nނިޢުމަތެއް ފަދަ ޙާކިމާގެ 10 ސިފަ7days ago | 0


ދެވަނަ ލެގުން ބަޔާން މޮޅުވީ 2-1 ގެ ނަތީޖާއަކުން\nބަޔާނަށް ކުރި ލިބުނީ 6-2 ގެ އެގްރިގޭޓް ނަތީޖާއަކުން\n18 މާރޗް 2021 | ބުރާސްފަތި 06:53\nބަޔާނާއި ލާޒިއޯ ބައްދަލުކުރި މެޗުގެ ތެރެއިން: މި މެޗުން ބަޔާން މޮޅުވީ 2-1 ން\nޔުއެފާ ޗެމްޕިއަންސް ލީގުގެ ދެވަނަ ބުރުން ލާޒިއޯ ކަޓުވާލުމަށްފަހު މުބާރާތުގެ ކުއާޓާ ފައިނަލަށް އެންމެ ފަހުގެ ޗެމްޕިއަން ބަޔާން މިއުނިކް ދަތުރުކޮށްފިއެވެ.\nބުދަ ދުވަހުގެރޭ އަމިއްލަ ދަނޑުގައި ކުޅުނު ދެވަނަ ލެގުގެ މެޗުން 2-1 ގެ ނަތީޖާއަކުން ބަޔާން މޮޅުވިއިރު، ލާޒިއޯގެ ދަނޑުގައި ކުޅުނު ފުރަތަމަ ލެގުން ބަޔާން ވަނީ ފަސޭހަކަމާއެކު 4-1 ގެ ނަތީޖާއަކުން މޮޅުވެފައެވެ. އެހެންކަމުން 6-2 ގެ އެގްރިގޭޓް ނަތީޖާއަކުން މޮޅުވެ، ބަޔާން ވަނީ ކުއާޓާއަށް ދަތުރުކޮށްފައެވެ.\nބުދަ ދުވަހުގެރޭ ކުޅުނު މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ ބަޔާނުންނެވެ. އޭރިއާ ތެރެއިން ބަޔާނުގެ ލެއޯން ގޮރެޓްޒްކާއަށް ލާޒިއޯގެ ވެދާތު މުރިގީ ކުރި ފައުލަކަށް ރެފުރީ ބަޔާނަށް ޕެނަލްޓީއެއް ދިންއިރު، މެޗުގެ 33 ވަނަ މިނެޓުގައި މި ޕެނަލްޓީ ކާމިޔާބުކޮށްދިނީ ތަޖުރިބާކާރު ފޯވާޑް ރޮބަޓް ލެވަންޑޯސްކީއެވެ. މިއީ މި ސީޒަނުގެ ޗެމްޕިއަންސް ލީގުގައި ލެވަންޑޯސްކީ ޖެހި ފަސްވަނަ ލަނޑެވެ. އަދި މިއީ ޗެމްޕިއަންސް ލީގުގެ ތާރީޚުގައި އޭނާ ޖެހި ޖުމްލަ 73 ވަނަ ލަނޑެވެ.\nމި މެޗުގައި ބަޔާނުން ގިނަ ހަމަލާތަކެއް އުފެއްދިއިރު، އެ ޓީމުން ލީޑު ފުޅާކޮށްފައިވަނީ 73 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ލެވަންޑޯސްކީގެ ބަދަލުގައި ކުޅެން އެރި އެރިކް މެކްސިމް ޗޫޕޯ-މޯޓިންނެވެ. އެކަމަކު މެޗުގެ 82 ވަނަ މިނެޓުގައި މާކޯ ޕަރޯލޯ ވަނީ ލަނޑެއް ޖަހައި ލާޒިއޯއަށް ފަރަގު ކުޑަކޮށްދީފައެވެ.\nމި މޮޅާއެކު މުބާރާތުގެ ކުއާޓާއަށް ބަޔާން ދަތުރުކުރިއިރު، މިއީ ޗެމްޕިއަންސް ލީގުގެ ކުއާޓާއިން ބަޔާން ޖާގަ ހޯދި 19 ވަނަ ފަހަރެވެ. އެއާއެކު އެ ޓީމު ވެފައިވަނީ މި އަދަދަށް ޗެމްޕިއަންސް ލީގުގެ ކުއާޓާއިން ޖާގަ ހޯދި ފުރަތަމަ ޓީމަށެވެ.\nޗެމްޕިއަންސް ލީގުގެ ކުއާޓާގެ ޖާގަތައް އަށް ޓީމަކުން ޔަގީންކޮށްފައިވާއިރު، މި މުބާރާތުގެ ކުއާޓާ ފައިނަލުގެ ގުރުއަތުލުން އޮންނާނީ އަންނަ ހުކުރު ދުވަހުއެވެ.\nޗެމްޕިއަންސް ލީގު ބަޔާން މިއުނިކް ލާޒިއޯ


Lavakiyuntheriya Zaleef PPM Ah Soe Kohfi - Vaguthu\nކޮވިޑް-19: ރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް، ނަމަވެސް ނުރައްކާ ބޮޑު! -9ގަޑިއިރު ކުރިން\nލަވަކިޔުންތެރިޔާ ޒަލީފް ޕީޕީއެމް އަށް ސޮއިކޮށްފި\n6 މަސް ކުރިން ( ޑިސެމްބަރު 2, 2019 )\nމޯލްޑިވިއަން އައިޑޮލްގެ ސީޒަން އެކަކުން ބެލުންތެރިންގެ ބޮޑު މަގުބޫލްކަމެއް ހޯދި މުހައްމަދު ޒަލީފް އަބްދުﷲ ޕީޕީއެމް އަށް ސޮއިކޮށްފިއެވެ.\nޒަލީފް ޕީޕީއެމް އަށް ސޮއިކޮށްފައި ވަނީ މިރޭ ޕީޕީއެމްގެ އޮފީހުގައި ބޭއްވި ޖަލްސާއެއްގައެވެ.\nޕީޕީއެމް އަށް ސޮއި ކުރުމަށް ފަހު ޒަލީފް ބުނި މިއީ މިއަދު އޭނާ ނިންމި ނިންމުމެއް ނޫންކަމަށާއި މީގެ ދެތިން އަހަރު ކުރިން ވެސް އޭނާގެ ވިސްނުން ހުރީ ޕީޕީއެމް އާއި ގުޅިގެން ކުރިއަށް ދިއުމަށް ކަމަށެވެ.\nމީހުންނަށް އޭނާ އެނގިފައި އޮންނާނީ ލަވަކިޔުންތެރިއެއްގެ ގޮތުގައި ކަމަށް ވީނަމަވެސް އޭނާ އަކީ މިހާރު ވެސް މާސްޓާސް ފުރިހަމަ ކުރަމުން އަންނަ ދަރިވަރެއް ކަމަށް ޒަލީފް ބުންޏެވެ. ޒަލީފް ބުނީ ކިޔަވައި، ކަންކަން ވަމުންދާ ގޮތް ބަލާލުމުން އޭނާ އެނގުނީ މިހާރު ކަންތައްތައް ވަމުންދާ ގޮތައް ކަންތައްތައް ވަމުން މިނދަނީ "ހިންގަން ނޭނގޭ ބަޔަކާއި ހިންގަން ހަވާލު ކުރުމުން." ކަމަށެވެ.\nޒަލީފް ބުނީ އޭނާ އަކީ ގދ.ތިނަދޫ އަށް ނިސްބަތްވަ މީހެއް ކަމަށާއި ނިމިގެން ދިޔަ ފަސް އަހަރު ތެރޭގައި ކޮށްފައި ހުރި ކަންތައްތައް ތިނަދޫން ފެންނަން ހުންނާނެ ކަމަށެވެ.\nއެއީ ކޮންކްރީޓް ތަރައްޤީ ކަމަށާއި އެތަރައްޤީ ބޭނުން ނުވާކަމަށް ބުނާ އިރު ކޮންކްރީޓް ތަރައްޤީ ނުކުރެވޭއިރު މިހާރު ކޮންކްރީޓް ތަރައްޤީ ޖީބަށް ބަރުވާ ތަރައްޤީ ފެނުނުތޯ ޒަލީފް ސުވާލު ކުރިއެވެ.\nއޭނާ ބުނީ މިހާރު ފެންނަ ހަމައެކަނި މަންޒަރަކީ ރާއްޖޭގައި އޮތް އިސްލާމްދީން ގޮންޖަހާލެވޭ ގޮތައް ކަންތައްތައް ކުރާ މަންޒަރު ކަމަށާއި މިހާރު ކަންތައްތައް ވަމުންދާ ގޮތުން ރައީސް ޞާލިހާއި ރައީސް ނަޝީދު ލަދުގަންނަން ޖެހޭނެ ކަމަށެވެ.\nޤާނޫނު އަސާސީ އިސްލާހް ކުރަން އުޅެނީ ޤަވައިދާއި ހިލާފަށް - އިދިކޮޅު\nކޮވިޑް-19 ނެތް ރަށްތަކުގައި ޖަމާއަތުގައި ނަމާދުކުރަން ހުއްދަދޭން އިދިކޮޅުން ގޮވާލައިފި\nކައުންސިލަރުންގެ ދައުރު ދިގު ކުރާ ބިލްގެ މައްސަލަ ސުޕްރީމް ކޯޓަށް ހުށަހަޅަން ނިންމައިފި\nޑިސެމްބަރު 2, 2019 22:33\nލަވަޔާ މިއުޒިކު ކުޅެގެން އިސްލާން ދީން ހިމާޔަތް ވާނީ\nޑިސެމްބަރު 2, 2019 22:43\nޑިސެމްބަރު 2, 2019 22:46\nޑިސެމްބަރު 2, 2019 22:51\nސާބަހޭ! ޒަލީފް ތީ މޭން އެ އް.\nޑިސެމްބަރު 2, 2019 22:57\nޒަލީފް މިހުރިހާދުވަހު ކޮންތާކުބާ ހުރީ\nޑިސެމްބަރު 2, 2019 23:06\nމަރުހަ ބާ ޒަލީފު\nޑިސެމްބަރު 2, 2019 23:58\nސާބަސް ދަރިފުޅާ ހަމަސާބަސް އިނގޭ. އަރަންޏާ ތިޔަ ކަޅުއޮއްފުންމިއަށް މިއަދު އަރަންވީ. ތިޔައީ ބޮޑު ތަކުރުފާނު ގެ އޮޑިކޮޅު. މިޤައުމުގެދީނާއި މިނިވަންކަމަށްޓަކައި ވެސް ތިޔަޓީމާއި ގުޅިވަޑައި ގަތުމަކީ ލިބުނު އުފަލެއް. ﷲއަށް ޙަމްދުހުރި. ތިޔަކަހަލަ ޒުވާނުން ބޭނުންވާނީ މިއަދު މިޤައުމަށް . ޣައްސާނަކީ ރ.ޔާމީން ނެއްތިއްޔާ ބަހައްޓާލަން އެންމެ ރަނގަޅު ބަޠަލު. ޚުލްޤު ރަނގަޅު މަޑުމައިތިރި ރައްޔިތުން ލޯބިވާ ޝަޚްޞިއްޔަތެއް. ޕޕ އިން މިކަމާ ވިސްނަން ޖެހޭ. ސޯލިޙު ދައުރު ހަމަވަންދެން ރ.ޔާމީން ޖަލުގައި ބަހައްޓަން ހިތުން އެއުޅެނީ. މަތީ ގަޑިން ޖެހީމަ ލަހެއް ފަހެއް އެކަމަކު ނޯންނާނެ ދެއްތޯ ؟\nޑިސެމްބަރު 3, 2019 01:20\nމަށެއްނުބު ނާނަން މީހަކު ގައުމައް ހެވެއް އެދިގެން ތިޕާޓީއާއި ގުޅޭނެއެކޭ. ހަޑި މުޑުދާރު ތާރީހެއް އޮތްޕާޓީ އެއް..ޕާޓީގެ ލީޑަރ ވައްކަމާއި ގުޅޭ ހުކުމެއް ތަންފީޒުކުރަމުން މިހާރުވެސް އެގެންދަނީ. ޕާޓީ އައް އަތްގަދަކޮއް ޔާމީނު ގެ މަގާމު ހިސާރުކުރަން އުޅެނީ އަދުރޭ. އަދުރޭ އަކީ ވައްކަން ކޮއްގެން އަރުވާލެވުނު މީހެއް އަދަބެއް އަހްލާގެއް ހުރިމީހެއްނޫން. ހަގީގަތުގައި. ވެސް މުސްތަގުބަލެއް ނެތް ގިނަ ރައިއްޔަތުންގެ ނުރުހުން އޮތްޕާޓީ އެއް.ތިޕާޓީ ގުޅޭ މީހުންނާއި މެދެ އެހެންމީހުން ދެކެނީ އުޅޭނެ ގޮތެއް ނެތިގެން ލާރިކޮޅެއް ލިބޭތޯ ޕާޓީއާއި ގުޅުނީކަމައް. ބަލަމާ ބޮނޑި ބަތް ޖަމީލައް\nމިހާރު ވެރިކަން ކުރާ ޕާޓީ އިން އެއްވެސްފުރުސަތެއް މަގާމެއް ނުދިނީމަ ޔާމީން ސަލާމަތް ކުރާޝޯ ކިޔައި ގެ ޕީޕީ ެ އެމުން ރަގަޅު ޗާންސް އެއް ލިބޭނެ ވަގުތަކައް ބަލަ ބަލާ އެހެރީ.\nޑިސެމްބަރު 3, 2019 10:05\nއަހަރެން ކުރި ކޮމެންޓް Anonymous ނަމުގަ ފޮނުވާ ފަ މިހިރީ. ލިޔާނެ އެއްޗެއް ނޭގޭ އިރުވެސް އެބަ ޖެހޭ ކޮމެންޓު ކުރަން. ކިހާ ދެރަކަމެއް.\nޑިސެމްބަރު 9, 2019 09:42\nއެމްޑީޕީ އަކީ މީހުން ޖަހަންނަމަށް ގެންދަން ބާރުއަޅާ ޕާޓީ. އެޕާޓީގެ "އިލްމުވެރީން" މާތް ﷲ ގެ ކުޅަދުންވަންތަ ކަމަށް ޝައްކު ކުރޭ އަދި ނަރަކަ އަކީ އޮންނާނެ ތަނެއް ކަމެއް ގަބޫލެއް ނުކުރޭ!\nޑިސެމްބަރު 3, 2019 01:49\n3 ގަޑިއިރު ކުރިން ( ޑިސެމްބަރު 2, 2019 )\nތިބާ އިސްލާމްދީނަށް ނަސުރު ދޭމީނުންގެ ތެރޭން ލައްވާށި އާމީން.\nޑިސެމްބަރު 3, 2019 07:43\nތިޔަ ކިޔެވުނީ ރަގަޅު ސަބްޖެކްޓެއް، މުޅި ރާއްޖެ ދަވާލީމާ ތި އިގުނީ އެއީ ރަގަޅުގޮތްކަން....\nޑިސެމްބަރު 3, 2019 08:06\nޜަށްޖޭގެ މެޖޮރިޓީ ޒުވާނުން އޮތީ ޕޕމ ގަ ވުމަކީ ވަރަށް ބޮޑު އުފަލެށް. އެއީ މި ގައުމުގެ މުސްތަގްބަލް. ޢެށްވުން ތަކާ، މުޒާހިރާ ތަކުގަ ގިނަ ޒުވާނުން ތަށް އަތް އޮޅާލައިގެން ހިށްވަރު ކުރާތަން ފެނުމުން އުފަލުން ފެންކަޅިވެ. ޕީޕީއެމް ހޯޕް ހޮޕް. ބެން އެން ޑީ އެން!\nޑިސެމްބަރު 3, 2019 08:22\nޑިސެމްބަރު 3, 2019 10:32\nޔާމީނުގެ ސަރުކާރުންވެސް ތަރައްގީކޮއްދެނީ މީހުންގިނަރައްރަށައް މިސަރުކާރުންވެސްކަމެއްކޮއްދެނީހަމަފައިސާ ވެރިން މުއްސަނދިކޮއްދެނީ ފަގީރުންއަތުންވޯޓުހޯ ދަންދޮގުހަދަނީ\nޑިސެމްބަރު 8, 2019 23:01\nޒަލީފް އަކީ ހުނަ ރުވެ ރި ގާބިލް ދިވެހި ލޭ ހިނގާ ދިވެހި ދަ ރިއެއް..އެކުވެ ރިއެް ...16 އަހަ ރު ފަހުން މިފެނުނީ ..ވަ ރަށް ބޮޑަށް މަ ރުހަބާ ޒަލީފް


Airmaldives aai FPID ge mahsala commission in balanee\nއެއާމޯލްޑިވްސް އާއި އެފްޕީއައިޑީގެ މައްސަލަ ކޮމިޝަނުން ބަލަނީ\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި ހިނގާފައިވާ އެފްޕީއައިޑީގެ ބޮޑު ކޮރަޕްޝަނާއި ރާއްޖޭގެ ގައުމީ އެއާލައިން އެއާމޯލްޑިވްސް ބަގްރޫޓްވި މައްސަލަ އެސެޓް ރިކަވަރީ ކޮމިޝަނުން އަލުން ދިރާސާ ކުރަން ފަށައިފި އެވެ.\nމިއީ ކުރީގެ ރައީސް މައުމޫން އާއި އެމަނިކުފާނުގެ އަރިސްބޭފުޅުންގެ މައްޗަށް ވަރަށް ބޮޑަށް ތުހުމަތު ކުރެވޭ މައްސަލަތަކެކެވެ. އެގޮތުން އެންމެ ބޮޑު ތުހުމަތެއް ކުރެވެނީ އޭރުގެ ޓްރޭޑް މިނިސްޓަރު އަދި އެސްޓީއޯ އާއި އެފްޕީއައިޑީ ހިންގެވުމާ ހަވާލުވެ ހުންނެވި އިލްޔާސް އިބްރާހިމަށެވެ. ނަމަވެސް އިލްޔާސްއާ ދެކޮޅަށް އެ މައްސަލާގައި ޝަރީއަތް ހިންގާފައެއް ނުވެ އެވެ.\nއެސެޓްސް ރިކަވަރީ ކޮމިޝަންގެ ފުރަތަމަ ނޫސްވެރިންގެ ބައްދަލުވުމުގައި މިނިސްޓަރު އަޒްލީން ވިދާޅުވީ، އެ ދެ މައްސަލާގައި އެކަނި ވެސް ދައުލަތަށް ވަރަށް ބޮޑު އަދަދެއްގެ ފައިސާ ގެއްލިފައިވާ ކަމަށެވެ. އެހެންކަމުން އެންޓި ކޮރަޕްޝަން ކޮމިޝަނާއި އޮޑިޓާ ޖެނެރަލް ގުޅިގެން ދައުލަތަށް ގެއްލިފައިވާ ފައިސާއެއް ހުރިނަމަ އެ އަނބުރާ ހޯދުމަށް މަސައްކަތް ކުރަމުން އަންނަ ކަމަށް ވިދާޅުވި އެވެ.\nމިނިސްޓަރު ވިދާޅުވީ، އެ ދެ މައްސަލާގައި ދައުލަތަށް ގެއްލިފައިވާ ފައިސާގެ އަދަދު އެހެން ނޫސްވެރިންގެ ބައްދަލުވުމެއްގައި ހާމަކުރައްވާނެ ކަމަށެވެ.\nކޮމިޝަނުން މިހާރު ބަލަމުން ގެންދަނީ 1999 އިން ފެށިގެން މިފަހުން ހިނގާފައިވާ ކޮރަޕްޝަންގެ މައްސަލަތައް ކަމަށެވެ. އަދި އޭގެ ކުރީގެ މުސްކުޅި މައްސަލަތައް ވެސް ބަލަމުން އަންނަކަމަށް ވިދާޅުވި އެވެ. މިނިސްޓަރު ވިދާޅުވީ ބައެއް މުއައްސަސާތަކުގައި ވަރަށް ގިނަ މައްސަލަތައް ޕާކްކޮށްފައި ހުރި ކަމަށެވެ. އަދި ކުރީގެ ސަރުކާރުތަކުން އެ ފައިސާ ހޯދަން އެކަށީގެންވާ މަސައްކަތް ކޮށްފައި ނެތް ކަމަށް ވެސް އަޒްލީން ވިދާޅުވި އެވެ.\nމިނިސްޓަރު ވިދާޅުވީ، ކޮމިޝަނުން މައްސަލަތައް ބެލުމުގައި ދެ ކެޓަގަރީއެއް ގެންގުޅޭ ކަމަށެވެ. އެއީ ފަސް މިލިއަނުން ދަށުގެ މައްސަލަތަކާއި އެއަށް ވުރެ މަތީ އަދަދުތަކުގެ މައްސަލަ ކަމަށެވެ. ކޮމިޝަނުން މިވަގުތު ބަލަމުން އަންނަނީ ފަސް މިލިއަނުން މަތީގެ މައްސަލަތަކެވެ.\nލިބެންޖެހޭ އެތައް ބިލިއަން ރުފިޔާއެއް ދެނެގަނެވިއްޖެ: ރިކަވަރީ ކޮމިޝަން\nދައުލަތަށް ގެއްލިފައިވާ ފައިސާގެ އަދަދު 13 ބިލިއަނަށް އަރާ\nގޭންގް މާރާމާރީގެ ތުހުމަތު ކުރެވުނު ބޭފުޅަކު ރިޔާސީ ކޮމިޝަންގައި\nއެސްއޭއާރްސީގެ މެންބަރުންނާ ރައީސް ބައްދަލުކުރައްވައިފި


އުމުރަށް އެކީގާ ވާނަމޭ…(2) – Esfiya\nހިތާމަ އެހެނިހެން ދީނީ ލޯބި 22 hours ago\nއުމުރަށް އެކީގާ ވާނަމޭ…(2)\n“ދެންވެސް ތި ދިމާނުކޮށް ސައިބޮއެބަލަ އަވަހަށް ދެމީހުން. ވަޒީފާގެ ފުރަތަމަ ދުވަހު ދެމީހުން ގަޑިޖެހުނީމަ ރިއްޗެއް ނުވާނެ. ހެހެހެ…” ޝަހީން އެހެން ބުނެލުމުން ޝިޔާ އާއި ޝަޔާން ވެސް އަވަހަށް ސައިބޮއެގެން މަގުމައްޗަށް ނިކުތެވެ. މަގުގެ އެއްފަރާތެއްގައި ޕާކްކޮށްފައި ހުރި ޝަޔާންގެ ސައިކަލު ހިފައިގެން ޝަޔާން އައުމުން ޝިޔާ ސައިކަލަށް އެރިއެވެ. އެއާއެކު ޝަޔާން މިސްރާބުޖެހީ ‘ހެޕީ ބީޓްސް’ ކްލިނިކާ ދިމާއަށެވެ.\nމިވަގުތު ރާއްޖޭގައި ހުރި އެންމެ ބޮޑު އެއް އޮފީސް ކަމަށްވާ ‘ގްރީން ވޭވް ‘ އޮފީސް ކުރިމައްޗަށް އެންމެ ފަހުގެ ސައިކަލެއްގައި ދުއްވާފައި އައިސް މަޑުކޮށްލި ކިޔާންއަށް އެންމެންގެ ނަޒަރު އަމާޒުވިއެވެ. އެހެން ނުވާންވީ ސަބަބެއް ނެތެވެ. ފޮރެސްޓް ގްރީން ކުލައިގެ ގަމީސް ގަޔަށް ހިފާލައިފައި ހުރިއިރު އެފަންފަން އިސްތަށިގަނޑު ޖެހެމުން ދިޔަ ވަޔަށް ވިހުރެމުން ދިޔައެވެ. ކުރީކޮޅު މީހުން ބަލާތީ އެކަމާ ރުޅިއައިސްގެން އުޅުނަސް މިހާރު ކިޔާން ވަނީ އެކަމަށް ހޭނިފައެވެ. އަންހެންކުދިން ކިޔާންއަށް ތުއި ދެއްކެމުން ދިޔައިރު އެކަމާ އަޅާވެސްނުލާ ސައިކަލު ޕާކްކޮށްލުމަށް ފަހު ކިޔާން ބާރު ހިނގުމެއްގައި ގޮސް އޮފީހަށް ވަނެވެ. އަވަހަށް ގޮސް ފިންގަރޕްރިންޓް ޖަހާލުމަށްފަހު ލިފްޓަށް އަރަމުން އޭނާ 13 ވަނަ ފަންގިފިލާއަށް ދިއުމަށް ފިތާލިއެވެ.\nހެޕީ ބީޓްސް ކްލިނިކް ކުރިމައްޗަށް ޝަޔާން ސައިކަލު މަޑުކޮށްލުމުން ޝިޔާ ސައިކަލުން ފޭބިއެވެ. އޭރު ޝިޔާގެ ހިތް ދިޔައީ ބާރުބާރަށް ތެޅެމުންނެވެ. ހާސްވެގެން އޭރު ޝިޔާއަށް ދެއަތް ދެއަތާ މޮޑެވެމުން ދިޔައެވެ. ޝަޔާން އަށް އެކަން ފާހަގަކުރެވުމުން ޝިޔާއަށް ހިތްވަރު ދޭން ފެށިއެވެ.\n” ހޭއި..ޝިއްކޮ… ޑީޕް ބްރެތް.. ތިހާ ނާވަސް ވާކަށް ނުވާނެޔޭ.. ދޮންބެގެވެސް ފަސްޓް ޑޭ އޭ މިއީ.. އަދި ދޮންބެއަކަށް ނޭނގެ ކޮންކަހަލަ މީހެއްގެ ޕީއޭ އަކަށް ކަމެއް މިވެވުނީ.. އެއޮފީހުގެ ސީއީއޯ ގެ އޯ އެ އޮފީހުން ބުނީ..ނަތިންގ އިސް ގޮއިން ޓު ހެޕަން.. ޝިއްކޮ ތީ ނުލާހިކު މޮޅަށް ކިޔަވައިގެން ހުރި ކާޑިއޮލޮޖިސްޓެއް ނުން… އިންޝާ ﷲ… ހުރިހާކަމެއްވެސް ރަނގަޅުވާނެ… ” ޝަޔާން ޝިޔާގެ އަތުގައި ހިފައިގެން ހުރެ ވާހަކަދެއްކުމުން ޝިޔާ ވަރަށް ހިތްހަމަޖެހުނެވެ. ހިތަށް ވެރިވެފައި ހުރި ހާސްކަން ވެސް މަޑުމަޑުން ފިލައިގެން ދާންފެށިއެވެ.\n“ތެންކްސް ދޮންބޭ! ޔޫ އާރ ދަ ބެސްޓް ބްރަދަރ އެވަރ.. ގުޑްލަކް..” ޝިޔާ އެހެން ބުނެލަމުން ޝަޔާން އަށް ހަނާ އަޅާލަމުން ގޮސް ކްލިނިކް ތެރެއަށް ވަދެގެން ދިޔައެވެ. އެ ކްލިނިކް ތެރެއަށް ވަދެވުމާއެކު ޝިޔާގެ ދެލޯ ތަރަތަރަ ޖަހައިގެން ދިޔައެވެ. ޝިޔާ ހީކުރި ވަރަށްވުރެ އެތަން މާ ފުރިހަމައެވެ. ލައިލަކް ކުލައިން އެ ކްލިނިކް ގެ ފާރުތައް ފަޅުފިލުވާލާފައިވާއިރު ތަންކޮޅުކޮޅުގައި ހިތުގެ ތަފާތު ބަލިތަކާ ބެހޭގޮތުން މައުލޫމާތު ދީފައި ހަރުކޮށްފައި ހުރި ޕޯސްޓަރުތަކެއް ހުއްޓެވެ. އަދި އެނޫނަސް ރިތި ކުރެހުންތަކުން ވެސް އެ ފާރު އިތުރަށް ފުރިހަމަ ކޮށްލާފައި ވެއެވެ. ލައިލަކް ކުލައިންނާ ހުދު ކުލައިން ފަރުމާ ކުރެވިފައިވާ ރިސެޕްޝަން ކައުންޓާރ ކައިރީގައި ހުއްޓިލަމުން ޝިޔާ ވާހަކަދައްކަން ފެށިއެވެ.\n“ހާއި.. މީ އައިޝަތު ޝިޔާ ޝަހީން.. މި ކްލިނިކަށް އަލަށް ޖޮއިންކުރި ކާޑިއޮލޮޖިސްޓް..” ހިނިތުންވެލަމުން އެހެން ބުނެލުމުން ރިސެޕްޝަން ގައި އިން ކުއްޖާ ޝިޔާ ކައިރީގައި ބުނެލިއެވެ.\n” އެހެން ދެއްތޯ؟ އަޅުގަނޑު މީ ތާރާ.. ހިންގަވާ ޑރ ޝިޔާ ގެ ރޫމަށް. ބޮސް ދެކެވަޑައިގަންނަވާ ގޮތުގައި ކޮންމެ ޑޮކްޓާރ އަކަށްވެސް ހުންނަން ވާނީ ވަކި ރޫމެއް..” ހިނިތުންވެލަމުން ތާރާ ބުނެލުމުން ޝިޔާ ތާރާގެ ފަހަތުން ހިނގައި ގަތެވެ. އެ ކްލިނިކް ގެ ދެވަނަ ފަންގިފިލާއަށް އަރާފައި އެންމެ ފުރަތަމަ އަށް ހުރި ކޮޓަރީގެ ދޮރުގައި ‘ޑރ.އައިޝަތު ޝިޔާ ޝަހީން، ކާޑިއޮލޮޖިސްޓް’ އެހެން ޖަހާފައި އިނުމުން ޝިޔާ އަށް އެއީ ޝިޔާގެ ބަލިމީހުން ބަލާ ކޮޓަރިކަން އިނގުނެވެ. ތާރާ ގޮސް އެތަނަށް ވަނުމުން ޝިޔާވެސް ގޮސް ވަނެވެ.\nޝިޔާ ހީކުރި ވަރަށް ވުރެ އެތަން މާބޮޑެވެ. އެތަނުގައި ޑޮކްޓަރ މޭޒަކާއި ޑޮކްޓަރ އިށީންނަ ގޮނޑިއަކާއި ބަލިމީހާ އިށީންނަ ގޮނޑިއެއްގެ އިތުރުން އެހީތެރިޔާ އިށީންނާނެ ގޮނޑިއެއް އިނެވެ. ގަދަ ފިޔާތޮށި ކުލައިގެ ފާރުގައި ހުދުކުލައިގެ ކަބަޑުސެޓެއް ހަރުކޮށްފައި ވެއެވެ. އެކަބަޑުގެ މަތި ޒީނަތްތެރި ކުރެވިފައިވަނީ ތަފާތު އެކި ވައްތަރު ވައްތަރުގެ މާ ޓުކުރި ތަކުންނެވެ. އޭގެއިތުރުން ބަލިމީހާ އޮށޯންނާނެ އެނދަކާއި ޑޮކްޓަރަށް ޚާއްސަ ކުރެވިފައިވާ ފާޚާނާ އެއްވެސް އެތާނގައި ވެއެވެ.\n“ހޫމް… ތާރާ، އަޅުގަނޑު ވަރަށް ހިތްހަމަ ޖެހޭ މިތަނާ ދޭތެރޭ. އެކަމް އަޅުގަނޑާއި އެހާ މާތްކޮށް ވާހަކަ ނުދައްކައްޗޭ.. ޔޫ ކޭން ޓޯކް ޓު މީ ލައިކް ފްރެންޑްސް..” ޝިޔާ އެހެން ބުނެލުމުން ތާރާ ހިނިތުންވެލަމުން ބޯ ޖަހާލިއެވެ. އެއަށްފަހު އޭނާގެ ޖީބުގައި އޮތް ފޯނު ރިންގްވާން ފެށުމުން ޝިޔާއަށް ޝިޔާ ލާންޖެހޭ ޑޮކްޓަރ ކޯޓު ދައްކާލަމުން ތާރާ އެތަނުން ނުކުތެވެ.\nތާރާ ނިކުމެގެން ދިއުމުން ޝިޔާ އޭނާ މިއަދު އެއްވެސް ޕޭޝަންޓެއް ބަލަން ޖެހޭތޯ ޗެކްކޮށްލިއެވެ. އެއަށްފަހު ޑޮކްޓަރ ކޯޓު ޝިޔާގެ ގަޔަށް ހެޔޮވަރުކޮށްލަމުން އެތާނގައި އިން ލޯގަނޑެއް ކުރިމައްޗަށް ހުއްޓިލިއެވެ. އެ ކޯޓުގައި އޭނާ ފެންނަލެއް ނުހަނު ލޯތްބެވެ. އަދި ދަމުން ތާރާ ދީފައި ދިޔަ ނޭމް ޓެގް ކޮޅު ޖަހާލުމުން ޝިޔާ އިތުރަށް ފުރިހަމަ ކަމަށް ދައްކައެވެ. މިއަދަށް އެއްވެސް ޕޭޝަންޓެއް ނެތުމުން ޝިޔާ ދިޔައީ އެ ކްލިނިކް ތެރެ ކުޑަކޮށް ބަލައިލާށެވެ.\nޝަޔާން ގޮސް ‘ގްރީން ވޭވް’ އޮފީސް ކައިރީގައި ސައިކަލު މަޑުކޮށްލިއެވެ. އެއަށްފަހު ސައިކަލުން ފައިބައިގެން އޮފީސް ތެރެއަށް ވަންނަން ދިޔައިރު ޝަޔާން ވަނީ އާދަޔާޚިލާފަށް ނުތަނަވަސްވެފައެވެ. ނަމަވެސް އެ ހާސްކަމާ ނުތަނަވަސްކަން އެއް ފަހަރުން ފިލައިގެން ދިޔައީ ޝަޔާން އެއޮފީހަށް ވަދެގެން ދިޔައިރު މުއައްޒަފުން އޭނާއަށް މަރުހަބާ ކިޔަމުން ދިޔުމުންނެވެ. އެ އޮފީހުގެ މެނޭޖަރ، އަދީލް އާއެކު ޝަޔާން މިސްރާބުޖެހީ ސީއިއޯ ގެ ކެބިން އާ ދިމާއަށެވެ.\nއަދީލް ގޮސް އެކެބިންގެ ދޮރުގައި ޓަކިޖަހާލުމުން އެތެރެއިން ‘ވަންނާށޭ’ ބުނުމުން އަދީލް ޝަޔާން ގޮވައިގެން އެތެރެއަށް ވަނެވެ. ސީއީއޯ އަށް ޚާއްސަ ކުރެވިފައިވާ ގޮނޑީގައި އިށީނދެގެން އިން ޒުވާނާ ފެނުމާއެކީ ޝަޔާންގެ ދެލޯ ބޮޑުވިއެވެ. އެޒުވާނާއަށް ޝަޔާން ހުރީ ހާސްވެފައިކަން އިނގުމުން އަދީލް ފޮނުވާލުމަށް ފަހު ޝަޔާންއާއި ވާހަކަދައްކަން ފެށިއެވެ.\n” ހާއި ޝަޔާން! ހާދަ ބިރުން ތިހިރީ. އަހަރެން އެހާ ރުޅިގަދައެއް ނުވާނެ. އަހަރެންނަށް ކިޔަނީ އަހްމަދު ކިޔާން ފާރިޝް. އަހަރެންނާއެކީ މަސައްކަތް ކުރަން ވަރަށް ފަސޭހަވާނެ އިނގޭ. މިއަދުން ފެށިގެން އަހަރެން ބަލާނީ ޝަޔާން ތީ އަހަރެންގެ ހަމަ ވަރަށް ގާތް ރައްޓެއްސެއް ގޮތަށް.” ކިޔާން ބުނެލިއެވެ. ޝަޔާން ހިތަށް އެރިއެވެ. ﷲ އަށް ޝުކުރުކުރަމެވެ. މިހާ އެކުވެރި މާހައުލަކުން އަހަރެންނަށް ވަޒިފާ ލިބުނީއެވެ.\n” ވަރަށް ބޮޑަށް ޝުކުރިއްޔާ ކިޔާން ސަރ! އަޅުގަނޑު މިއަދު ކުރަން ޖެހޭނީ ކޮން މަސައްކަތެއް ތޯ؟” ޝަޔާން އެހެން ބުނެލުމުން ކިޔާން ހިނިގަނޑެއް ޖަހާލަމުން ބުނެލިއެވެ.\n” އަޅެ ޝަޔާން. ޕްލީޒް ޑޯންޓް ކޯލް މީ ސަރ! ޔޫ ކޭން ކޯލް މީ ކިޔާން އެހެންނޫނީ ޔާން. މިއީ ބެސްޓް ފްރެންޑްސް އެއްނުން.. އެންޑް މަސައްކަތެއް ހަވާލެއް ނުކުރާނަން ޝަޔާންގެ ފުރަތަމަ ދުވަހަކު. ހިނގާ އަހަރެންނާއެކީ މިއޮފީސް ތެރެ ރަނގަޅަށް ބަލައިލަން.” އެހެން ބުނެލާފައި ޝަޔާން ގޮވައިގެން ތަފާތު އެކި ވާހަކަތައް ދައްކަމުން ކިޔާން ހިނގައިގަތެވެ.\nގަޑިން މެންދުރުފަހު ދޭއް ޖަހަނީއެވެ. ޝަޔާން ސައިކަލުގައި އައިސް ގޭ ދޮރުމައްޗަށް މަޑުކޮށްލި ތަނާހެން ޝަޔާންގެ ފޯނު ރިންގުވާން ފެށިއެވެ. ޝަޔާން ފޯނު ކަންފަތުގައި ޖަހާލަމުން ގެއަށް ވަންނަން ހިނގައިގަތެވެ.\n“ދޮންބެގަނޑާ! ޝިއްކޮ ބަލާ އާދެބަ! ކިހާއިރެއް ގުޅާތާ! ކުރިން ގުޅީމަވެސް ބުނީ މިއަންނަނީއޭ!” ޝިޔާ ބޮޑާހާކާ ކަހަލަ ރާގަކަށް ބުނެލުމުން ޝަޔާން ގާތަށް ހިނިއައެވެ. އެއާއެކު ޖަވާބުގައި ބުނެލިއެވެ.\n” ދެން ޝިއްކޯ! ދޮންބެ ހަނދާން ނެތުނީއޭ.. މިއަދު އޮފީހުގައި ވަރަށް މަޖަލޭ! ދެޓްސް ވައި.. މިދަނީ ހަމަ މިހާރު!” ޝަޔާން އެހެންބުނެލަމުން ފޯނު ބޭއްވީ އެކޮޅުން ޝިޔާ ‘އޯކޭ’ އޭ ބުނެލުމުންނެވެ.\n” ޝޫޓް! އަހަރެންވެސް ޝިޔާ ބަލާ ދާން ހަނދާން ނެތެން ޖެހުނީ ޝިއްކޮގެ ފަސްޓް ޑޭ އެޓް ވޯކް ގެތަ! ޑޭމް މީ!” އަމިއްލަ ނަފްސަށް ކުދިކިޔަމުން ޝަޔާން ސައިކަލަށް އަރާފައި ދުއްވައިލިއެވެ. ނަމަވެސް ޝަޔާން އަކަށް ފަހަތުން ދުއްވާފައި އައި ބޮޑު ލޮރީއެއް އަޅައެއް ނުގަތެވެ.\nThank you sooo much all…. for the support and love you give to this stry..\n3 vana bai miadhu upload kohlaanan…\nހިތާމަ April 6, 2018


މިސަރވިސްގެ ދެންނެވިފައިވާ މަޤާމަށް މުވައްޒަފުން ނެގުމަށް ކުރި ނަންބަރ 167HR/1/2021/55 އިޢުލާނުގެ މުއްދަތު އިތުރުކުރަމެވެ.\nޕްރޮފެޝަނަލް ސިވިލް ސްޓާފް\nމަހަކު -/13,710 ރުފިޔާ\nމަހަކު 6,169/50 ރުފޔާ\nމޯލްޑިވެސް ކަރެކްޝަނަލް ސަރވިސް / ހެޑް އޮފީސް ، މާލެ\nމަޤާމުގެ މަސައްކަތް ކުރުމުގެ ހުނަރާއި ޤާބިލްކަން ސާބިތުކޮށްދިނުމާއެކު، ޝަރީއަތާއި ޤާނޫނުގެ ދާއިރާއިން:\nދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް 09 ސަނަދެއް ހާސިލްކޮށްފައިވުމާއި އެކު، މަގާމުގެ މަސައްކަތުގެ ދާއިރާއެއްގައި މަދުވެގެން 01 އަހަރު ދުވަހުގެ މަސައްކަތްކޮށްފައިވުން ނުވަތަ\nދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް 08 ގެ ސަނަދެއް ހާސިލްކޮށްފައިވުމާއި އެކު، މަގާމުގެ މަސައްކަތުގެ ދާއިރާއެއްގައި 02 އަހަރު ދުވަހުގެ މަސައްކަތުގެ ތަޖްރިބާ ލިބިފައިވުން.\nޤާނޫނީ ވަކީލެއްގެ ހައިސިއްޔަތުން މަސައްކަތް ކުރުމުގެ ހުއްދަ އޮތް ފަރާތެއް ކަމުގައިވުން.\nއެކިއެކި ކަންކަމުގައި ޤާނޫނީ ލަފާދިނުމާއި ތަޙްޤީގުތައް ކުރުން.\nމި ސަރވިސްއިން ހަދަންޖެހޭ ގަވާއިދުތައް ހެދުމާއި، ގަވާއިދުތައް ހެދުމުގައި ޤާނޫނީ ލަފާދިނުން.\nމި ސަރވިސްގެ ގަވާއިދުތަކާއި ޤާނޫނާއި އުސޫލުތަކަށް ބޭނުންވާ އިސްލާޙްތައް ގެނައުމާއި އިސްލާޙުތައް ފާސް ކުރުމަށްޓަކައި ދޭންޖެހޭ ޤާނޫނީ ލަފާދިނުން.\nމުވައްޒަފުން ޙާޟިރުކުރާއިރު ޤާނޫނީގޮތުން ދޭންޖެހޭ ލަފާދިނުމާއި އަދި އެމުވައްޒަފުގެ ބަދަލުގައި މުއައްސަސާތަކަށާއި ކޯޓުތަކަށް ހާޒިރުވުމާއި ވަކާލާތު ކުރުން.\nއަމިއްލަ ފަރާތްތަކުން ހުށަހަޅާ މައްސަލަތަކުގައި ހާޒިރުވާންޖެހޭ ސަރުކާރުގެ މުއައްސަސާތަކަށާއި ކޯޓުތަކަށް ހާޒިރުވެ މިސަރވިސް ތަމްސީލުކުރުން.\nލީގަލް ސަރވިސް ހިންގުމުގެ މަސައްކަތް ކުރުން.\nމަސައްކަތާއި ގުޅިގެން ލިބިފައިވާ ތަޖުރިބާ.\nމި މަޤާމުތަކަށް އެދޭ ފަރާތްތަކުން ވަޒީފާއަށް އެދޭ ފޯމާއި ވަނަވަރު އަދި ލިޔެކިއުންތަކާ އެކު 2021 ސެޕްޓެމްބަރު 01 ވާ ބުދަ ދުވަހުގެ ނިޔަލަށް [email protected] އަށް އީމެޢިލް ކޮށްދެއްވުން އެދެމެވެ. އަދި މެއިލް[email protected] އަށް ކޮޕީ ކޮށްދެއްވުން އެދެމެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނެ ތާރީޚާއި ތަން، މި އިޢުލާނުގެ މުއްދަތު ހަމަވާ ތާރީޚުން ފެށިގެން ރަސްމީ5ދުވަހުގެ ތެރޭގައި އެންގޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 3026115 ނަންބަރު ފޯނަށް، ނުވަތަ 9112451 ނަންބަރު ފޯނަށެވެ.\nއީ މެއިލް: [email protected]\nޕަބްލިޝްކުރި ގަޑި: 16:13\nސުންގަޑި: 01 ސެޕްޓެންބަރު 2021 00:00


Flat alhan Sealife aa havaalukurumugai corruption himeneytho balanee | Mihaaru\nފްލެޓް އަޅަން ސީ ލައިފާ ހަވާލުކުރުމުގައި ކޮރަޕްޝަން ހިމެނޭތޯ ބަލަނީ\n27 ފެބުރުއަރީ 2019 - 13:307comments\nސީ ލައިފުން ފްލެޓްތަކަށް އެތައް ބައެއްގެ އަތުން ފައިސާ ނެގި ނަމަވެސް ފްލެޓް އެޅުމުގެ މަސައްކަތެއް ނުކުރެ އެވެ. އެހެންވެ އެ ކުންފުންޏާ ދެކޮޅަށް ދައުވާކުރުމަށް ވަނީ ކޯޓަށް ވެސް ހުށަހަޅައިފަ އެވެ.\nއޭސީސީން ބުނީ ސީލައިފަށް ފައިސާ ދެއްކި ފަރާތްތަކާ ދެމެދު ކޮށްފައިވާ މުއާމަލާތްތަކާ ބެހޭ މައްސަލަ ބެލުމަކީ އެ ކޮމިޝަނުގެ މެންޑޭޓުގެ ތެރޭގައި ހިމެނޭ ކަމެއް ނޫން ކަމަށެވެ. އެހެންވެ، އެ މައްސަލަ އެކޮމިޝަނުން ނުބަލާ ކަމަށް ބުންޏެވެ. ފައިސާ ނެގި މައްސަލަ ބަލަނީ ފުލުހުންނެވެ.\nސީ ލައިފްގެ މައްސަލައިގައި ފާހަގަކުރެވުނު ކަންކަމާ ގުޅޭ ރިޕޯޓު މިދިޔަ މަހު 14 ގައި ވަނީ ނެރެފަ އެވެ. އެ ރިޕޯޓު ފުލުހުންނަށް އަދި ކޮރަޕްޝަންގެ މައްސަލަތައް ބެލުމަށް ރައީސް އުފައްދަވާފައިވާ ކޮމިޝަނަށް ވަނީ ހުށަހަޅައިފަ އެވެ.\nސީލައިފުން ބުކިންފީ އާއި އެޑްވާންސްގެ ގޮތުގައި ގިނަ ބަޔެއްގެ އަތުން ބޮޑެތި އަދަދުތަކުން ފައިސާ ނެގުމަށްފަހު އެ ކުންފުނީގެ ވެރިން ވަނީ ފިލައިފަ އެވެ.\nހުޅުމާލެއިން ބޮޑު ބިމެއްގައި 3،000 ފްލެޓް އަޅަން ސީ ލައިފާ ހަވާލުކުރީ 2014 އަހަރުގެ މާޗު މަހުގެ 13 ވަނަ ދުވަހު އެވެ. އެ އަހަރުގެ އޭޕްރީލް މަހު އެ މަސައްކަތް ކުރުމަށްޓަކައި ބިންގާ އަޅުއްވައިދެއްވީ އޭރުގެ ރައީސް އަބްދުﷲ ޔާމީނެވެ. ސީ ލައިފްގެ މެނޭޖިން ޑިރެކްޓަރަކީ އަހުމަދު މޫސާ މުހައްމަދު (އައްމަޓީ) އެވެ.\nކުންފުންޏަށް ފައިސާ ދެއްކި 200 އަށް ވުރެ ގިނަ މީހުން ވަނީ އެ މައްސަލަ ކޯޓަށް ހުށަހަޅައިފަ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން އެޗްޑީސީ ސީ ލައިފް ގްލޯބަލް ބޯހިޔާވަހިކަން


މަޤާމް :ސައިޓް ސުޕަވައިޒަރ\nމިމިނިސްޓްރީގެ ނަންބަރު (IUL)138-AS4/1/2019/32) ޢިއުލާން 25 ޖޫން 2019 އަށް އިޖާބަދީ އެއްވެސްފަރާތަކުން މަޤާމަށް ކުރިމަތިލައިފައި ނުވާތީ މިމަޤާމަށް އަލުން އިޢުލާން ކުރީމެވެ.\nރާއްޖޭގެ ހިޔާވަހިކަމާއިބެހޭ ޤައުމީ ސިޔާސަތުގެ ދަށުން ކަނޑައެޅޭ މިންގަނޑުތަކާއި އެއްގޮތްވާގޮތުގެމަތީން ކޮންމެ ރައްޔިތަކަށްވެސް ދިރިއުޅުމަށް އެކަށީގެންވާ ފެންވަރުގެ ހިޔާވައްސެއް ލިބިދެވޭނެ ގޮތްތައް ރާވައި އެކަމަށް މަގުފަހިކުރެވޭނެ އުސޫލުތައް ކަނޑައަޅައި ހިޔާވަހިކަމުގެ މަޝްރޫޢުތައް އެންމެ އެކަށީގެންވާ ގޮތެއްގައި ހިންގުމަކީ މިނިސްޓްރީ އޮފް ހައުސިންގ އެންޑް އާރބަން ޑިވަލޮޕްމަންޓްގެ މެންޑޭޓްގައި ހިމެނިފައިވާ ކަމެކެވެ. މިގޮތުން މިނިސްޓްރީ އޮފް ހައުސިންގ އެންޑް އަރބަން ޑިވަލޮޕްމަންޓް އިން ހދ. ނޮޅިވަރަންފަރުގައި އިމާރާތްކުރަމުންދާ 60 ހައުސިންގ ޔުނިޓް މަޝްރޫޢުގެ ސައިޓަށް މިނިސްޓްރީގެ ފަރާތުން މަސައްކަތްކުރާނެ ސައިޓް ސުޕަވައިޒަރެއް ހޯދުމަށް ބޭނުންވެއެވެ.